ޔޫރޯ 2020 : ހަންގޭރީއާ އެއްވަރުވެ ޖަރުމަނު ގަދަ 16 އަށް - Voice of Meedhoo Voice of Meedhoo\nޔޫރޯ 2020 : ހަންގޭރީއާ އެއްވަރުވެ ...\nޔޫރޯ 2020 : ގްރޫޕްގެ އެފް ...\nޔޫރޯ 2020 : ހަންގޭރީއާ އެއްވަރުވެ ޖަރުމަނު ގަދަ 16 އަށް\nޖަރުމަނަށް ދެވަނަ ލިބެނީ ހެޑް-ޓު-ހެޑް އުސޫލުން\nޔޫރޯ ފުޓްބޯޅަ މުބާރާތުގައި މިރޭ ހަންގޭރީއާ އެއްވަރުވެ ގްރޫޕް އެފްގެ ދެވަނަ ޓީމަކަށް ހޮވި ޖަރުމަނު ގަދަ 16 އަށް ދަތުރުކޮށްފިއެވެ.\nދެ ލަނޑު ދެ ލަނޑުން އެއްވަރުވި މިމެޗުގައި ފުރަތަމަ ލަނޑުޖަހާ ލީޑުނެގީ ހަންގޭރީންނެވެ. ފުރަތަމަ ހާފުގެ 11 ވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދީ މެޗްގެލީޑު ނަގައިދިނީ އެޑަމް ޒަލާއި އެވެ. މި ލަނޑާއެކު ފުރަތަމަ ހާފް ނިމިގެންދިޔައީ 1-0 ގެ ނަތީޖާއަކުން ކުރި ހޯދައިގެންނެވެ.\nދެވަނަ ހާފުގައި ޖަރުމަނު ޓީމުން ވަނީ ކުޅުން ރަނގަޅުކޮށް މެޗުގެ ނަތީޖާ ހަމަހަމަކޮށްފައެވެ. މެޗްގެ 66 ވަނަ މިނެޓުގައި ނަތީޖާ ހަމަހަމަ ކުރި ލަނޑު އެ ޓީމަށް ކާމިޔާބު ކޮށްދިނީ ހަވާޓްސް އެވެ.\nއެހެންނަމަވެސް އޭގެ ދެ މިނެޓުފަހުން މެޗްގެ 68 ވަނަ މިނިޓްގައި ހަންގޭރީން ވަނީ އަނެއްކާވެސް ލަނޑެއް ޖަހާ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ އެންޑްރާސް ޝާފާ އެވެ.\nމެޗުގެ ނަތީޖާ ދެވަނަ ފަހަރަށް ޖަރުމަނުން ހަމަހަމަކުރީ މެޗުގެ 84 ވަނަ މިނިޓްގައެވެ. މި ލަނޑު އެޓީމަށް ކާމިޔާބުކޮށްދީ ގްރޫޕް އެފްގެ ދެވަނަ ޓީމުގެ ގޮތުގައި ދެވަނަ ބުރަށް ޖަރުމަނު ގެންގޮސްދުނީ ލިޔޯން ގޮރެޓްޒާ އެވެ.\nމި ނަތީޖާ އާއިއެކު ދެވަނަ ބުރަށް ޖަރުމަނުން ދަތުރުކުރިއިރު އެޓީމާއި ޕޯޗުގަލް ވަނީ ޕޮއިންޓުގެ ގޮތުންނާއި ފައިދާ ގޯލުން އެއްވަރުވެފައެވެ. ޖަރުމަނަށް ދެވަނަ ލިބެނީ ހެޑް-ޓު-ހެޑް އުސޫލުންނެވެ. މި ގްރޫޕުން އެއްވަނަ ޓީމުގެ ގޮތުގައި ދެވަނަ ބުރަށް ދަތުރުކުރި ފްރާންސް އެވެ.\nރައުންޑް އޮފް 16 ގައި ޖަރުމަނުން ބައްދަލުކުރަންޖެހޭނީ ގްރޫޕް ޑީގެ އެއްވަނަ ހޯދި އިންގްލެންޑާއެވެ. މި މެޗު ކުޅޭނީ މި މަހުގެ 29 ވަނަ ދުވަހުގެރޭ 21:00 ގައި އިނގިރޭސިވިލާތުގެ ވެމްބްލީ ސްޓޭޑިއަމުގައެވެ


ރާއްޖެއަށް ބޭނުންވާ އަސާސީ މުދާ މެދުކެނޑުމެއްނެތި ފޯރުކޮށްދެއްވާނެ: ޑރ.ޖައިޝަންކަރް ރާއްޖެއަށް ބޭނުންވާ އަސާސީ މުދާ މެދުކެނޑުމެއްނެތި ފޯރުކޮށްދެއްވާނެ: ޑރ.ޖައިޝަންކަރް\nއިންޑިއާގެ އެކްސްޓާނަލް އެފެއާޒް މިނިސްޓަރާ މިނިސްޓަރ ޝާހިދު ބައްދަލުކުރެއްވުން. ފޮޓޯ:ފޮރިން މިނިސްޓްރީ\nފޮރިން މިނިސްޓަރ ޢަބްދުﷲ ޝާހިދު އިންޑިއާގެ އެކްސްޓާރނަލް އެފެއާޒް މިނިސްޓަރ ޑރ.އެސް ޖައިޝަންކަރްއާ ބައްދަލުކުރައްވާ އެކި ދާއިރާތަކާ ގުޅޭގޮތުން މަޝްވަރާކުރައްވައިފިއެވެ.\nއިންޑިއާގެ އެކްސްޓާރނަލް އެފެއާޒް މިނިސްޓަރާއި މިނިސްޓަރ ޝާހިދު ބައްދަލުކުރެއްވީ މިހާރު އެމަނިކުފާނު އިންޑިއާއަށް ކުރައްވަމުންގެންދަވާ ރަސްމީ ދަތުރުފުޅުގެ ތެރެއިންނެވެ. މި ބައްދަލުކުރެއްވުމުގައި ދެ ބޭފުޅުންވަނީ ކޯވިޑް 19 އިގެ މިހާރުގެ ހާލަތާއި ވެކްސިން ދިނުމުގެ ޕްރޮގްރާމާއި ގުޅޭގޮތުން މަޝްވަރާކުރައްވާފައެވެ. މި ބައްދަލުވުމުގައި މިނިސްޓަރ ޝާހިދު ވަނީ ކޯވިޑް-19ގެ މި ޕެންޑެމިކްގައި އިންޑިއާއިން ރާއްޖެއަށް ވެދެއްވަމުން ގެންދަވާ އެހީތެރިކަން ފާހަގަކުރައްވާ އިންޑިއާ ސަރުކާރަށް ޝުކުރުއަދާކުރައްވާފައެވެ. އަދި ބައިނަލްއަޤްވާމީ މުޖްތަމަޢުގައި ގުޅިގެން މަސައްކަތް ކުރުމާއި ގުޅޭ ގޮތުންނާއި، އިންޑިޔާގެ ސަރުކާރުގެ އެހީގައި ރާއްޖޭގައި ކުރިއަށް ގެންދާ މަޝްރޫޢުތަކާ ބެހޭ ގޮތުންވެސް މަޝްވަރާކުރައްވާފައިވާ ކަމަށް ޚާރިޖީ ވަޒީރު ޢަބްދުﷲ ޝާހިދު ކުރެއްވި ޓުވިޓެއްގައި ވިދާޅުވެފައިވެއެވެ.\nމި ބައްދަލުވުމުގައި ޑރ. އެސް ޖައިޝަންކަރު ވަނީ އިންޑިއާއިން މިހާރުވެސް ރާއްޖެއަށް ފޯރުކޮށްދޭ އެހީތެރިކަން މެދުކެނޑުމެއް ނެތި ކުރިއަށް ގެންދާނެ ކަމުގެ ޔަޤީންކަން ދެއްވާފައެވެ. އެގޮތުން ރާއްޖެއަށް ބޭނުންވާ އަސާސީ މުދާ މެދުކެނޑުމެއްނެތި ރާއްޖެއަށް ފޯރުކޮށްދެއްވާނެ ކަމުގެ ޔަޤީންކަން ދެއްވިއެވެ. މިބައްދަލު ކުރެއްވުމަށްފަހު ޑރ.ޖައިޝަންކަރު ކުރެއްވި ޓުވީޓެއްގައިވަނީ ރާއްޖެއާއެކު ބައިނަލްއަޤްވާމީ މަސްރަހްގައި އިންޑިޔާއިން މަސައްކަތް ކުރައްވާނެ ކަމަށެވެ.\nރަސްމީ ދަތުރުފުޅެއްގައި މިނިސްޓަރ އޮފް ފޮރިން އެފެއާޒް އަބްދުﷲ ޝާހިދު އިންޑިއާއަށް ފުރާވަޑައިގެންނެވީ މިމަހުގެ 14 ވަނަ ދުވަހުގައެވެ.\nއިންޑިއާއިން އަންނަނީ ރާއްޖެއަށް އެކި ގޮތްގޮތުން އެހީތެރިކަން ފޯރުކޮދެމުންނެވެ. އެގޮތުން ކޯވިޑް19އިގެ ޙާލަތާ ގުޅިގެން ބޭހާ ވެކްސިންވަނީ ފޯރުކޮށްދީފައެވެ. އެގޮތުން އިންޑިޔާއިންވަނީ ކޮވިޝީލްޑް ވެކްސިންގެ ދެލައްކަ ޑޯޒްވެސްވަނީ ހަދިޔާކޮށްފައެވެ.\nމީގެ އިތުރުން ނިމުނު ފެބްރުއަރީމަހު އިންޑިއާގެ އެކްސްޓަރނަލް އެފެއަރސް މިނިސްޓަރ ޑރ.އެސް ޖައިޝަންކަރު ރާއްޖެއަށް ކުރެއްވި ދަތުރުފުޅުގައިވެސް ވަނީ7ދާއިރާއަކުން އެހީތެރިކަން ދިނުމާ ގުޅޭ އެއްބަސްވުންތަކުގައި ސޮއިކޮށްފައެވެ. މީގެތެރޭގައި އައްޑޫގެ މަގުތައް ޒަމާނީ ފެންވަރަށް ތަރައްޤީކުރުމުގެ އެއްބަސްވުމާ، މާލޭ ސަރަޙައްދުގައި 2000 ހައުސިންގ ޔުނިޓް އެޅުމަށް ބޭނުންވާ ލޯނު އެހީގެ އެއްބަސްވުން ހިމެނެއެވެ. އަދި މި ދަތުރުފުޅުގައި2ލައްކަ ޑޯޒްގެ ކޮވިޝީލްޑް ވެކްސިންވެސް ރާއްޖެއަށްވަނީ ހަދިޔާކޮށްފައިވެއެވެ.


މާލޭ މަގުތައް ކުނޑިގޮނޑަކަށްވެފައި |\nލިބެންވީ: ވެމްކޯގެ މެނޭޖިން ޑައިރެކްޓަރަށް،\nފޮނުވީ: އާސިފު އަލީ\nގުޅޭ: މާލޭ މަގުތައް ކުނޑިގޮނޑަކަށް ބަދަލުވުމުގެ މައްސަލައަށް އަވަސް ހައްލެއް އެދި\nމާލޭގެ މަގުމަތީގައި ކުނިކޮތަޅެއް ބާއްވައިފިނަމަ އެ މީހެއް ހޯދައި، އެ މީހެއްގެ ވަނަވަރު އާންމުކުރުމުގެ އުސޫލެއް ތައާރަފުކުރުން ވެގެންދިޔައީ ކުނިކޮތަޅުތަކުން މަގުތައް މުޑުދާރުވެ ނަޖިސްވުން ހުއްޓުވުމަށް ލިބުނު ވަަރަށް ބޮޑު ބާރަކަށެވެ. ނަމަވެސް، ކޮވިޑާއެކު މާލޭގެ ހުރިހައި މަގެއް ކަހަލަ ގޮތަކަށް މިހާރު މި ވަނީ ކުނިގޮނޑުތަކަކަށް ބަދަލުވެފައެވެ.\nކުރިން ވިއްޔާ ގޭގެއިން އުކާލާ ހުރިހާ ކުނިބުންޏެއް ހުންނަނީ ޑަސްބިންތަކުގައި، ގޭތެރޭގައެވެ. ވެމްކޯ މީހުން އައިސް ކުނިތައް ހިފައިގެން ދާގޮތަށެވެ. އެކަމަކު ކޮވިޑާ ހެދި ގެނައި ބަދަލުގައި ވެމްކޯ މީހުން ކުނި ނަގަން ގޭތެރެއަކަށް ނުވަދެއެވެ. ހުރިހާ ކުންޏެއް ނެރެން މިޖެހެނީ މަގުމައްޗަށެެވެ. ބުރުބުރިއަށް ނުހަދައި ގެއެއް މާލޭގައި ވަރަށް މަދުވާނެއެވެ. ވީއިރު ދިހަ ބާރަ ބުރީގެ ގެއެއްގެ ހުރިހައި އެޕާޓްމަންޓަކުން މިގޮތަށް ކުނިތައް ނެރުމުން، މުޅި މަގު އޮންނަނީ ބޮޑު ކުނިގޮނޑަކަށްވެފައެވެ.\nމެންދުރު ގަޑީގައި މާލޭގެ ކޮންމެ މަގަކުން ދިޔަސް ފެންނަނީ ފާރުބުޑުގައި ބޮޑެތި ކުނިފުނިތައް ޖަހައިފައި ހުންނަ ތަނެވެ. އެ ކުނިތަކުގެ ތެރޭގައި ހުންނަ ކުނިވާ ޒާތުގެ އެއްޗެހީގެ ސަބަބުން މުޅި ހިސާބު އޮންނަނީ މުޅިން ތަގައްޔަރުވެފައެވެ. އަދި ބުޅާވެސް އެ ކޮތަޅުތައް ފަޅައި، އޭގެން ކައިހަދަނީ މަދެއްކޮށެއް ނޫނެވެ. މިތަން ވެމްކޯ އަށާއި ސިޓީ ކައުންސިލާއި ޕަބްލިކް ހެލްތުގެ ބޭފުޅުންނަށް ނުފެންނާތީ އަޅުގަނޑު މި ހުންނަނީ ވަރަށް ހައިރާންވެފައެވެ.\nކޮވިޑް ފެތުރުން އެއްކޮށް ކޮންޓްރޯލްނުވި ނަމަވެސް މި މައްސަލައަށް އަވަސް ހައްލެއް ގެނައުމަކީ ވަރަށް މުހިންމު ކަމެއްގެ ގޮތުގައި އަޅުގަނޑު ދެކެމެވެ. މިގޮތުން ޑަސްބިންތައް ބަލައި ވެމްކޯ މީހުން ގޭތެރެއަށް މިހާރު ނުވަންނަންވީ ސަބަބެއް ވެސް އަޅުގަނޑަކަށް ނުވިސްނެއެވެ. ވެމްކޯ މީހުން އެއް އިރަކު ވެސް ސިޓީން ރޫމްތަރެއަކަށް ނުވަދެއެވެ. ވީއިރު ކުރިން އޮތް ގޮތަށް އުސޫލު ބަދަލުކޮށް، ވެމްކޯ މީހުން ގޭގެއަށް ވަދެ ޑަސްބިންތައް ގެންދާ ގޮތަށް ހެދުމަކީ ސިއްހީ އެހެން ބަލިމަޑުކަމެއް ފެތުރުމުގެ ކުރިން ކޮންމެހެން ކުރަންޖެހޭ ކަމެއް ކަމުގައި އަޅުގަނޑަށް ފެނެއެވެ. ނޫނީ މިގޮތުން ގޭތެރެެއިން ނެރޭ ކުނިބުނިތައް ފާރުބުޑުގައި ބެހެއްޓުމުގެ ބަދަލުގައި ކުނިއަޅަން ޑަސްބިންތަކެއް މަގުމަތީގައި ބެހެއްޓުމުގެ ނިޒާމެއް ނަމަވެސް އެބަ ހަމަޖައްސަންޖެހެއެވެ.\nކުނިގޮނޑަކަށް ވެފައިވާ މާލޭގެ ބައެއް މަގުތަކުގެ ފޮޓޯ، މަނިކުފާނު ބައްލަވައިލެއްވުމަށްޓަކައި، މި ސިޓީއާއެކު ފޮނުވައި، މި ކަމުގައި އަވަސް ހައްލެއް ގެނެސްދެއްވުން އެދި ދެންނެވުމަށް މި ފުރުސަތުގެ ބޭނުންކުރަމެވެ.


ރިލީފް ޓީޗަރ (ޕްރީސްކޫލު ޓީޗަރ)\nމަޤާމް: ރިލީފް ޓީޗަރ (ޕްރީސްކޫލު ޓީޗަރ)\nމަސައްކަތް ކުރަން ހަމަޖެހިފައިވާތަން: ށ.ފުނަދޫސްކޫލް\nމަސައްކަތް ކުރަންޖެހޭ ވަގުތު:6ގަޑިއިރު (ދުވާލަކު)\n- ދިވެހި ބަހުންނާއި އިނގިރޭސި ބަހުން ރަނގަޅަށް މުޢާމަލާތް ކުރަން އެނގުން.\n- ތިރީގައިވާ ޝަރުޠުތަކުގެ ތެރެއިން ޝަރުޠެއް ފުރިހަމަވުން.\nމުވައްޒަފުގެ އެންމެ މަތީ ތަޢުލީމީ ފެންވަރަކީ\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވަލް4ގެ ސަނަދެއް ހާސިލުކުރުން ކަމަށްވާނަމަ\nއިތުރުގަޑީގައި މަސައްކަތްކޮށްފިނަމަ ހަމަޖެހިފައިވާ އުސޫލުން އިތުރުގަޑީގެ ފައިސާދެވޭނެއެވެ.\nއެލް. ކޭ. ޖީ ، ޔޫ. ކޭ. ޖީ ކްލާސްތަކުގެ ދަރިވަރުންނަށް ކަނޑައެޅިފައިވާ އުޞޫލާއި އެއްގޮތަށް ކިޔަވައިދިނުމާއި ގުޅޭ ގޮތުން ކުރަންޖެހޭ އެންމެހާ މަސައްކަތްތައް ކުރުން.\nކިޔަވައިދިނުމަށް ރާވައި ކުރަންޖެހޭ އެންމެހާ ތައްޔާރީތައްކޮށް، ކިޔަވައިދިނުމާއި ދަރިވަރުން ކުރިއަރަމުންދާ މިންވަރު ވަޒަންކޮށް ބެލެހެއްޓުން.\nއެއްވެސްކުއްޖަކު ދޫކޮށްނުލައި ފަރުދީގޮތުން އެހީތެރިކަންދީގެން ކުރިއަށްގެންދަންޖެހޭ ކުދިންނަށް އެހީތެރިކަން ދީގެން ދަރިވަރުން މުގައްރަރުގެ ފެންވަރަށް ގެނައުން.\nކިޔަވައި ދިނުމުގައި ގެންނަންޖެހޭ ބަދަލުތައް ސްކޫލުން އަންގަވާ ގޮތެއްގެ މަތީން ގެނައުމާއި ކިޔަވައިދިނުމުގައި ސްކޫލުން ލިބެންހުރި ވަޞީލަތްތަކުގެ ބޭނުން އެންމެ ފުރިހަމަގޮތުގައިހިފުން.\nކިޔަވައިދިނުމުގެ އިތުރުން، ފަންނީ މުވައްޒަފެއްގެ ހައިސިއްޔަތުން ސްކޫލަށް އެއްބާރުލުން ދިނުން.\nސްކޫލުގެ ތަޢުލީމީ ފެންވަރު ކުރިއެރުވުމާއެކު ދަރިވަރުން ތަރުބިއްޔަތު ކުރުމަށް ކުރަންޖެހޭ ކަންތައްތައް ރާވައި ހިންގުން.\nދަރިވަރުންގެ އުޅުމާއި ކިޔެވުމަށް އަންނަ ބަދަލުތަކާ ބެހޭ މަޢުލޫމާތު ބެލެނިވެރިންނާއި ސްކޫލުގެ ކަމާބެހޭ ފަރާތްތަކަށް އަންގައި އަޅަންވާ ފިޔަވަޅުތައް އެޅުން.\nސްކޫލުން އަންގަވާ މުއްދަތެއްގެ ތެރޭގައި ސްކީމްއޮފް ވާރކާއި ފިލާވަޅުތަކާއި ރިޕޯޓްފޮތްތައް ތައްޔާރުކުރުން.\nދަރިވަރުން ކުރިއަރަމުންދާ މިންވަރު ވަޒަންކޮށް ސްކޫލާއި ދަރިވަރުންނާއި ބެލެނިވެރިންނަށް މަޢުލޫމާތު ދިނުން.\nބޭނުންވެއްޖެ ހާލަތެއްގަ ސެން ކުލާހަށް އެހީތެރިކަން ފޯރުކޮށްދިނުން.\nސްކޫލަކީ ސާފުތާހިރު، ދަރިވަރުންނަށް ހުރިހާ ގޮތަކުން ޙިމާޔަތްތެރިކަން ލިބިގެންވާ އުނގެނުމުގެ މާޙައުލެއް ގާއިމްކުރެވިފައިވާ ތަނެއްގެ ގޮތުގައި ދެމެހެއްޓުން.\nކިޔަވައިދިނުމަށް ކުރިމަތިވާ ހުރަސްތައް ސްކޫލަށް އަންގައި ކިޔަވައި ދިނުމަށް ބޭނުންވާ އެހީތައް ހޯދައި ތައްޔާރުކޮށް ސްކޫލުގެ އުނގެނުމުގެ ވަޞީލަތްތައް މުއްސަދިކުރުން.\nދަރިވަރުންގެ ކުރިއެރުމަށް ސްކޫލުން ހިންގާ އެންމެހާ ކަންކަމުގައި ޢަމަލީގޮތުން ބައިވެރިވުން.\nސްކޫލަކީ ޓީޗަރުންނާއި އެހެނިހެން މުވައްޒަފުންނާއި ދަރިވަރުންނާއި ބެލެނިވެރިންގެ ޙައްގުތައް ރައްކާތެރިކޮށް އަބުރު ހިފަހައްޓާ ތަނެއްކަމަށް ހެދުން.\nކިޔަވައިދިނުމާއި ދަރިވަރުންގެ ކުރިއެރުމާގުޅޭގޮތުން ސްކޫލުން ކަނޑައަޅާފައިހުންނަ ލަނޑުދަޑިތައް ޙާޞިލްކުރުމަށް ހަވާލުކުރެވިފައިވާ މަސައްކަތްތައްކޮށް ކަނޑައަޅުއްވާ ސުންސިކުންތައް ނިންމުން.\nސްކޫލުން ހިންގާ ޕީޑީ (ޕްރޮފެޝަނަލް ޑިވަލޮޕްމަންޓް) ޕްރޮގުރާމުގައި ފުރިހަމައަށް ބައިވެރިވުމާއި ކަމާގުޅޭ ފަރާތަކުން ކުރިޔަށްގެންދާ ވޯކްޝޮޕް ސެމިނަރ ފަދަ ކަންކަމުގައި ބައިވެރިވުން.\nއަމިއްލަ ސާފުތާހިރުކަމާއި ހެދުންއެޅުމުގައި ދިވެހި ސިވިލްސާރވިސްގެ މިންގަނޑު ހިފެހެއްޓުން.\nތަޢުލީމީ ދާއިރާ ހަރުދަނާ ކުރުމަށް މިނިސްޓްރީ އޮފް އެޑިޔުކޭޝަނުން ކުރާ މަސައްކަތުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ ، އެއްބާރުލުން ދިނުން.\nނ. ޤާބިލުކަން ކަށަވަރުކުރުމަށް އިންޓަރވިއު ކޮށްގެން\nސިވިލް ސަރވިސްއަށް/ ސަރުކާރަށް ޚިދުމަތް ކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަގާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nލިބިފައިވާ ހުރިހާ ތަޢުލީމީ ސެޓިފިކެޓް ތަކުގެ ކޮޕީ.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބަލާފައިވާ ތަޢުލީމީ ސެޓްފިކެޓްތަކުގެ ކޮޕީ. (ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގުރާމްތަކުގެ އެކްރެޑިޓްކޮށްފައިވާ ސެޓްފިކެޓްތައް އަދި ރާއްޖެއިން ބޭރުގެ މަތީ ތަޢުލީމު ދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގުރާމްތަކުގެ އެކްރެޑިޓްކޮށްފައިވާ ސެޓްފިކެޓްތައް ނުވަތަ ކޯސް ފުރިހަމަކުރި ކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ)\n(ށ) ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމު ދޭ މަރުކަޒަކުން ކުރިއަށް ގެންދާ ރާއްޖޭގެ ޕްރޮގުރާމްތަކުގެ ސެޓްފިކެޓްތަކުގެ ކޮޕީ (މި ފަދަ ސެޓްފިކެޓްތައް އެކްރެޑިޓް ކުރަން ނުޖެހޭނެއެވެ.) ނުވަތަ ކޯސް ފުރިހަމަކުރި ކަމުގެ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ.\n(ނ) ސިވިލް ސަރވިސް ޓްރެއިނިންގ އިންސްޓިޓިއުޓުން ހިންގާ ކޯސްތަކުގެ ސެޓްފިކެޓްތަކުގެ ކޮޕީ.\nފުރިހަމކޮށްފައިވާ ކުރު މުއްދަތުގެ ކޯސްތަކާއި ތަމްރީނުތަކުގެ ސެޓްފިކެޓްތަކުގެ ކޮޕީ\nވަޒީފާއަށް އެދޭ ފޯމު ފުނަދޫ ސްކޫލު އޮފީހުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޖޫން 28 ވާ ބުރާސްފަތި ދުވަހުގެ 12:00 ގެ ކުރިން، ފުނަދޫ ސްކޫލު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީމެއިލް އެޑްރެހަކީ، admin@funadhooschool.edu.mv އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 28 ޖޫން 2018 ވާ ބުރާސްފަތި ދުވަހު ފުނަދޫ ސްކޫލުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއިތުރު މަޢުލޫމާތު ސާފުކުރުން:\nއަށެވެ.admin@funadhooschool.edu.mv އީމެއިލް ކުރާނީ\nނޯޓް: ވަޒީފާއަށްއެދޭ ފޯމާއެކު ހުށައަޅަންޖެހޭ ލިއުންތަކުގެ އަޞްލު އިންޓަރވިއުއަށް ހާޟިރުވާއިރު ގެންނަންވާނެއެވެ.\nޕަބްލިޝްކުރި ތާރީޚު: 21 ޖޫން 2018\nސުންގަޑި: 28 ޖޫން 2018 0000


Kameh dhimaa vejje nama Rajjeygai salaamayi nuvaane: Hongkong Team\nކަމެއް ދިމާވެއްޖެނަމަ ރާއްޖޭގައި ސަލާމަތެއް ނުވާނެ: ހޮންކޮންޓީމް\nރާއްޖެ އާއި ގަތަރު ކުޅެނީ: މާލޭގައި ކުޅެން ހޮންކޮން ޓީމު ދަނީ ގިނަ އުޒުރުތަކެއް ދައްކަމުން.\nކުއްލި ނުރައްކަލުގެ ހާލަތު އިއުލާނުކޮށްފައިވުމުން ވޯލްޑް ކަޕް ކޮލިފައިންގައި ރާއްޖެ އާއި ހޮންކޮން ބުރާސްފަތި ދުވަހު ކުޅޭ މެޗަށް ރާއްޖެ އަންނަން ބިރު ގަންނަނީ އެއްވެސް ކަމެއްދިމާވެއްޖެނަމަ ސަލާމަތް ނުވެވިދާނެތީ ކަމަށް ހޮންކޮން ޓީމުން ބުނެފި އެވެ.\nހޮންކޮން ފުޓްބޯޅަ އެސޯސިއޭޝަނުގެ ރައީސް ލެއުން ހުންގ އެގައުމުގެ ނޫސްވެރިންނާ ވާހަކަ ދައްކަމުން ވިދާޅުވީ މާލޭގައި މެޗު ކުޅެން އޭނާ ޖެހިލުންވަނީ ދެ ޓީމުގެ ކުޅުންތެރިންގެ ސަލާމަތާއި ރައްކާތެރިކަމާމެދު ވިސްނޭތީ ކަމަށެވެ. މި ގޮތުން އޭނާ ވަނީ ޖޯގްރަފީ ގޮތުން ރާއްޖެ އޮތްގޮތަކީ ސަލާމަތާއި ރައްކާތެރިކަމަށް އޮތް އެންމެ ބޮޑު ހުރަސްކަމަށް ދޭހަވާ ފަދަ ގޮތަކަށް ވާހަކަ ދައްކާފަ އެވެ.\n"ސްޓޭޑިއަމް އޮންނީ ވެރިރަށް މާލޭގައި. ވެރިރަށަކީ ކުޑަކުޑަ ރަށެއް. ސަރުކާރުގެ ހުރިހާ މައި އިދާރާތަކާއި ރައީސް އޮފީސް ވެސް ހުންނަނީ އެތަނުގައި. ފަހަރެއްގައި ވެސް ކަމެއް ދިމާވެއްޖެނަމަ އަހަރުމެން ސަލާމަތްވާނެ ގޮތެއް ނޯންނާނެ. ސަބަބަކީ އެއާޕޯޓް އޮންނަނީ އެހެން ރަށެއްގައި ކަމަށްވުން،" ލެއުން ވިދާޅުވި އެވެ.\nސަލާމަތީ ސަބަބުތައް މަތިކޮށްފައި ހޮންކޮން ޓީމު ވަނީ އެ ގައުމުގައި މެޗު ކުޅެން ހުށަހަޅައިފަ އެވެ. ނަމަވެސް ފީފާއިން އެކަން ގަބޫލު ނުކުރުމުން ހޮންކޮން ޓީމު މިހާރު ވަނީ މާލެ އަންނަން ނިންމައިފަ އެވެ.\nދުނިޔޭގެ ފުޓްބޯޅަ ޖަމިއްޔާއިން މާލޭގައި މެޗު ކުޅެން ނިންމީ ދިވެހި ސަރުކާރުން ކުޅުންތެރިންގެ ސަލާމަތާއި ރައްކާތެރިކަން އޮންނާނެ ކަމުގެ ޔަގީންކަން ދިނުމުންނެވެ.\nކުއްލި ނުރައްކަލުގެ ހާލަތު ފީފާ ހޮންކޮންގް


Banduge kasrathu hadhan oshoannaakah nujehey!\nބަނޑުގެ ކަސްރަތު ހަދަން އޮށޯންނާކަށް ނުޖެހޭ!\nކަސްރަތަށް ހިނގަން އަދި ދުވަން ގޮސް ވަރަށް ގިނަ ފަހަރަށް ދިމާވާ ކަމެއް އޮވެ އެވެ. ބަނޑުގެ ކަސްރަތު ކުރުމަށް އަބަދުވެސް ވިސްނިފައި އޮންނަނީ އޮށޯވެ އޮވެގެނެވެ. ބޭނުން ވަނީ ބަނޑު ހިންދަން ކަމުގައި ބުންޏަސް އެ މަސައްކަތް ކުރުން އެއީ ނުވެފައި އޮންނަ ކަމެކެވެ. ދެން ފަސޭހަ ހައްލެއް ހޯދާލަނީ އެވެ. ކޮންމެވެސް ބެލްޓެއް ހެދުމުގެ އެތެރެއިން ލާ ބަނޑުގެ މަސްތައް ހިފަހައްޓާލަނީ އެވެ.\nފިޓްނަސްގެ ތަޖުރިބާކާރުން ވިދާޅުވާ ގޮތުގައި ބަނޑުގެ ކަސްރަތު ކުރަން ކޮންމެހެން މެޓެއް އަޅައިގެން ތަނެއްގައި އޮށޯންނާކަށް ނުޖެހެ އެވެ. އޮށޯވެގެން އާއްމުކޮށް މި ހަދާ "ކްރަންޗް" ގެ ސަބަބުން ވަރަށް ގިނަ ފަހަރަށް ކަނދުރާ އަދި އުނގަނޑުގެ މަސްތަކަށް އެކި ކަހަލަ ތަދު އަރައެވެ. ކްރަންޗް ކުރުމުގެ ބަދަލުގައި ބަނޑުގެ ކަސްރަތު ކޮންމެތާކު ވެސް ކޮޅަށް ހުރެ ކުރެވިދާނެ އެވެ.\nއޮށޯވެގެން އޮވެ މި ކަސްރަތު ކުރާނަމަ ބަނޑުގެ މަސްތައް ދޫކޮށްލައިގެން ކަސްރަތު ކުރުމުން ހަށިގަނަޑަށް މީގެ އަސަރެއް ނުކުރެއެވެ. ކޮޅަށް ހުރެ ހަދާ ބަނޑުގެ ކަސްރަތުގެ ސަބަބުން މީހާ ބެލެންސް ކުރުމަށް ކޮންމެހެން ވެސް ބަނޑުގެ މަސްތައް ހިފަހައްޓަންޖެހެ އެވެ.\nޑަމްބެލް ސައިޑް ބެންޑް\nޑަމްބެލް ސައިޑް ބެންޑް އަކީ ކޮޅަށް ހުރެ ބަނޑުގެ މަސްތަކަށް އަމާޒުކޮށްގެން ހެދޭނެ ވަރަށް ފަސޭހަ ކަސްރަތެކެވެ. މި ކަސްރަތު ކުރާނެ ގޮތަކީ ފުރަތަމަ ކޮޅަށް ހުރެފައި މީހާގެ ކޮނޑުގެ ފުޅާމިނާއި އެއްވަރަށް ފައިބަހައްޓާނީ އެވެ. ދެން ކަނާތުން ޑަމްބެލް ހިފައިގެން ހުރެ ބަނޑުގެ މަސްތައް ރަނގަޅަށް ހިފަހައްޓާ ކަކޫ ނުލައްބާ ކަނާތް ފަރާތަށް އަރިއަކަށް މަޑުމަޑުން ތިރިއަށްދާނީ އެވެ. މިގޮތަށް ތިރިއަށް ދާނީ އެމީހަކަށް އެންމެ ފަސޭހަ ވަރަކަށެވެ.\nމި ގޮތަށް ދިހަ ފަހަރު ކޮޅާކަށް ހަދާނީއެވެ.\nކަނާތުން ޑަމްބެލްއެއްގައި ހިފާލާ ދެއަތް ބޯމައްޗައް ދަމާލާށެވެ. ވާތުފައިގެ އިނިގިލިތައް ބޭރަށް ހުންނަ ގޮތަށް ކަކޫ ސީދާކޮށް ދަމާލާށެވެ. އެއް ފަހަރުން ބަރު މެއާއި ދިމާލަށް ތިރި ކުރަމުން ވާތުފައިގެ ކަކޫ ގެންގޮސް މޭގައި ޖައްސާށެވެ. މިގޮތަށް ގެންނަ މޫވްމަންޓް ރިވާސް ކުރުމަށްފަހު އަލުން ފަށާތަނަށް ދާށެވެ. މިއީ އެއް ރެޕް ހަދާނެ ގޮތެވެ. މިގޮތަށް ދިހަ ރެޕް ހެދުމަށްފަހު ކޮޅު ބަދަލުކޮށްލާނީ އެވެ.\nސްޓޭންޑިން ކޯ ސްޓެބިލައިޒޭޝަން\nކޮނޑުގެ ފުޅާ މިނަށް ފައި ބެހެއްޓުމަށްފަހު ދެއަތުން ޑަމްބެލްގައި ހިފައި އަތް ކުރިއަށް ދަމާލާށެވެ. އަދި މިގޮތަށް ދަމާލާއިރު ބަނޑުގެ ހުރިހާ މަސްތައް ހިފަހައްޓާށެވެ. މަޑުމަޑުން އުނގަނޑު ވަރަށް ކުޑަކޮށް އެނބުރޭ ވަރަށް ބަހައްޓާފައި އަތް ވިހާވެސް ބޮޑަށް ވާތް ފަރާތަށް ގެންދާށެވެ. ކުޑަ ހިނދުކޮޅަކަށް މަޑުކޮށްލުމަށްފަހު އަނެއްކާ މަޑުމަޑުން އަތް ކަނާތް ފރާތަށް ގެންދާށެވެ. އެ ހެދުނީ އެއް ރެޕެވެ. މިގޮތަށް ދިހަ ފަހަރު ހަދާ ތަކުރާރު ކުރާށެވެ.\n4. ރިވާސް ޑަމްބެލް ޗޮޕް\nމި ކަސްރަތު ކުރުމުގައި ކަކޫ ލެންބުމަށްފަހު އުނގަނޑު ވާތް ފަރާތަށް އަނބުރާށެވެ. ޑަމްބެލް ގޮސް ވާތު ފަލަމަސްގަނޑުގެ ބޭރުގައި ބަހައްޓާލާށެވެ. އަތް ސީދާކޮށް ބަހައްޓާ ކަނާތްފަރާތަށް ބޯ މައްޗަށް އަތް ގެންދާށެވެ. މިގޮތަށް އަތް ގެންދާއިރު ކަކޫ ސީދާކޮށްލާށެވެ. މި ކަސްރަތުގެ ދިހަ ފަހަރު ހަދާށެވެ. މި ކަސްރަތު ތަކުގެ ތިން ސެޓު ހެދުމުން ރަނގަޅު ބަނޑުގެ ކަސްރަތެއް ލިބޭނެއެވެ.


Moodhu Adin Fauzaan Fenunu Hussain Ge Dhulun E Hiydhathi Vaguthukolhu - Vaguthu\nހުސޭނު "ވަގުތު" އަށް އިންޓަވިއު ދެނީ - ވަގުތު އިމޭޖްސް: މުހައްމަދު އަފްޒަލް\n(ފުވައްމުލައް ސިޓީ) މިދިޔަ ހޮނިހިރު ދުވަހަކީ މިރަށާއި މުޅި ރާއްޖެއަށްވެސް ހިތާމައިގެ ގިލަން އިންތިހާއަށް ގެނުވި ދުވަހެކެވެ. މުޅީން އާ، އުފާވެރި ދުވަހަކަށް އެދުވަހު ގެނުވި އަލިވިލުން ފަނޑުވެދިޔައީ ދިވެހީންގެ މިކުޑަކުޑަ އާއިލާއިން ލޯބިވާ މެމްބަރަކު ހީވެސް ނުކުރާފަދަ ކުއްލި ގޮތަކަށް ވަކިވެދިޔަ އަސަރުން ފުރިގެންވާ ހިތްދަތި ޚަބަރާއެކުއެވެ. އެހެނަސް އުމުރުން 17 އަހަރުގެ އެ ފުރާނައިގެ އެންމެ ފަހުގެ އަލްވަދާޢަކީ ހިއްވަރުގަދަކަމާއި އިންސާނިއްޔަތުކަމުގެ އަގުހުރި ނަމޫނާއެއްކަމީ، އުދާސްވި ހިތްތަކަށް މިއަދުވެސް ގެނުވައިދޭ ފިނިކަމެކެވެ.\nފުވައްމުލަކު ސްކޫލްގެ ގްރޭޑް 10 ގައި ތަޢުލީމު ޙާސިލްކުރަމުން ދިޔަ އަޙްމަދު ފައުޒާން އެދުވަހު ރަޙުމަތްތެރީންނާއެކު މޫދަށް ގޮސް އުޅެނިކޮށް ހިނގި ހިތާމަވެރި ޙާދިސާއަށްފަހު އޭނާގެ ހަށިގަނޑު އެންމެ ފުރަތަމަ ދުށް މީހަކީ މިރަށު ޙުސައިން އިބްރާހީމެވެ. އުމުރުން 40 އަހަރުގެ ހުސޭނަކީ މަސްވެރިއެކެވެ. ފާއިތުވެދިޔަ ވިއްސަކަށް އަހަރު ދުވަހު މަސްވެރިކަން ކުރި ހުސޭނަކީ މޫދަށް ފަރިތަ މީހެއްކަމުން މިރަށު މީހުން އޭނާ ދަންނަނީވެސް "ބޯވަ ހުސޭނު" ގެ ނަމުންނެވެ.\nހުސޭނަކީ ވަރަށް އާންމުކޮށް ދޮށިއުކައިގެން މަސް ބޭނުމާއި މޫދަށް ގޮސް ބޯވަ ނެގުންފަދަ މަސައްކަތްވެސް ކުރަމުން އަންނަ މީހެކެވެ. އެހެންވެ އޭނާއަކީ ފުވައްމުލަކު ސަރަޙައްދުގެ ވަށައިގެންވާ ފަރުތަކާއި އޮޅުތައް ހުންނަ ގޮތް ވަރަށް ރަނގަޅަށް ދަންނަ މީހެކެވެ. ހޮނިހިރު ދުވަހު މޫދަށް ގޮސް އުޅެނިކޮށް ގެއްލިގެން ހޯދަމުން ދިޔަ ކުދީންގެ ތެރެއިން ނިޔާވި ފައުޒާން މޫދު އަޑިން އެންމެ ފުރަތަމަ ދުށް މީހަކީވެސް އޭނާއެވެ.\nއެދުވަހުގެ ހަނދާންތައް "ވަގުތު" އާއި ޙިއްސާކުރަމުން ހުސޭނު ބުނީ އެދުވަހަކީވެސް އާދައިގެމަތީން އޭނާ މަސްބާނަން މޫދަށް ފައިބަން އުޅުނު ދުވަހެއް ކަމަށެވެ. ދޮށިއުކަން ރަނގަޅު ވަގުތެއްތޯ ބެލުމަށް އެދުވަހު ހަވީރު އޭނާ "މާނެރެ" ސަރަޙައްދަށް ދިޔައިރުވެސް އެތަނުގައި ގިނަ ޢަދަދެއްގެ ބަޔަކު އެއްވެ ތިއްބެވެ. ވެގެން އުޅޭގޮތެއް އޮޅުން ނުފިލައިގެން އުޅެނިކޮށް މީހަކު ގުޅާފައި ކުދިބަޔަކު ގެއްލިގެން އުޅޭ ވާހަކަ ބުނުމާއެކު ހުސޭނު އަވަސްވެގަތީ އޭނާއަށް ލިބިފައިހުރި ތަޖުރިބާ ބޭނުންކޮށްގެން އެކުދީންނަށް އެހީވާން ދިއުމަށެވެ.\n"ފުރަތަމަ ގުޅި މީހާ ބުނީ މޫދަށް ދިޔަ އަންހެން ކުދީންތަކެއް ގެއްލިގެން އެބަ ހޯދައޭ. އެހެންވެ އަހަރެން ވަގުތުން ގެޔަށް ގޮސް ތައްޔާރުވެގެން އައީ. އެ ސަރަޙައްދުގެ އޮއިވަރު އޮންނަ ގޮތާއި ކަންކަން އަހަންނަށް ރަނގަޅަށް އެނގޭތީ އެންމެ ފުރަތަމަވެސް ފޭބީ އެތަނަށް (ފައުޒާން ފެނުނު ހިސާބަށް)." ހުސޭނު ބުންޏެވެ.\nފައުޒާން ގެނބުނު ސަރަޙައްދަކީ އަބަދުވެސް އޮއިވަރު ބާރު ނުރައްކާތެރި ސަރަޙައްދެކެވެ. އެގޮތުން ފަރުގެ އެކި ހިސާބުތަކުގައި ފުން އޮޅުތައް ހުންނައިރު އެތަންތަނަށް އޮއިގަނޑު އަޑިޔަށް ދަމައިގަންނަ ކަމަށާއި އެފަދަ އޮއިވަރެއްގައި ޖެހިއްޖެނަމަ އަމިއްލައަށް ސަލާމަތްވުމަކީ ފަސޭހަ ކަމަކަށް ނުވާނެކަމަށް ހުސޭނު ބުނެއެވެ. އޭނާ ކިޔައިދިން ގޮތުގައި ފައުޒާން ގެނބުނު "މާނެރެ" ސަރަޙައްދަކީ ރާއްޖެއިންވެސް އެންމެ ނުރައްކާތެރި އެއް ސަރަޙައްދަށް ވާނެކަމަށް ޤަބޫލުކުރެވޭ ކަމަށާއި، އަޑިން އެފަދަ ތަންތަން ފެނުމުންވެސް "ހިތަށް ބިރުވެރިކަން ގެނުވާނެ" ކަމަށެވެ.\n"ވަރަށް މަދުވާނެ އެގޮތަށް ހެދިފައި އޮންނަ ސަރަޙައްދުތައް ރާއްޖޭގައި ވެސް. އަޅުގަނޑު ހުންނާނެ ރާއްޖޭގެ އުތުރުން ފަށައިގެން ދެކުނަށް ވަރަށް ގިނަ ހިސާބުތަކުގެ މޫދަށް ފައިބާ ފީނާފައި. މިފަދަ ނުރައްކާތެރި އޮޅުތައް ހުންނަ ސަރަޙައްދުތައް އައްޑޫ ގަމު ބޭރާއި، 2018 ވަނަ އަހަރު ދެ ކުއްޖަކު ވީނުވީއެއް ނޭނގި ގެއްލުނު، އެސިޓީގެ ކުރީގެ ހޮސްޕިޓަލް ހުންނަ ސަރަޙައްދުން ބޭރުން ވެސް ދެކުނިން،" ހުސޭނު ބުންޏެވެ.\nހުސޭނު ބުނިގޮތުން ފުވައްމުލަކު "މާނެރެ" ސަރަޙައްދުން ގެއްލިގެން ހޯދަމުންދިޔަ ފައުޒާން މޫދުއަޑިން ފެނުނުއިރު އޮތީ "އަޑީގައި ނުޖެހި"، ފޫޓެއްހައި މަތީގައި އުފުލިފައި ކަމަށެވެ. ނަމަވެސް އެވަގުތު އޭނާގެ އަނގައިން ވައި ބޭރުވިކަން ފާހަގަކުރެވުނު ކަމަށާއި، އެހެންކަމުން ފައުޒާން އޭރު ނިޔާނުވާ ކަމަށް ޤަބޫލުކުރެވޭ ކަމަށް ހުސޭނު ބުންޏެވެ.\n"އޭރު އެހެން ބަޔަކުވެސް އެ ސަރަޙައްދު ހޯދަން އުޅުނު. އަޅުގަނޑު ފައިބާފައި ދިހަ ވަރަކަށް މިނެޓު ވީއިރު ފައުޒާން ފެނުނު. އޭރު އޭނާގެ އަނގައިން ކޮންމެވެސް ވަރަކަށް ބޮކިތައް ބޭރުވި މަންޒަރު ފެނުމުން ހިތަށްއެރީ އަދި ސަލާމަތްކުރެވޭނެއޭ. އެ އުންމީދުގައި ވަގުތުން ގޮސް އޭނާ ނަގައިގެން މައްޗަށް އެރީ،" ހުސޭނު ބުންޏެވެ.\nހުސޭނު ބުނިގޮތުގައި މޫދު އަޑިން ފައުޒާން ފެނިގެން އެއްގަމަށް ގެނެވުމާއި ދެމެދު ގާތްގަނޑަކަށް 30 ވަރަކަށް މިނެޓު ހޭދަވާނެ ކަމަށެވެ. އެންމެ ފުރަތަމަ އޭނާ ގޮވައިގެން އެ ސަރަޙައްދުގައި އޮތް ޑިންގީއަކާއި ހަމައަށް ދިޔައީ އޮއިވަރާއި އެއްކޮޅަށް އެ ސަރަހައްދުން ބޭރުވެގެން ކަމަށްވެސް އޭނާ ބުންޏެވެ.\n"އެއްގަމާއި ހަމައަށް ދިޔައިރުވެސް އަދި ސަލާމަތް ކުރެވޭނެ ކަމަށް އުންމީދު ކުރެވުނު. އެކަމަކު ހަށިގަނޑު ފެނިގެން އެއްގަމަށް ގެންގޮސް ހޮސްޕިޓަލާއި ހަމައަށް ގެންދިއުމާއި ދެމެދު ގާތްގަނޑަކަށް 45 ވަރަކަށް މިނެޓު ވާނެ ކަމަށް ބެލެވޭ. ތަންކޮޅެއް އަވަހަށް ގެންދެވުނު ނަމަވެސް އޭނާ ސަލާމަތް ކުރެވުނީސް ކަމަށް ޤަބޫލުކުރެވެނީ،" ހުސޭނު ކިޔައިދިނެވެ.\nހުސޭނު ބުނެފައިވަނީ ހޮސްޕިޓަލަށް ގެންގޮސް ފަރުވާދެމުން ދަނިކޮށް ފައުޒާން ނިޔާވި ޚަބަރު އަޑުއިވުމުން ވަރަށް ދެރަވި ކަމަށެވެ. އަދި އުންމީދުކުރިގޮތާއި އެއްގޮތަށް ފައުޒާން ސަލާމަތްނުވުމުން އެކަން ޤަބޫލުކުރަންވެސް އުނދަގޫވިކަމަށް އޭނާ ބުންޏެވެ.\nމޫދުން ފައުޒާން ނެގިއިރު އޭނާގެ ނިތްކުރީގައި ކޮންމެވެސް ވަރެއްގެ އަނިޔާތަކެއް ލިބިފައިހުރިކަން ފާހަގަކުރެވުނުކަން ފާހަގަކޮށް ހުސޭން ބުނީ، ފައުޒާން ގެނބުނީ އެހެން ކުދިން ސަލާމަތްކުރަން މަސައްކަތްކުރި ވަގުތު ނެގި ބިޔަ ރާޅަކާއެކު އަނިޔާވެ "ހެޔަށް ގޮތެއްވެގެން ކަމަށް ލަފާކުރެވޭ" ކަމަށެވެ. އަދި އޭނާ ފެނުނުއިރު އޮޅެއްގައި ތާށިވެފައި ނެތުމަކީވެސް އެކަމަށް ހެކިލިބޭ ކަމެއްކަމަށް ހުސޭނު ދެކެއެވެ.\nފައުޒާން އާއި ކޮންމެވެސް ވަރަކަށް އާއިލީގޮތުންވެސް ގުޅުން އޮންނަ ހުސޭނު ބުނެފައިވަނީ އެދުވަހު ފައުޒާން ހޯދަން ނިކުތީ އެކަމުގައި މަސައްކަތްކުރަމުންދިޔަ މީހުންނަށް އެހީވެވޭނެ ކަމުގެ ބޮޑު އުންމީދަކާއެކު ކަމަށާއި، އިސްކުރީ އިންސާނިއްޔަތުކަން ކަމަށެވެ. އަދި ފައުޒާން ފެނުނީ އޭނާއަށް ކަމަށްވެފައި، މޫދު އަޑިން ފައުޒާން ފެނުމުން އުންމީދު އާވިނަމަވެސް އޭރު މާބޮޑަށް ލަސްވީ ކަމަށް އަސަރާއެކު ހުސޭނު ބުންޏެވެ.\nފައުޒާން ގެއްލިގެން ފުލުހުންނަށް ރިޕޯޓް ކުރީ ހޮނިހިރު ދުވަހުގެ ހަވީރު 4:47 ހާއިރު އެވެ. އޭނާ ފެނުނީ 5:50 ހާއިރުއެވެ. ފައުޒާން ނިޔާވީ ހޮސްޕިޓަލަށް ގެންގޮސް ފަރުވާ ދެމުން ދަނިކޮށެވެ.\nފައުޒާން ނިޔާވީ "މާނެރެ" ސަރަހައްދަށް އިތުރު ކުދިބަޔަކާއެކު މޫދަށް ގޮސް އުޅެނިކޮށް އޭގެތެރެއިން ދެ އަންހެން ކުއްޖަކު އޮޔާދާތީ ސަލާމަތް ކުރުމަށް މަސައްކަތް ކުރަމުން ދަނިކޮށެވެ. ފައުޒާން ގެއްލުނީ އޭގެތެރެއިން ކުއްޖަކު ސަލާމަތްކޮށް ފަރުމައްޗަށް ގެންގޮސް ދިންވަގުތު ނެގި ރާޅަކާއެކު ބެހިގެން ދިއުމަށްފަހު އެވެ. އަމިއްލަ ފުރާނަ ނުރައްކަލަށް ހުށަހަޅައިގެން ފައުޒާން އެދުވަހު ދެއްކި ހިތްވަރަކީ އޭނާ މިއަދު ދުނިޔޭގައި ނެތްނަމަވެސް ދިވެހީންގެ ހިތްތަކުން ދުވަހަކުވެސް ފިލައިނުދާނޭ ނަމޫނާ މެސެޖެކެވެ.\nޖެނުއަރީ 13, 2021 00:18\nގެބިގެން ހާދިސާއެއް ހިގައިގެން އުޅޭކަން އެނގޭއިރު އަވަސްފަރުވާދެވެން ތައްޔާރުގަ ތިބެންޖެހޭ. 45 މިނިޓް ވަންދެން ފަރުވާނުދެވި . ދެރަ ދޯ. މާތް ﷲ މައްޔިތާގެ ފާފަ ފުއްސަވާ ރަޙުމަތް ލައްވާށި. އާމީން .\nޖެނުއަރީ 16, 2021 15:06\n45 މިނިޓް ވަންދެން ފަރުވާނުދެވުނު ވާހަކަ އެއް ނޫން މާނަ ކޮށްފަ އޮތީ. ކަނޑު އަޑިން ފެނުނު ވަގުތުން ފެށިގެން ހޮސްޕިޓަލްއާ ހަމައަށް ދާން ނެގި ވަގުތު އެއީ.\n"ހުސޭނު ބުނިގޮތުގައި މޫދު އަޑިން ފައުޒާން ފެނިގެން އެއްގަމަށް ގެނެވުމާއި ދެމެދު ގާތްގަނޑަކަށް 30 ވަރަކަށް މިނެޓު ހޭދަވާނެ ކަމަށެވެ. އެންމެ ފުރަތަމަ އޭނާ ގޮވައިގެން އެ ސަރަޙައްދުގައި އޮތް ޑިންގީއަކާއި ހަމައަށް ދިޔައީ އޮއިވަރާއި އެއްކޮޅަށް އެ ސަރަހައްދުން ބޭރުވެގެން ކަމަށްވެސް އޭނާ ބުންޏެވެ."\nއެމްބިއުލާންސް އޮތީ އެހިސާބުގަ ތައްޔާރަށް ކުއްޖާ ނުފެންނަނީސް ވެސް. ހޮސްޕިޓަލް އަދި އިމަޖެންސީ ފަރުވާ ވެސް ތައްޔާރީ ހާލަތުގަ އޮތީ ކުއްޖާ ހޯދަމުން ދިޔައިރު. ކަންތައްވީގޮތް ނޭނގި ވާހަކަ ދެއްކުން ރަނގަޅެއް ނޫން.\nޖެނުއަރީ 13, 2021 00:41\nކޮބާތަ މޫދަށް ދިޔަކުދިންގެ ވާހަކަ ބެހުނު ދެކުދިންގެ ވާހަކަ ؟ ކީއްވެ އެހާ ނުރައްކާ ތަނަކަށް ދެ އަންހެންކުދިންގޮސް މޫދަށް އެރުނީ ރިންގެއް ފްލޯޓްކޮށްލާނެ ކިކު ބޯޑެއްގެ ހިސާބުވެސް ނުލާ. ކޮންމެ އިހުމާލަކީ ހިތާމައެއް އިހުމާލަށް ދެން ނެގޭނީ ކޮންޒިންމާޢެއް؟؟ ބާރަށް އަޑު ހަރުކޮށް ކޮންމެ މީހެއް ބުނާނެ ޒިންމާވާނަމޭ.\nމައްޔިތާއަށް ޝާޙީދެއްގެ ދަރަޖަ ދެއްވާށި . ޢާމީންޔާރަބުލްއާލަމީން\nޖެނުއަރީ 13, 2021 06:26\nސަރުކާރުން ހުންނާނެ ސިޔާސީ ލައިފްގާޑެއް ކޮންމެ ރަށަކުވެސް. ކޮބާތަ އެމީހާ؟\nޖެނުއަރީ 13, 2021 00:58\nކަންކަންއިންތިޒާމުކުރަންތިބިމީހުންގެދޯދިޔާކަންފާހަގަކުރެވެއެވެ.ލޯޗުފޮނުވިއިރު،ޑަކްޓަރުންނަރުހުންފޮނުވަންޖެހޭނެއެވެ. ޒިންމާއުފުލަންތިބިމީހުންގެމައްޗަށް ފަރުވާކުޑަކުރިކަމުގެދައުވާކުރަންޖެހޭނެއެވެ.\nޖެނުއަރީ 13, 2021 07:33\nޒުވާން ދަރިފުޅަށް ދާއިމީ ސުވަރުގެ މިންވަރު ކުރައްވާ ޢާއިލާއަށް ކެތްތެރިކަން ދެއްވާންދޭވެ އާމީން.\nމިހާރު ތި މާނެރެގެ ނުރައްކާ ކަން އެބައެނގޭ. ވީއިރު ކީއްވެބާ އެތަނަށް އެރެން ހުއްދަދެނީ.\nއިތުރު ދަރިންތަކެއް ގެ ފުރާނަ ނުދަނީސް ފިޔަވަޅު އަޅާބަލަ. ޕލޒ.\nރައްކާތެރި ނޫން ސަރަޙައްދު ފާހަގަ ކުރާ ބޯޑާއި އެއްޗެހި ޖަހާބަލަ. ނޫނީ ލައިފް ގާޑުން ތިބެންވީ\nޖެނުއަރީ 13, 2021 07:39\nގެނބިގެން އުޅޭކަން އިނގޭއިރު އެމްބިއުލާންސް އެތާ އޮތްނަމަ. އެންމެ މިނެޓެއްވެސް ހާދަ މުހިންމުވާނެޔޭ\nޖެނުއަރީ 13, 2021 09:35\nމިކަހަލަ ހާދިސާއެއް ދިމާވާ އިރަށް އަވަސް ފަރުވާ ތައްޔާރަށް ތިބެންޖެހޭކަން މިއެނގެނީ... މިވެސް އިބްރަތެއް.. ޕަރަމެޑިކް އެމްބިއުލަންސް އެއް ކޮންމެ ރަށަކަށްވެސް މުހިއްމު\nޖެނުއަރީ 13, 2021 11:30\nމީގެން ދަސްކުރަންވީ ފިލާވަޅު ސްކޫލްތްކުގަވެސް ކިޔާވާދެންވީ ކުއްލި ފަރުވާދޭންވީގޮތް ތިތާގައި ފާހަކަކުރެވުނީ ޝީޕީއާރު ދޭންވެސް އިގެނގޭމިހަކުނެތްކަން ތަޅުވަމުންފޮޅުވަމުން ހޮސްޕިޓަލައް ގެންދިޔަކަސް ކަމަކުނުދާނެކަން ، އުމްމީދުކުރަން މިކަމައް ތައުލީމީމީހުން ވިއްނާވަޑައިގެން އަމަލީ ސިފައެއް ފެނިގެންދާނެކަމައް.\nޖެނުއަރީ 13, 2021 13:10\nކޮބާ ޕްރޮފެޝަނަލްސިފައިން! މޮޅުޕޮލިިސް!؟\nޖެނުއަރީ 13, 2021 13:52\nރާއްޖޭގެ ބޮޑުތި ރަށްރަށުގަޔާއި، ލޯކަލް ޓޫރިޒަމް ފުޅާކޮށްހިންގާ ރަށްރަށުގައި ސަރުކާރުން ލައިފް ގާޑުން ބައިތިއްބަން ނިންމާ، އެކަން ކުރާނެކަމަށް ފޮނިކަނޑާފަ އޮތީ، މި ކަހަލަ ކިތައް މަރުގެ ހާދިސާތައް ރާއްޖޭގައި ހިނގާގެންދިޔާމަތޯ އެކަން ފަށަށް އެ ތިބެނީ\nޖެނުއަރީ 13, 2021 14:25\nމިކަމުން އެނގެނީ އަވަސް ފަރުވާގެ މުހިއްމުކަން!\nޖެނުއަރީ 13, 2021 14:26\n45 މިނެޓް ކަނޑައެޅިގެން ދޮގު 17:50 ގައި މޫދުން ނަގާ 18:05 ގައި ހޮސްޕިޓަލަށް ގެންދިއުމުން ކިހިނެއްތޯ 45 މިނެޓް ވާނީ\nޖެނުއަރީ 13, 2021 20:56\nއަލުން އެތަން ކިޔާލަބަލަ...އޭނީ ގާތްގަނޑަކަށް 45 ވަރަކަށް މިނެޓޭ.\nޖެނުއަރީ 13, 2021 14:37\nރާއްޖޭގެ ކޮންމެ ރަށެއްގައި ވެސް އަވަސް ދަރުވާދޭން ވީހައިވެސް ގިނަ ބަޔަކު ތަމްރީން ކުރުމަކީ މަޖުބޫރު އެކަމަކު ނުވާ ހިތާމަހުރި ކަމެކެވެ.\nޖެނުއަރީ 13, 2021 14:52\nއަޅެ ހާދަގިނައިރެކޭ ފަރުވާ ނުލިބި. ސަރުކާން މުސާރަދީފަ ބަޔަކު ތިބެނީ ކަމަކުދޯ .މޫދުން ނަގާހިސާބުން ފަރުވާ ލިބެންޖެހޭނެ.\nތިކަމުގ ފަރުވާކުޑަކުރި އެންމެންނައް ފިޔަވަޅުއަޅަން ޖެހޭނެ.\nޖެނުއަރީ 13, 2021 15:58\nތި ނުރައްކާތެރި ސަރަހައްދުގައި ބޮއި ކަހަލަ ކަނދުފަތި ކަހަލަގެ އެއްޗެހި ހަރުކުރަންވީ.\nސްކޫލް ތަކުގައިވެސް މާއްދާއެއް ގޮތަށް ކިޔަވާދޭން ވީ ގެނބިގެން ްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްއުޅޭ މީހުން ސަލާމަތްކުރުމުގެ ހުނަރު. އަވަސް ފަރުވާދޭ ގޮތާއި ކޮންމެ ދަރިވަރަކަށް ވެސް ސެޓްފިކެޓް ދޭންވީ.\nދިވެހިންނަކީ ކަނޑުފަތަން ދަންނަ ބަޔަކަށް ހަދަންވީ. ޖަޒީރާ ރާއްޖޭމީ\nޖެނުއަރީ 13, 2021 16:25\nސީޕީއާރް ދޭން އެނގުމަކީ ވަރަށް މުހިއްމުކަމެކެވެ.\nޖެނުއަރީ 13, 2021 17:45\nއިނާލިއްލާހި ވައިނާއިލަ އިލައިހި ރާޖިއޫން\nފައުޒާން އަހް ސުވަރުގޭގެ ދާއިމީ ނިއުމަތް ލައްވާންދޭ\nތިފަދަ ނުރައްކާ ނެރުތަކުގައި ބޯޑް ޖަހާފަ ލައިފްގާޑް ވެސް ބަހައްޓަން ޖެހޭ، މީހުން މޫދަށް ފައިބާ ދިމަދިމާލުގައި ލައިޖެކެޓް ލައިފްގާޑް ބަހައްޓަންޖެހޭ !\nޖެނުއަރީ 14, 2021 00:52\nރެސްޓޯރަންޓަކަށް ގޮސް ކާއެއްޗެއް އޯޑަރުކުރީމަ ގަޑި ދެގަޑީރު ފަހުން އެހިފައިގެން އަންނަހެން އިންސާނެއްގެ ފުރާނަ ނުރައްކާވެފަ އޮންނަ ދަނޑިވަޅެއްގަވެސް އެހާ ލަސް ސްޕީޑުގަ ކަންކުރީމަ ކަޑަ....ގެނބިގެން އުޅޭ ހަބަރު ލިބުމާއެކު ހޮސްޕިޓަލް އޮންނަންވާނީ އެލާޓްގަ ރެޑީގަ...އަވަސް ފަރުވާއަށް މީހުން ކަންހިނގައިގެން އުޅޭސަރަހަށްދަ ގޮސް ތައްޔާރަށް.... އެނޫންގޮތަކަށް މީހާ ސަލާމަތް ކުރެވޭނެ ގޮތެއް ނޭނގެ.\nޖެނުއަރީ 15, 2021 11:53\nވާގުތު ފާއިތުވީ! އެވަގުތު އެތާ ހުރެފަ އެކަމާ ވަގުތުން އުޅެންވީ ވަގުތު އަދި ގެޔަށް ގޮސް ހެދުން ބަދަލްކޮށް ތައްޔާރުވާން ވަގުތު ދުއްވާލެވުނުކަމީ އެންމެދެރަކޮށް ކުރެވުނު ކަން!\nމިއީ އަސްލު މީހުންނަކީ. ހަބަރު ލިބުމާއިއެކު އެއްވެސް އަމިއްލަ އެދުމެއްނެތި، ތިމާގެ 'ދާއިރާ' ވީމަ ފަރުދީ ޒިންމާއާއި އިންސާނިއްޔަތު އިސްކޮށް އެހީތެރިވާން ދިޔައީ. މީގެ މީހުން ބޭނުންވަނީ، މީގެ މީހުންނަށް ވާންވީ. ފައުޒާންގެ ވާހަކަ ކިޔާ ކޮންމެ ފަހަރަކު ރޮވޭ.... ސުވަރުގެ ދެއްވާށި އާމީން.


NASA In India Ah: Thee Faseyha Kameh Noon, Ekugai Masakkaiy Kuran Hingaa - Vaguthu\nނާސާ އިން އިންޑިއާ އަށް: ތިއީ ފަސޭހަކަމެއް ނޫން، އެކުގައި މަސައްކަތްކުރަން ހިނގާ\nއިންޑިއާއިން ދުނިޔޭގެ ކުރިއަރާފައިވާ ޤައުމުތަކާއި ފައި ހަމަކުރުމުގެ ގޮތުން، ހަނދަށް ފޮނުވާލި ޖައްވީ އުޅަނދު، ހަނދުގައި ނުޖެއްސެނީ ގުޅުންކެނޑި ހަނދަށް ވެއްޓުނު ހާދިސާ އާއި ގުޅިގެން އެމެރިކާގެ ޖައްވީ އިދާރާއިން، އެ ހިތާމައިގައި ބައިވެރިވާކަން ހާމަކޮށްފިއެވެ.\nނާސާއިން މިކަމާއި ގުޅިގެން ބުނެފައިވަނީ، ޖައްވަކީ އުނދަގޫ ތަނެއް ކަމަށެވެ. އަދި ހަނދުގައި ޖެއްސުމަށް އިންޑިއާގެ ޖައްވީ އިދާރާއިން ކުރި މަސައްކަތަށް ތައުރީފުކުރާ ކަމަށާއި، އެ އިދާރާއިން ނާސާ ފަޚުރުވެރިކޮށްދީފި ކަމަށެވެ. އެހެންކަމުން ކުރިޔަށް އޮތް ތަނުގައި އިންޑިއާގެ ޖައްވީ އިދާރާ އާއި ނާސާ އާއި ގުޅިގެން ކައުނު ބަލައި ހޯދުމުގެ މަސައްކަތް ކުރުމުގެ ފުރުސަތަކަށް އިންތިޒާރުކުރާ ކަމަށް ނާސާއިން ވަނީ ބުނެފައެވެ.\nއެތައް އުންމީދަކާއެކު އެތައް ހޭދައެއް ކޮށްގެން، އިންޑިއާ އިން އުދުއްސާލި އުޅަނދު، "ޝަންދްރަޔާން-2" އާއި ގުޅުން ކެނޑި "މިޝަން ފެއިލް" ވެފައި ވަނީ، ރޭގެ ދަންވަރުގެ ވަގުތެއްގައެވެ. އުޅަނދަށް ގެއްލުމެއް ނުވާނެހެން "މަޑުމަޑުން" ޖެއްސުމަށް ކުރި އެ މަސައްކަތް ނާކާމިޔާބުވީ، ޖައްސަން އުޅުމުގެ ތެރޭގައި، އެންމެ ފަހު ވަގުތުކޮޅު އޭގެ "އަލްޓިޓިއުޑް" ހިފަހައްޓާ ޚާއްސަ އިންޖީނު ނިވުމުގެ ސަބަބުންނެވެ.\n"ޗަންދްރަޔާން-2" ހަނދުގައި ޖައްސަން އުޅެނިކޮށް ހިނގި މި ހާދިސާގައި އެ އުޅަނދަށް ލިބުނީ ކިހައި ގެއްލުމެއްކަން އަދި ޔަޤީންކުރެވިފައި ނުވީނަމަވެސް، ދެ ކިލޯމީޓަރު މަތިން، ބަރުގަދަނުގައި ގާތްގަނޑަކަށް 1.5 ޓަނު ހުރި މި އުޅަނދު ވެއްޓިއްޖެ ނަމަ އުޅަނދަށް ބޮޑެތި ގެއްލުންވާނެ ކަމަށް ބެލެވިފައި ވެއެވެ.\n"ޗަންދްރަޔާން-2" ހަނދަށް ދިއުމުގެ ދަތުރު ފަށައި އުދުއްސާލީ މިދިޔަ ޖުލައި މަހުގެ 22 ވަނަ ދުވަހު، އިންޑިއާގެ ސަތިޝް ދަވާން ސްޕޭސް ސްޓޭޝަނުންނެވެ. ދުނިޔޭގެ އޯބިޓުން ނިކުމެ ހަނދަށް ސީދާ ދަތުރު މި އުޅަނދުން ފެށީ މިދިޔަ މަހުގެ 14 ވަނަ ދުވަހުއެވެ. "ޗަންދްރަޔާން-2" މިރޭ ހަނދުގައި ޖައްސަން މަސައްކަތް ކުރީ، މިދިޔަ އޮގަސްޓު މަހުގެ 20 ވަނަ ދުވަހު ހަނދުގެ އޯބިޓަށް ވަދެ، ހަނދުގެ ވަށައިގެން ދައުރުވުމަށްފަހުއެވެ.\n''ޗަންދްރަޔާން-2'' އާއި މުއާސަލާތީ ގުޅުން ކެނޑިގެންދިޔައީ ހަނދުގެ 2.1 ކިލޯމީޓަރު މަތީގައި ވަނިކޮށެވެ. އިންޑިއާ އިން ހަނދަށް ދާން ކުރި މަސަތްކަތް ނާކާމިޔާބު ވެގެން ގޮސްފައިވާއިރު މި އަހަރުގެ ކުރީކޮޅު ހަނދަށް ދިއުމަށް އިސްރާއިލް އިން ކުރި މަސަތްކަތް ވެސް ނާކާމިޔާބުވެފައި ވަނީ ހަމަ މިފަދަ ގޮތަކަށެވެ.\nދުނިޔޭގެ ތާރީޚުގައި ގިނަ ގައުމުތަކަކުން ވަނީ ހަނދަށް ދިއުމަށްޓަކައި ވަރަށް ގިނަ ފަހަރު މަސަތްކަތްކޮށްފަ އެވެ. އޭގެ ތެރެއިން ކާމިޔާބުވީ ތިން ޤައުމަކަށެވެ. އެއީ އެމެރިކާ، ރަޝިޔާ އަދި ޗައިނާއެވެ.\nނާސާއަށް ދިޔަ 17 އަހަރުގެ ދަރިވަރަކު އާ ޕްލެނެޓެއް ހޯދައިފި\nދިރުން ހުރި ކަމަށް ލަފާ ކުރެވޭ އެހެން ދުނިޔެއެއް ފެނިއްޖެ - ނާސާ\nއެހެން "ދުނިޔެއަކަށް" އިންސާނުން ގޮވައިގެން ދަތުރުކުރާނެ ބިޔަ ރޮކެޓް ހަޤީޤަތަކަށް\nސެޕްޓެމްބަރު 8, 2019 00:40\nމޯދީ ދޭބަލަ މަހަށް. އަދި ޗައިނާއަށް ހަނދަށް ދެވުނަސް އިންޑިއާއަށް ދެވޭނީ ފަރަށް.\nސެޕްޓެމްބަރު 8, 2019 13:34\nއީރާނުން ރޮކެޓް ގޮވީމަ އެމެރިކާނުގެ ރައީސަކު ޖޯކްޖަހާ ޓްވީޓްކުރީ، އިންޑިޔާއިންވީމަ ތައުރީފް!


Liverpool league hoadhumaa fiyavalhakaa gaathah | Mihaaru\nލަނޑު ޖެހުމަށް ފަހު ލިވަޕޫލްގެ ސަލާހު (ކ) އާއި މާނޭ އުފާފާޅުކުރަނީ.-- ފޮޓޯ: އޭއެފްޕީ\n25 ޖޫން 2020 - 09:38 14 comments\nލިވަޕޫލް (ޖޫން 14) - އިނގިރޭސި ޕްރިމިއާ ލީގުގައި ރޭ ކްރިސްޓަލް ޕެލަސް އަތުން 4-0 އިން ހޯދި މޮޅާ އެކު 30 އަހަރަށް ފަހު ލީގު ޗެމްޕިއަންކަން ހޯދުމާ ފިޔަވަޅަކާ ގާތަށް ލިވަޕޫލުން ޖެހިލައިފި އެވެ.\nލިވަޕޫލް ލީގުގެ އެއް ވަނައިގައި އޮތީ 23 ޕޮއިންޓުގެ ލީޑަކާ އެކު އެވެ. އެ ޓީމަށް 31 މެޗުން ލިބިފައިވަނީ 86 ޕޮއިންޓެވެ. ދެ ވަނައިގައި އޮތް މެންޗެސްޓާ ސިޓީގެ އޮތީ 30 މެޗުން 63 ޕޮއިންޓެވެ. ލީގުގައި މިރޭ ޗެލްސީ ދަނޑުގައި ކުޅޭ މެޗުން ސިޓީ އަށް މޮޅުނުވެވިއްޖަނަމަ ލިވަޕޫލަށް ލީގުގެ ޗެމްޕިއަންކަން ލިބޭނެ އެވެ. މިރޭ ސިޓީ މޮޅުވެއްޖެނަމަ އަންނަ ހަފްތާގައި ސިޓީ ދަނޑުގައި ކުޅޭ މެޗު އެއްވަރުކޮށްލައިގެން ވެސް ލިވަޕޫލަށް ލީގު ހޯދޭނެ އެވެ.\nލިވަޕޫލުން ވަނީ މުޅި މެޗު ކޮންޓްރޯލްކޮށްގެން މޮޅު ކުޅުމެއް ދައްކައިފަ އެވެ. މެޗުގެ 23 ވަނަ މިނިޓްގައި ލިވަޕޫލަށް ލީޑުނަގައިދިނީ ހިލޭ ޖެހުމަކުން ޓްރެންޓް އަލެކްސަންޑަ އާނޯލްޑް އެވެ. ފުރަތަމަ ހާފު ނިމުމުގެ ކުރިން ފަބީނިއޯ ދިން ބޯޅައަކުން މުހައްމަދު ސަލާހު ވަނީ ލިވަޕޫލްގެ ލީޑުފުޅާކޮށްދީފަ އެވެ.\nއޭރިއާ ބޭރުން ފޮނުވާލި ބާރު ބޯޅައެއް ގޯލުގެ ދުރުކަނަށް އަމާޒުކޮށްލައިގެން ފަބީނިއޯ ވަނީ މެޗުގެ 55 ވަނަ މިނިޓްގައި ލިވަޕޫލަށް ތިން ވަނަ ލަނޑެއް ޖަހައިދީފަ އެވެ. ސަލާހު ހުސްކޮށްލާފައި ދިން ބޯޅައެއް ހިފައިގެން އޭރިއާ ތެރެއަށް ވަދެ ސަޑިއޯ މާނޭ ލިވަޕޫލްގެ ހަތަރު ވަނަ ގޯލު ޖެހީ މެޗުގެ 69 ވަނަ މިނިޓްގަ އެވެ.\nލިވަޕޫލްގެ ކޯޗު ޔާގެން ކްލޮޕް ބުނީ މި ފަދަ މެޗުތަކަކީ ސަޕޯޓަރުންގެ ކުރިމަތީގައި ކުޅުނު ނަމަ އެންމެ ފުރިހަމަވާނެ މެޗުތަކެއް ކަމަށާއި އެކަމަކު މި ވަގުތުގެ ހާލަތުގެ ގޮތުން އެކަން އެގޮތަށް ވާން ނެތް ކަމަށެވެ.\n"އަހަރެމެންނަށް އެނގޭ ސަޕޯޓަރުން ވެސް ތިބީ ޓީމާ އެކީ ކަން. މިހާރު އެންމެންގެ އިންތިޒާރަކީ ލީގު ޔަގީންކުރުން. ދެން މާ ދިގު އިންތިޒާރެއް ނެތް،" ކްލޮޕް ބުންޏެވެ.\nގަދަ ހަތަރެއްގެ ރޭހުގައި ރޭ މެންޗެސްޓާ ޔުނައިޓެޑާއި ވުލްވްސް އިން ވަނީ މުހިއްމު މޮޅެއް ހޯދައިފަ އެވެ. ފަސް ވަނައިގައި އޮތް ޔުނައިޓެޑާއި ހަ ވަނައިގައި އޮތް ވުލްވްސް އަށް ވެސް 31 މެޗުން ލިބިފައިވަނީ 49 ޕޮއިންޓެވެ. ޔުނައިޓެޑް ކުރީގައި އޮތީ ލަނޑުގެ ތަފާތުންނެވެ.\nޔުނައިޓެޑް އަމިއްލަ ދަނޑުގައި ވަނީ 3-0 އިން ޝެފީލްޑް ޔުނައިޓެޑް ބަލިކޮށްފަ އެވެ. މި މެޗުގައި ޔުނައިޓެޑްގެ ފްރާންސް ފޯވާޑް އެންތަނީ މާޝިއަލް ހެޓްރިކެއް ހެދިއިރު، މިއީ ފާއިތުވި ހަތް އަހަރު ތެރޭ ޔުނައިޓެޑްގެ ކުޅުންތެރިޔަކު ޕްރިމިއާ ލީގުގައި ހެދި ފުރަތަމަ ހެޓްރިކް އެވެ.\nރައުލް ހިމެނޭޒް ދެ ވަނަ ހާފުގައި ވައްދާލި ހަމައެކަނި ގޯލުން 1-0 އިން ބޯންމައުތުގެ މައްޗަށް ވުލްވްސް ކުރިހޯދިއިރު އެ ޓީމު މި ވަގުތު އޮތީ ރަނގަޅު ފޯމެއްގަ އެވެ. މި މެޗުގައި ހިމެނޭޒް ޖެހި ގޯލާ އެކު އޭނާ ވަނީ މި ފަހަރު ލީގުގައި 15 ގޯލު ހަމަކޮށް ޕްރިމިއާ ލީގުގެ އެއް ސީޒަނެއްގައި އެންމެ ގިނަ ގޯލު ޖެހި މެކްސިކޯ އަށް ނިސްބަތްވާ ކުޅުންތެރިޔާގެ ރެކޯޑް ގާއިމުކޮށްފަ އެވެ.


Mahesh Bhatt Aai Gulheygothun Serious Thuhumathu Thakeh! - Vaguthu\nމަހޭޝް ބަޓްއާއި ގުޅޭގޮތުން ސީރިއަސް ތުހުމަތުތަކެއް!\nބޮލީވުޑް ތެރޭގައި އޮތް މައްސަލަތަކަށް ހައްލެއް އައިސްފައެއް ނުވެއެވެ. މައްސަލައަކަށްފަހު މައްސަލައެއް މި ވަނީ ފެންމަތިވެފައެވެ. އެންމެ ފަހުން އެކްޓްރެސް ލުވީނާ ލޮދް މިވަނީ ފިލްމް އުފެއްދުންތެރިޔާ މަހޭޝް ބަޓް އާ ދެކޮޅަށް ނުކުމެފައެވެ. އޭނާ ބުނެފައިވާގޮތުން މަހޭޝް ބަޓް އޭނާއަށް ދަނީ އިންޒާރު ދެމުންނެވެ.\nދެ މިނިޓުގެ ދިގުމުނުގެ ވީޑިއޯއެއްގައި އޭނާ ބުނެފައި ވަނީ، އޭނާ ކައިވެނިކޮށްގެން އުޅެނީ މަހޭޝް ބަޓްގެ އާއިލާ މީހެއްކަމަށްވާ ސުމިތް ސަބަރްވާލް އާ ކަމަށެވެ. އަދި އޭނާގާތުން ވަރިވާން އެދި މިހާރު ހުށަހަޅާފައިވާނެ ކަމަށާއި، ސަބަބަކީ އޭނާއަކީ މަސްތުވާތަކެތި ސަޕްލައި ކުރާ މީހެއް ކަމަށެވެ.\nލުވީނާ ބުނީ، އޭނާ އެ ވީޑިއޯ އާއްމު ކުރަން ބޭނުންވީ، އެއީ އޭނާގެ އާއިލާ އާއި އޭނާގެ ރައްކާތެރިކަމަށްޓަކައި ކަމަށެވެ.\nއިންސްޓަގްރާމްގައި އާއްމު ކުރި އެ ވީޑިއޯގައި އޭނާ އިތުރަށް ބުނެފައި ވަނީ، އޭނާގެ ފިރިމީހާ މަސްތުވާތަކެތި ސަޕްލައިކޮށްދެނީ އެކްޓްރެސް ސަޕްނާ ޕައްބީ އަށާއި، އަމީރާ ދަސްތޫރް އަށް ކަމަށެވެ. އަދި އެކަން މަހޭޝް ބަޓްއަށް އިނގޭ ކަމަށްވެސް ބުންޏެވެ.\n"މަހޭޝް އަކީ އިންޑަސްޓްރީގެ ޑޯން، އޭނާ މުޅި ސިސްޓަމް އޮޕަރޭޓް ކުރަނީ، އޭނާ ގަވާއިދުތަކަށް ހުރުމަތްތެރިކޮށް ނުހިތާނަމަ، އުނދަގޫ ޖައްސާނެ، މަހޭޝް ވަނީ ގިނަ ބަޔަކަށް އުނދަގޫ ޖައްސައި، މަސައްކަތުން ދުރުކޮށްފައި. އޭނާ ޖެހޭނީ އެންމެ ފޯން ކޯލްއެއް ކޮށްލަން ގިނަބައެއްގެ ވަޒީރާ ގެއްލޭނެ. އަހަރެން އޭނާއާ ދެކޮޅަށް މައްސަލައެއް ހުށަހެޅި ފަހުން އޭނާ ދަނީ އަހަރެންގެ ގެއަށް ވަންނަން މަސައްކަތް ކުރަމުން، އަދި ގެއިން ނެރުމަށް". އޭނާ ބުނެފައި ވެއެވެ.\nއޭނާ އެ ވީޑިއޯ ނިންމާލަމުން ވަނީ، އޭނާ އާއި އޭނާގެ އާއިލާއަށް ކަމެވެއްޖެ ނަމަ އެކަމުގެ ޒިންމާ ނަގަން ޖެހޭނެ މީހުންގެ ނަންތައްވެސް ވަނީ ހިމަނާފައެވެ. އޭގެ ތެރޭގައި މަހޭޝް ބަޓް އާއި އޭނާގެ އާއިލާ މީހުން ހިމެނެއެވެ.\nލުވީނާ ބޮލީވުޑަށް ވަނީ ހިމޭޝްގެ ކަޖްރާރޭއިންނެވެ. އެ ފިލްމް ޑައިރެކްޓްކޮށްފައި ވަނީ ޕޫޖާ ބަޓް އެވެ.\nދެ ފުޓޯގައި ދެމީހުންތަ ؟\nއޮކްޓޯބަރ 24, 2020 15:50\nމަހޭޝް ބަޓްއާ ނުބެހިތިބެބަލަ އެސޮރަކީ އަޅުގަނޑު ގޮތައް ހުރި އަލިފެއް.


Fuvahmulak contest centerun mi aharu 100 vazeefaa\nފުވައްމުލަކުގައި ގާއިމުކުރާ ކޮންޓެސްޓް ސެންޓަރު ފުޅާވެގެން ދާއިރު މިއަހަރުގެ ތެރޭގައި 100 އެއްހާ ވަޒީފާ އުފެދިގެން ދާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވެއްޖެ އެވެ.\nއެމްޑީޕީގެ ކެންޕެއިންޓީމުތަކާއި ކެންޑިޑޭޓުންނާ ބައްދަލުކުރުމަށް ރޭ ބޭއްވި ބައްދަލްވުމުގައި ފައްޔާޒު ވިދާޅުވީ ފުވައްމުލަކުގައި އިގްތިސާދީ މަސައްކަތްތައް ހިންގުމަށް ދަތިތަކެއް ހުރި ނަމަވެސް ކުރެވިދާނެ ގިނަ ކަންތައްތަކެއް އެބަހުރި ކަމަށެވެ. ވަޒީފާގެ ފުރުސަތު އިތުރު ކުރުމަށް އެ ސިޓީގައި ކޮންޓެސްޓް ސެންޓަރެއް ގާއިމު ކުރުމަށް އޮފީސް އުފައްދާ މަސައްކަތް ފަށާފައިވާ ކަމަށާ މި މަހުގެ ތެރޭގައިވެސް 20 ވަޒީފާ އުފެދިގެންދާނެ ކަމަށް ފައްޔާޒު ވިދާޅުވިއެވެ.\n"އަޅުގަނޑުމެންގެ އުންމީދަކީ ކޮންޓެސްޓް ސެންޓަރު އިތުރުވެގެންދާއިރު މި އަހަރުގެ ތެރޭގައި 100 އެއްހާ ވަޒީފާ ފުވައްމުލަކުގެ ތެރޭގައި އުފެއްދޭނެ،" ރައީސް ސޯލިހާއި ރައީސް ނަޝީދު ބައިވެރިވެވަޑައިގެންނެވި ބައްދަލްވުމުގައި ފައްޔާޒު ވިދާޅުވިއެވެ.\nފައްޔާޒު ވިދާޅުވީ މަސައްކަތް ފެށުމަށް މިވަގުތު އޮތް ހުރަހަކީ ކޮވިޑްގެ ބަލިމަޑުކަމާއި ގުޅިގެެން އަޅާފައިވާ ފިޔަވަޅުތަކެވެ. ލުއި ލިބުމާއެކު އިންޓަވިއު ޓީމުތައް ފައިނަލް އިންޓަވިއުއަށްދާނެ ކަމަށްވެސް ވިދާޅުވިއެވެ.\nފުވައްމުލަކަށް 35 މިލިއަން ރުފިޔާގެ ލޯނު\nފައްޔާޒު ވިދާޅުވީ ފުވައްމުލަކުގައި އިގްތިސާދީ ހަރަކާތްތައް ފުޅާކުރުމަށް މިހާތަނަށް ލޯނުގެ ގޮތުގައި ބޮޑު އެހީއެއް ދެވިފައިވާ ކަމަށެވެ. އެގޮތުން މަސްވެރިކަމާއި ކޮމާސް އަދި ފަތުރުވެރިކަމަށް ހާއްސަކޮށް އެސްއެމްއީ ބެންކު މެދުވެރިކޮށް 35 މިލިއަން ރުފިޔާގެ ލޯނު ދޫކޮށްފައިވާ ކަމަށެވެ.\nމިއަހަރުވެސް އެ ސިޓީގެ ރައްޔިތުންނަށް ލޯނު ދޫކުރާނެ ކަމަށާ މިއަހަރު އިސްކަން ދޭނީ ދަނޑުވެރިކަމާއި މަސްވެރިން އަދި ފަތުރުވެރިކަމަށެވެ.\nމި ބައްދަލްވުމުގައި ވާހަކަފުޅު ދައްކަވަމުން ރައީސް ވިދާޅުވީ ފުވައްމުލަކަށް ހާއްސަކޮށް ގިނަ މަޝްރޫއުތަކެއް ހިންގާނެ ކަމަށެވެ. އެ ސިޓީގައި ސްޕޯޓް ކޮންމްޕެލްކްސްއެއް ތަރައްގީ ކުރުމާއި ފަސޭހައިން މަސް ކިރުވޭނެ ގޮތްތަކެއް ހަމަޖެއްސުން އަދި ތައުލީމީ ދާއިރާއަށް ގިނަ މަސައްކަތްތަކެއް ހުރި ކަމަށް ވިދާޅުވެ އެކަމުގެ ތަފްސީލް ދެއްވިއެވެ. އަދި މަސައްކަތްތައް ފެށޭނެ ބައެއް ތާރީހުތައް ރައީސް ވަނީ ދެއްވާފައެވެ. އެމްޑީޕީއަށް ނިސްބަތްވާ ވަޒީރުންވެސް ބައިވެރިވެވަޑައިގެންނެވި މި ބައްދަލްވުމުގައި ވަޒީރުންވެސް ވަނީ ފުވައްމުލަކު ސިޓީއަށް ހާއްސަ ކޮށްފައިވާ ބައެއް މަސައްކަތްތަކުގެ ތަފްސީލް ދެއްވާފައެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް އިކޮނޮމިކް ޑިވެލޮޕްެމަންޓް + ފުވައްމުލައް ފައްޔާޒް އިސްމާއީލް


Kazakhstan flight thah cancel kohfi\nއުއްމީދީ މާކެޓެއް ކަމަށްވާ ކަޒަކިސްތާން ފްލައިޓްތައް ކެންސަލްކޮށްފި\nވީއައިއޭއަށް ޖެއްސި އެއާ އަސްތާނާގެ ފްލައިޓަށް މަރުހަބާ ކިއުމުގެ ގޮތުން ވޯޓާ ސެލިއުޓެއް ދެނީ -- ފޮޓޯ:އެމްއޭސީއެލް\nއެތެރޭގެ ހަމަ ނުޖެހުން ބޮޑުވެ، ކަަޒަކިސްތާނުގެ މައި ވައިގެ ބަނދަރު ބަންދު ކުރުމާއެކު، ރާއްޖެއަށް ޓޫރިސްޓުން އަންނަ އެންމެ އުއްމީދީ އެއް މަގު ބަންދުވެއްޖެ އެވެ.\nއަވަސް އަށް އެނގިފައިވާ ގޮތުގައި ރާއްޖެއަށް ގިނަ އަދަދެއްގެ ޓޫރިސްޓުން ގެންނަ ކަޒަކިސްތާނުގެ ގައުމީ އެއާލައިން -- އެއާ އަސްތާނާ އިން އިއްޔެ އާއި މިއަދު އަންނަން އޮތް ފްލައިޓްތައް ވެސް ވަނީ ކެންސަލްކޮށްފަ އެވެ. އަދި ވައިގެ ދަތުރުފަތުރުގެ ހަބަރުތައް ގެނެސްދޭ އޭވިއޭޓާ މޯލްޑިވްސް އިން ވެސް ވަނީ ބުރާސްފަތި ދުވަހާއި ހުކުރު އަދި މިއަދުގެ ފްލައިޓްތައް ކެންސަލްވެފައިވާ ކަމަށް ބުނެފަ އެވެ.\nއެމްއޭސީއެލް އިން ވަނީ އެއާ އަސްތާނާގެ ދަތުރުތައް ކެންސަލްކޮށްފައިވާ ކަމަށާ އެ މުއްދަތު ދެމިގެންދާނެ ދުވަހެއް ބުނަން އަދި ނޭނގޭ ކަމަށް ބުނެފަ އެވެ. މި އެއާލައިންގެ އިތުރުން ޔޫރަޕުން ކަނެކްޝަން ހަދައިގެން ކަޒަކިސްތާނުގެ ވެރިރަށް އަލްމަޓީ އިން އަންނަ ހުރިހާ އެއާލައިން ތަކެއް ވެސް ވަނީ ކެންސަލްކޮށްފަ އެވެ.\nކޮވިޑް-19ގެ ކުރިން ރާއްޖެ އަށް އުދުހެން ފެށި އަދި މިހާރު އެންމެ ރަނގަޅުވަމުން އަންނަ އެއް މާކެޓަކީ ވެސް ކަޒަކިސްތާނެވެ.\nކުރީގެ ސޯވިއެޓް ޔޫނިއަންގެ ޖުމްހޫރިއްޔާއެއްގެ ގޮތުގައި އޮތް މިހާރު މިނިވަން ގައުމެއް ކަމަށްވާ ކަޒަކިސްތާނުން އެންމެ ގިނައިން ޓޫރިސްޓުން ގެނައި އެއާލައިނަކީ އެ ގައުމުގެ ގައުމީ އެއާލައިން އެއާ އަސްތާނާ އެވެ. މި އެއާލައިނުން އަލުން ކޮވިޑަށްފަހު ދަތުރުތައް ފަށާފައިވަނީ މިދިޔަ އަހަރުގެ އޮކްޓޫބަރު މަހު އެވެ. މި އެއާލައިނުން ރާއްޖެ އަށް ހަފުތާއަކު ތިން ފްލައިޓް ބޭއްވި އެވެ. އަދި ޓޫރިޒަމްގެ މައި ސީޒަންއާ ދިމާކޮށް ފްލައިޓްތައް އިތުރު ވެސް ކުރި އެވެ.\nކަޒަކިސްތާނުން މި އަހަރުގެ ފުރަތަމަ ފަސް ދުވަހު 651 ޓޫރިސްޓުން ރާއްޖެ އައިސްފައިވެ އެވެ. އެ ގައުމުން މިދިޔަ އަހަރު އެކަނި ވެސް 23,672 ޓޫރިސްޓުން އައިސްފައިވެ އެވެ.\nތެލުގެ އަގު ބޮޑުވުމުގެ ސަބަބުން ކަޒަކިސްތާނުގެ ސަރުކާރާ ދެކޮޅަށް ފެށި މުޒަހަރާތައް ހަމަނުޖެހުމަކަށް ބަދަލުވެ، މިހާރު ވަނީ ދާހިލީ ހަނގުރާމައެއްގެ ބިރުވެރިކަން އުފެދި އެވެ. އަދި މިއަދުގެ ވަގުތެއްގައި މުޒާހަރާ ކުރާ މީހުން ވަނީ ކަޒަކިސްތާނުގެ މައި ވައިގެ ބަނދަރު ވަށާލައި މަގުތައް ބަންދުކޮށްފަ އެވެ.\nޓޫރިޒަމް ޓޫރިސްޓް އެރައިވަލް އެމްއޭސީއެލް + މިނިސްޓްރީ އޮފް ޓޫރިޒަމް ކޮވިޑް-19


MDP Halaaku Vegendhaanee Amilla Ah - MP Nihaad - Vaguthu\nއެމްޑީޕީ ހަލާކުވެގެން ދާނީ އަމިއްލައަށް ކަމަށް ރައްޔިތުން މަޖިލީހުގައި އައްޑޫ ސިޓީ ފޭދޫ ދާއިރާ ތަމްސީލް ކުރައްވާ އެމްޑީޕީގެ މެންބަރު މުހައްމަދު ނިހާދު ވިދާޅުވެއްޖެއެވެ.\nނިހާދު މިރޭ ކުރެއްވި ޓްވީޓެއްގައި ވިދާޅުވީ "އަހަރުން އަހަރުންނާއި އަމިއްލަ އަށް ހަލާކުވެ ނިމިގަންނަނީ" ކަމަށެވެ. (އެމްޑީޕީ) ކަލާކު ކޮށްލުމަށް އިދިކޮޅެއް ބޭނުން ނުވާކަމަށް ވެސް ނިހާދު ވިދާޅުވިއެވެ.\nނިހާދު މިހެން ވިދާޅުވުމުން މީހަކު ކުރި ޓްވީޓެއްގައި "ބޯވަ ހިއްޕާލީ" ކަމަށް ވިދާޅުވުމުން ނިހާދު ވިދާޅުވީ އެފުރުސަތު ދޭން ބޭނުން ނުވާ ކަމަށެވެ.\nއެމްޑީޕީ ހަލާކު ވެގެންދާނީ އަމިއްލައަށް ކަމަށް ނިހާދު ވިދާޅުވިއިރު ރައީސް ސޯލިހާއި ރައީސް ނަޝީދަށް ތާއިދުކުރާ އެމްޑީޕީގެ މަޖިލިސް މެންބަރުން ދެބަޔަކަށް ބެހި ކޯޅުންތައް ވަނީ ބޮޑުވެފައެވެ. ގެއްލުމުގެ ބަދަލު ދިނުމާއި ގުޅޭ ގޮތުގެ މައުލޫމާތު ދިނުމަށް ރައީސް އޮފީހުން ރޭ ބޭއްވި ނޫސްވެރިންގެ ބައްދަލުވުމެއްގައި ދެއްކެވި ވާހަކަތަކަށް މަޖިލީހުގެ ޖުޑިޝަރީ ކޮމެޓީން މިއަދު ވަނީ ވަރަށް ހޫނުކޮށް ރައްދުދީ، ފާޑުކިޔާފައެވެ.\nޖުޑިޝަރީ ކޮމެޓީގެ މުގައްރިއްރު މެންބަރު އިމްތިޔާޒު ފަހުމީ އަކީ ރައީސް ނަޝީދުގެ ފެކްޝަންގައި ހިމެނިވަޑައިގަންނަވާ މެންބަރެކެވެ.\nސިއްހީ ކުއްލި ނުރައްކަލުގެ ހާލަތު އިއުލާން ކުރުމުގެ ބާރު މަޖިލީހަށް ދިނުމަށް ރައީސް ނަޝީދުގެ ފެކްޝަނުން ކުރި މަސައްކަތް މިދިޔަ ހަފްތާގައި ރައީސް ސޯލިހްގެ ފެކްޝަނުން ވަނީ ފެއިލް ކޮށްލާފައެވެ. ނަމަވެސް އެދުވަހުގެ ޖަލްސާގައި މަޖިލިސް ރައީސް ނަޝީދު ވިދާޅުވީ "މި މަޖިލީހުގެ ވޯޓު ގުނާ ބޭފުޅުންނަށް މި ކަން މިހާރު ތުނިވެފައި އޮތް މިންވަރު" ސާފުވާނެ ކަމަށެވެ.\nމެއި 3, 2021 22:25\nމެޗުައަރ ނުވާ ޑިމޮކްރަސީތަކުގެ ވާނީ ތިހެން. ޕީޕީއެމްގެ ވެރިކަން ވެސް ދިޔައީ ޕާޓީ ތެރެއިން ޕާޓީގެ ވެރިކަމާ އިދިކޮޅަށް ނުކުތީމަ. 12 މެންބަރުން. އޭރު އިދިކޮޅު އޮތީ މާ ބޮޑަށް ބަލިކަށިވެފައި އޭރު އިންތިޚާބު ކާމިޔާބު ނުކުރެވުނީމަ.\nމެއި 3, 2021 23:05\nއުފެދުނު ގޮތަކަށް ނިމިގެން ވެސް ދާނީ. އިންޝާ ﷲ\nމެއި 3, 2021 22:38\nމިހާރު ދިވެހިން ގަބޫލު ކުރޭ އެންޑީޕީ ގެ ބޮޑެތި މީހުންނަކީ ލާދީނީ ބައިގަޑެއް ކަން.\nމެއި 3, 2021 23:24\nޢެހެންވީމަ ޕީޕީއެމް އަ ކީ ވަގުންގެބައިގަޑެއްދެއްތޯ.\nއޑޕ ހަލާކުވެގެން ދަނީ ކަލެޔާ ކެނެރީގޭ ނަށީދު ކަހަލުގެ މަދު މީސްކޮޅަކާ ހެދީ\nމެއި 3, 2021 23:51\nރައީސް ނަޝީދުގެ ލަގޮނޑިއަށް އެމްޑީޕީގެ އެހެން މީހަކު ވެރިކަންކުރާތަން ދެކެން ކެތްނުވަނީ. ކޮންމެ ގޮތެއް ހަދާފަވެސް ބޭނުން ވަނީ ތިމާ މީހާ ވެރިކަމަށް އަންނަން. އެހެން ވީމަ ޖެހިގެން އުޅޭ ދަންތުރައެއްމީ. އަހަރެންވެސް އެމްޑީޕީ. ރައީސް ސޯލިހަކީ އެމްޑީޕީއާއި ކޯލިޝަންގެ މިހާތަނަށް އެންމެ ބޮޑު ތާއީދާއެކު އެއްބުރުން ވެރިކަން ގޯއްދަވާފަ ހުރި ރައީސެއް. އެހެންވީމާ، ރައީސް ސޯލިހަށް ވެރިކަން ކުރުމުގެ ފުރުޞަތު ދޭން ޖެހޭ. ކުރަންވީ ޖެއްސުމެއްނޫން. އަންނި ދެން ވެރިކަމަށް އަންނަން އުޅޭނެ ކަމެއްނެތް. އެއް ފަހަރު ދެވިއްޖެ. ދިނީ އިސްތިއުފާ. ދެވަނަ ފަހަރު ޓިކެޓްލިބި ވީ ނާކާމިޔާބު. އެހެންވީމާ، ދެން ފެއްސެންޖެހޭ އެބަ.\nމެއި 4, 2021 00:00\nދޮން ކަލޯ ހުރީ5ހިއްސު ސަލަމާތުންތަ؟ ޝައް ކު ވައްޏާ ޕީސީރު ޓެސްޓު ހަދާ ބަލަ\nމެއި 4, 2021 00:43\nހަމަ ބަހެއް ބުނާއިރަށް އެހެންމީހުންގެ އަގީދާއާމެދު ސުވާލު އުފައްދަންޖެހޭ ހެއްޔެވެ؟ ދީންދެކެ ލޯބިވުމަކީ އެހެންމީހުން ލާދީކީކަން ސާބިތުކުރުންތަ؟ އެހެންމީހުންގެ ހުރިނަމަ ހުރި އުނި ސިފައެއްގާ އެލިނުގަނެ ތިމާމީހާގެ ހުރި އުނިސިފަތަކާމެދު ކޮންމެ މީހަކުވެސް ވިސްނާލާނަމަ އިސާހިތަކު ގައުމު އިސްލާހުވެދާނެ.\nމެއި 4, 2021 01:58\nއަނގަތަޅާނެ ކަމައްނެއް،ރ.އިބޫއަ ކީމަދަ\nއާބާދީއައްއޮއް ކުދުރަށަ ކކ ކި ކުދު ކަތީބު ކަން\nވޭވަރަގާބިލު ކ ކަމަ ކ ކަސްހިށިމީހަ ކަސްނުން\nމެއި 4, 2021 01:59\nއެމްޑީޕީ އަކީ ރައްޖޭގެ ހަލާކު\nމެއި 4, 2021 02:00\nމި ޕާޓީގެ އިސް ސަފުގަ ތިބީ ފީކަޅާ ބައެއް\nމެއި 4, 2021 06:12\nބާތިލް އޭގެ އަމިއްލަ ޒާތުގައިވެސް ހަލާކުވެގެންދާނެ.\nމެއި 4, 2021 06:22\nތި ވިދަާޅުވިީ ރަގަޅަަަަަަަައް ފަނަާވެދަާން ކައިރި ވެއްޖެ\nމިސަރުކާރުން ވައްކަމެއް ނުކުރާނެ ތަންތަން ލޫޓުވާނީ ހަރުމުދާތަށް ނުއަގުގައި ވިއްކާނީ ބަޖެޓު ހުރިހާ ރައްޓަހިންނަށް ބައިއަޅާ ހުސްކޮއްލާނީ ،މިޔަށް ކިޔާތަ ސަރުކާރޭ ..ދެން އުޅޭނީ އެއްވެސް އަމިއްލަ އެދުމެއް ނެއްކަމަށް އަމިއްލަޔަށް ބުނާމީހެއް އެކަމަކު ދުވަހަކު މީނާ ބުނާ އެއްޗަކާ އަމަލާ ދިމާ ނުވާނެ، މިގައުމަށް ޖެހުނުހާ މުސީބާތެއް ޖެހިފައި ވަނީ މިކަލޭގެޔާ ހުރެ.\nމެއި 4, 2021 09:08\nރާއްޖޭގައި ތިބި ހުރިހާ ސިޔާސީ ޕާޓީތަކަށް ތިޔަހެން ވެއްޖިއްޔާ ރަގަޅީ. ތިޔަ ޕާޓީ ސިސްޓަމަކީ މިތަނަށް އެކަށޭނަ އެއްޗެއް ނޫން. ވަކިން ހާއްސަކޮށް ތިބުނާ ޕާޓީ ބައިބައިވެ ހަލާކުވުން ދުއާއަކީ.\nމެއި 4, 2021 09:11\nإِنَّمَا أَمْرُهُ إِذَا أَرَادَ شَيْئًا أَن يَقُولَ لَهُ كُن فَيَكُونُ \nމެއި 4, 2021 09:13\nކޮބާ އަނގަ މައިތިރިކޮއްލާފަ ޕާޓީން ވަކިވާން ވީނުން\nމެއި 4, 2021 09:22\nހަމްދާއި ޝުކުރު ނިހާދައް ހެޔޮވިސްނުނީތީ\nމެއި 4, 2021 11:28\nމާނައަކީ : ކުފުރު މަރެކޭތ ؟ އާދައިގެ މަރުތަކަށްވުރެ ނުރައްކާ ކަމަށް އިލްމުވެރިންވިދާޅުވޭ...


HRCM in Adeeb aa bahdhalukohfi\nއެޗްއާރްސީއެމުން އަދީބާ ބައްދަކޮށްފި\nކުރީގެ ނައިބު ރައީސް އަހުމަދު އަދީބު. އަވަސް/ފައިލް ފޮޓޯ\nކުށް ސާބިތުވެ ޖަލުގައި ހުންނެވި ކުރީގެ ނައިބު ރައީސް އަހުމަދު އަދީބުއާ ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) އިން ބައްދަލުކޮށްފި އެވެ.\nއެނގިފައިވާ ގޮތުގައި އެޗްއާރްސީއެމް އިން އަދީބްއާ ބައްދަލުކޮށްފައި ވަނީ އޭނާގެ ފަރާތުން އެ ކޮމިޝަނަށް ހުށަހަޅާފައިވާ މައްސަލަތަކާ ގުޅޭ ގޮތުން ސުވާލު ކުރާށެވެ. އޭގެ އިތުރު އެއްވެސް ތަފުސީލެއް ސާފެއް ނުވެއެވެ.\nއެޗްއާރްސީއެމްގެ އޮފިޝަލަކު "އަވަސް" އަށް ވިދާޅުވީ މިހާރު ބަލަމުންދާ މައްސަލަތަކާ ގުޅޭ ގޮތުން ސުވާލުކޮށް ބައްދަލު ކުރަން ޖެހޭ ފަރާތްތަކާ ބައްދަލު ކުރަމުން އަންނަ ކަމަށެވެ. އެ އޮފިޝަލު ވެސް އިތުރު ތަފްސީލެއް ނުދެއްވަ އެވެ.\nއެޗްއާރްސީއެމް އަށް އަދީބު ހުށަހަޅާފައިވާ މައްސަލަތަކުގެ ތެރޭގައި ވަކީލު ބައްދަލުވުންތައް ނުލިބޭ މައްސަލަ ހިމެނެ އެވެ. އޭގެ އިތުރުން އޭނާގެ ލޮލަށް ޖެހިފައިވާ ބައްޔަށް ބޭސް ފަރުވާއަށް ރާއްޖެއިން ބޭރަށް ފޮނުވައި ނުދޭ މައްސަލަ ވެސް ހިމެނެ އެވެ.


Ep. 61 — Aharenge hiy aburaadhee | Safuhaa\nއަރީން މެހެރް ތެދުކޮށްލާފައި ގަޔަށް ލައްކޮށްލައިގެން އިނދެ ތަށި ތުނބުގައި ޖެއްސިއެވެ. އެވަގުތު އަރީން ފެނުނީ އޯގާތެރި ނަމޫނާއެއްގެ ގޮތުގައެވެ. މެހެރީނާއަށް ދެކޮޅުހަދާކަށް ނުކެރުނެވެ. ނޫނީ އަރީން ފޫހިވެގެން އޭނަ ދޫކޮށްލާކަށް ފަހެއް ނުޖެހޭނެއޭ ހިތަށް އަރާފައި އެހާލުގައި އޮވެވެސް ގަދަނަހަދާ ދިން އެއްޗެއްވިއްޔާ ބޯލިއެވެ. އޭނަގެ ސުވާލު އަޑުއިވޭކަމަށް ނެހެދެމުން ދެވަނަފަހަރަށް ނޭހިޔަސް ދާލިޔާ ވީ ފާގިޔާގެ ކައިރީގައި ބާވައޭ ހިތަށް އަރާފައި އެތައް ޝުއޫރުތަކުން ހިތް ގުޑާލިއެވެ. މެހެރީނާ ހީކުރިގޮތަށް އަރީންވަނީ ނެނީ ފޮނުވާލާފައި ދަރިފުޅު ފާގިޔާއާއި ހަވާލުކޮށްފައެވެ. އެކަމަކު މެހެރީނާ ކުރާނީކީއްހެއްޔެވެ؟ ހުން ބުރާންތިވެފައިވާއިރު އޭނައާއި އަޅާލާނެ މީހެއް މިއޮތް ބޮޑު އާއިލާގައި ނެތެވެ. އަރީން މެހެރީނާގެ ގައިމަތީ ރަޖާ އަޅާލަދީފައި ނުކުމެގެން ދިޔަތަން ބަލަން މެހެރީނާއޮތީ މޮޅިވެރިކޮށެވެ. އެއްވެސް މީހަކު ދެކެން ނާންނަކަން ހިތަށް އަރާފައި ދެލޮލުން ކަރުނަ އޮހިގަތްތަނާ މީހެއްގެ ހިލަންވެފައި އެދިމާލަށް ބަލާލައިފިއެވެ.\nދާލިޔާ އުރާލައިގެން ހުރީ ހައިކަލްއެވެ. ދާލިޔާ ދެއަތުން ދެ ޓެޑީ ހިފާލާފައެވެ. ހައިކަލް އަރީން އާއި ދަރިފުޅު ހަވާލުކޮށްފައި މެހެރީނާ އޮތް އެނދާއި ދިމާލަށް ދިޔައެވެ. މެހެރީނާ އޮތީ ކަޅިވެސް ޖަހާނުލައެވެ. މިފެންނަނީ ހުވަފެނަކަށް ނުވެއްޖެއްޔާ ކިތަންމެހާވެސް ރަގަޅެވެ.\n"މެހެރް ހާލު ކިހިނެއްތަ؟ " ހައިކަލް މެހެރީނާގެ މަގަތުގައި އިށީދެލާފައި ނިތްކުރީގައި އަތް ޖައްސައިލިއެވެ. ހުން ތަންކޮޅެއް މަޑުވެލާ މޫނުގެ ރަތްކަން އޭރު ކެނޑިއްޖެއެވެ.\n"އައިމް އޯކޭ. އަރީން ބޭސްދިނީމަ ރަގަޅުވީ......" މެހެރީނާ ކަރުނަވީ އަޑަކުން ބުނެލިއެވެ.\n"ދެރަނުވޭ މެހެރް. ހުރިހާކަމެއް ރަގަޅުވާނެ އިރާދަކުރެއްވިއްޔާ. އަރީންއަށް އިތުބާރުކުރަން. ހީ ވިލް ޓޭކް ގުޑް ކެއަރ އޮފް ޔޫ..........." ހައިކަލް މެހެރީންގެ ނިތްކުރީގައި ފެންފޮތިލާދިނެވެ.\nދޮންބެ ބުންޏަސް މެހެރީނާ އެވާހަކަ ގަބޫލުކުރާނީ ކިހިނެއްހެއްޔެވެ؟ އަރީން އެހާ އަޅާލާނަމަ އެހެން މީހަކާއި އިންނަންވީ އެއްވެސް ސަބަބެއްނެތެވެ. އަދި އޭނަ ދެރަކޮށްލަން އޭނަ އެމީހަކު ދެކެ އެންމެ ފޫހިވި ފާގިޔާއާއެވެ. އަދި ވިޝާމްވެސް މިވީ އޭނަގެ ދޮންދަރިއަށެވެ. ދާލިޔާ ލައްވާ ދޮންބެ ކިޔުއްވަން ބޭނުންނުވިޔަސް އެނޫން އިތުރު ގޮތެއްނެތެވެ. އޭނަމިވަނީ ގޮތް ހުސްވެފައެވެ. ނަމަވެސް އެވާހަކަތައް ދުލާއި ހަމަޔަށް ގެންނަން މިއަދު ނުކުޅެދުނެވެ. އެހާވެސް އަރީންގެ ނުފޫޒްގަދައެވެ.\n"ދޮންބެވެސް ރުޅިދުރުވެފައި. މަންމައާއި ބައްޕަވެސް އެހާ ދުރުން އުޅެނީ......"\n"މެހެރް. ދޮންބެ ނެތީމޭ ރުޅިއައިސްފައެއް. ވީކަމެއް ވެގެން ހިގައްޖެ. މާފުކުރުންވެސް އޮންނަނީ ކޮންމެވެސް ބޭނުމެއްގައި. ކިތަންމެ ބޮޑު ފާފައެއްކުރިޔަސް ހެއްދެވި ފަރާތުންވެސް ފާފަ ފުއްސަވާދެއްވާ. އެހެންވީމަ ދޮންބެވެސް ހިތަށް އެރީ މެހެރްވެސް އެފަރާތަށް ތައުބާވެ ދުޢާކުރީމަ ހަމަ ފާފަ ފުއްސަވާނެއޭ. ސަލްވާއަކީ ދަރިފުޅުގެ މަންމަ. ސަލްވާވެސް ބުނީ މެހެރްއަށް މާފުކޮށްދޭށޭ......."ހައިކަލް ސަލްވަގެ ނަން ކިޔުމުން މިފަހަރު މެހެރީނާގެ ހިތާއި ހަށިގަނޑަށް ކުރިން އެނަމުން ކުރާ ނުބައި އަސަރުތަކެއްނުކުރިއެވެ. އޭގެ ބަދަލުގައި ސަލްވާ ހާދަ ރަގަޅޭ ހިތަށް އެރިއެވެ.\n"ސަލްވާ...އެހެން ބުނިތަ؟ "\n"އާން ސަލްވާއަކީ އެހާ ގޯސްކުއްޖެއްނޫނޭ. ހެޔޮހިތުން ވާހަކަދެއްކީމަ މެހެރްއަށް އެކަން ގަބޫލުކުރެވޭނެ.." ހައިކަލް މެހެރީނާގެ ލޮލުގައިވާ ކަރުނަތައް ފޮހެލަދިނެވެ. ނުރޯން އެދުނެވެ.\n"އަޅުގަނޑަކީ ހާދަ ގޯސްމީހެކޭ. އެހާ ރަގަޅުކުއްޖަކާއިމެދު އެގޮތަށް ކަންތައްކުރީމަ އެކަމުގެ ސަޒާ މިލިބުނީ. ސަލްވާ ކައިރިން މާފަށް އެދެން ބޭނުން. އެތައް ދުވަހަކު އަނިޔާކުރެވުނު. އެހާ ބޮޑަށް ހިތުގައި ހަސަދަވެރިކަން އޮތް. އެހެންވެކަން ނޭގޭ އެންމެފަހުން އަތުން އެހާ ބޮޑު ގޯހެއްހެދުނީ. މޯނީގެ ދަރިފުޅު މަރުވެސް ހަދާން ނައްތާލާނެގޮތެއްވެސް ނޭގޭ. ހުވަފެނުންވެސް ފެންނަނީ.........." މެހެރީނާ ދެލޯ މަރައިލިއެވެ.\n"ދޮންބެ ސަލްވާ ގެނެސްދީފާނަންތަ؟ އަޅުގަނޑު ބޭނުން ސަލްވާއާއި ބައްދަލުކޮށްލަން......"\n"ޝުއަރ...." ހައިކަލް ގެ ތުންފަތްމަތީގައި ވީ ލުއި ހިނިތުންވުމެކެވެ. އާއިލާގެ އެންމެންގެ ހިތުން ސަލްވާއަށް މަގާމެއްލިބުމުން ހައިކަލްގެ ހިތަށް ބުނަންނޭގޭފަދަ ހަމަޖެހުމެއްލިބިއްޖެއެވެ. މިއީ އޭނަ އެންމެ ދެކެން ބޭނުންވި އެއްދުވަހެވެ. އާއިލާގެ އެންމެން ގުޅިގެން އުޅުނީމަ ބޮލަށް ހާދަ ފަސޭހައެވެ.\n"ކޮބާ ދޮންބެގެ ކުޑަ ކުޑަ ޒެލް. ހީޒް ސަޗް އެ ސްވީޓްހާޓް..." މެހެރީނާ ކުޑަކޮށް ހީލަމުން ތެދުވެލިއެވެ. ބަލިހާލުވެސް ކޮންމެވެސް ވަރަކަށް ރަގަޅުވެއްޖެއެވެ.\nމެހެރީނާއާއި ސަލްވާ ބައްދަލުވުމުން މެހެރީނާ ރޮއިފާ މާފަށް އެދުނެވެ.\n"ސަލްވާގެ ކައިރީ އެތައްފަހަރު ބުނިން ދޯ މެޑަމް ކިޔާށޭ. މިއަދަށްފަހު ސަލްވާ ތިއީ ހަމައެކަނި އަހަރެންގެ ފަހަރިއެއްނޫން. ކޮއްކޮއެއް. މިދުނިޔެއިން އެންމެ ލޯބިވާ މީހަކީ އަހަރެންގެ ދޮންބެ. ދޮންބެގެ އަންހެނުންގެ މަގާމުގައި ހުރި އަންހެންކުއްޖާއަށް ދެރަގޮތްގޮތް ހެދުނުކަމީ އަހަންނަށް ކުރެވުނު އެންމެ ނުބައިކަންތައް. ތިއީ ހަގީގަތުގައި ރޯޒްމެހެލްއަށް ލެއްވި ހެޔޮ ރަހުމަތެއް. އެންމެން ބަދަލުވާން ދިމާވި ސަބަބު. ހުރިހާކުދިން ބުރުގާ އަޅާ ދީނީ ކުލަ ރޯޒްމެހެލްގައި ޖެހުނީ ސަލްވާއައުމުން. އަހަރެން އެކަން ބަލައިނުގަނެވުނީ ހުރި ބޮޑާކަމުން. އާއިލާ މޮޅުކަމުން މިއަދު ލިބުނު އެއްވެސް ހަމަޖެހުމެއްނެތް. މިހާރު އެގިއްޖެ ދޮންބެ ބުނިހެން މީހާ މާތްވަނީ އެމީހެއްގެ ތަގުވާވެރިކަމުންކަން. މެހެރްދައްތަ އާއި ބަލާއިރު ސަލްވާ އެތައްތަނެއް މާތް. ތިއީ ހަމަ ޖަވާހިރެއް. ވަރަށް ވަރަށް އުފާވެއްޖެ ދޮންބެއަށް މިކަހަލަ ރަގަޅު އަންބެއް ލިބުނީމަ. އަބަދުވެސް ދުޢާކުރާނަން ދޮންބެގެ ހަޔާތުގައި ސަލްވާ ވުމަށް. ތިކަހަލަ އަންހެންކުއްޖަކު ދޮންބެގެ ހަޔާތަށް އައުމަށްފަހު ރޯޒްމެހެލްވެސް ނަސީބުވެރިތަނަކަށް ވެއްޖެ. ދޮންބެއަށް ވާރިސެއްލިބިއްޖެ.......އަހަންނަށް މާފުކޮށްދީ..." މެހެރީނާގެ ވާހަކަތަކާއިއެކު ސަލްވާ މެހެރިނާގެ ގައިގާ ބައްދައިލިއެވެ.\nމެހެރިނާއަށް އުފަލުން ރޮވުނެވެ. އޭނަގެ ހިތް މިހާރު ސަލްވާއަށް މުޅިން ސާފުވެއްޖެއެވެ. އެހިތުގައި ސަލްވާއަށްޓަކާ ވި ހުރިހާ ހަސަދައެއް ގަނޑުފެނުން ހުރިހާތަނެއް ސާފުކޮށް ދިވެލާފަދައިން ދޮވެވިގެން ދިޔައީ ލަހެއްފަހެއް ނެތިއެވެ. މެހެރީނާގެ ހިތަށް ކޮންމެވެސް ވަރެއްގެ ހަމަޖެހުމެއް ލިބިއްޖެއެވެ.\nމެހެރީނާ މޯލަށް ވަދެފާ ނުކުތީ ކޮތަޅުތަކެއް ހިފައިގެންނެވެ. ކާރު ހުޅުވާލާފައި ކާރަށް ތަކެތި ލުމަށްފަހު އަރަން އުޅެނިކޮށް އޭނަގެ ނަމުން ގޮވައިލިހެން ހީވެގެން އެނބުރި ބަލައިލިއިރު ދާދި ކައިރީގައި ހުރީ މޯނީއެވެ. މޯނީގެ މޫނުމަތިން ފެނުނީ ވަރުބަލިކަމެވެ. ދެލޯ ކައިރި ކަޅުވެފައިވިއެވެ. މެހެރީނާގެ ހިތުގައި ބިރުވެރިކަމުގެ ރާޅުބާންޏެއް ދުވެލިއެވެ. އޭނަ އެކަނި ހުއްޓާ ފެނިފައި މޯނީ އޭނައަށް ހަމަލާއެއް ނުދޭނެބާވައެވެ.\n"މެޑަމް. މިއައީ ވާހަކައެއް ބުނަން..." މޯނީ ވާހަކަދެއްކީ މަޑުމައިތިރިކޮށެވެ.\n"އަހަރެންގެ ހަޒްބެންޑްއަކީ ދުނިޔޭގައި ހުރި އެންމެ މާތް ހެތްހެޔޮ އިންސާނާ. ހެއްދެވިފަރާތުން މިއަޅާއަށް ދެއްވި ނިއުމަތް ބަލައިނުގަނެ ނުބައި ކަންތަކަށް އަރައިގަނެވުނު. މިއަޅާއަށް އެދެއްވިފަދަ ނިއުމަތެއް އެހެން މީހަކަށް ދެއްވިކަމަކަށް ގަބޫލުކުރާކަށް މިހިތެއްނުރުހޭ. އުމޭރުއަކީ އެހާވެސް ރަގަޅު މީހެއް. އިންސާނުން ތެރޭ މަލާއިކަތެއް އުޅޭނެނަމަ އުމޭރު އެފަދަ. އުމޭރު ބޭނުންވީ މެޑަމްއަށް މާފުދޭން. އެހެންވެ ހިތާއި ދެކޮޅަށްވެސް މިހިރީ މާފުދޭން. ޖީވާ ވަކިވުމަށްފަހު އަހަރެމެންގެ ދުނިޔެ ބަރުބާދުވީކަމުގައި ހީކުރެވުނު. ދަރިއެއްގެ އުފަލުން މަހުރޫމްވީކަމަށް ހީކުރެވުނީ. ނަމަވެސް ޖީވާ މަރުވީފަހުން އެނގުނީ އަހަރެން އިނީ ބަލިވެކަން. ޖީވާވެސް އެހާ ހިތްހެޔޮވާނެ. އޭނަގެ ބައްޕައެކެ ތަފާތެއްނެތް. އެދަރިފުޅު ވެސް ބޭނުމެއްނުވާނެ މީހަކަށް ނުބައި ހިތް ލައިގެން އުޅެން. އެދަރިފުޅުވެސް ބޭނުންވާނީ މެޑަމްއަށް މާފުކުރުންކަމަށް އުމޭރު ވަނީ ބުނެފައި.. އަހަރެމެން ދެން ދުވަހަކުވެސް މެޑަމްއަކަށް އުދަގޫކުރާކަށް ނާންނާނަން. ކޯޓަށް ހުށަހެޅި މައްސަލަވެސް އަނބުރާ ގެންނާނަން............" މޯނީގެ ވާހަކަތަކުން މެހެރީނާ ހުރީ ހައިރާންވެފައެވެ. ބުނާނެ އެއްޗެއްވެސް ނޭގިފައެވެ. އޭނައަށް އުމޭރު އަދި މޯނީގެ މާފު ހައްގެއްވެސް ނޫނެވެ. އެހެންމީހެއްގެ ފަރުވާކުޑަކަމުން ދާލިޔާއަށް އެފަދަ ދެރަގޮތެއްވެއްޖެއްޔާ އޭނަ މާފުކުރާނެހެއްޔެވެ؟\n"ޝުކުރިއްޔާ މޯނީ..."މެހެރީނާ ދުލުން އެހެން ބުނިކަމުގައި ވިޔަސް ހިތުގައިވީ އަދި އެހެން ނަމެކެވެ. އުމޭރު މިއަދު ވަކިން އޭނަގެ ހިތުގައި ޚާއްސަވެއްޖެއެވެ. ލޮލަށް ކަރުނަ އައި ސަބަބަކީވެސް އުމޭރުއެވެ. ނިކަމެތިންގެ އަގު އެތައް ގުނަ އުފުލިއްޖެއެވެ. ހަގީގަތުގައިވެސް މީހާ މާތްވަނީ ފައިސާއަކުން ނޫނެވެ. އެފަދަ ރީތި ސިފަތަކުން ޒީނަތްތެރިވެގެންނެވެ. މުއްސަންޖަސް ނިކަމެތްޗަކަށްވިޔަސް މަރުވުމަށްފަހު ނިދާނީ ހަރު ބިންގަނޑުގައެވެ. އެ ހަށިގަނޑު ފަނިފަކުސައިގެ ކާނާއަކަށްވެގެން ހިގައިދާނެއެވެ. ގެއްލި ނުދާނީ ފުރާނައެވެ. އަގުހުރި އެއްޗަކީ އެއީއެވެ.\n"ބާއްޖަވެރި ދިރިއުޅުމަކަށް އެދެން....." ގާވެ ބުދެއްހެން ދެލޯ ކަރުނުން ފުރާލައިގެން ހުރި މެހެރީނާގެ އަތުގައި ހިފާލުމަށްފަހު މޯނީ އެނބުރި ބަލާވެސް ނުލާ އަވަސްފިޔަވަޅުތަކެއްގައި ގޮސް ގޯޅިއެޅީއެވެ. އެފަހުން މެހެރީނާ ކިތަންމެވަރަކަށްވެސް އުމޭރު ހޯދަން މާލޭގެ މަގުތަކުގައި ދުއްވިއެވެ. ނަމަވެސް އުމޭރު ނޫނީ މޯނީގެ ހިލަމެއްވެސް ނުވިއެވެ. އެމީހުން ރަށަށްދިޔައީކަން ނޭގެއެވެ. އުމޭރު އުމުރަށް ލޯމަތިން ގެއްލިގެން ދިޔައީއެވެ. މެހެރީނާގެ ހިތް ހިފައިގެންނެވެ. ހުރިހާ އެންމެންގެ މާފު ލިބި ހަމަޖެހިގެން ދިރިއުޅެންވީ ދުވަހުވެސް މެހެރީނާއަށް އުފަލެއްނުލިބުނެވެ. އެހިތުގައި އެހާ ބޮޑު ހުސްކަމެއްވިއެވެ. މެހެރިނާގެ ހިތުގެ ރާޖާވަނީ އޭނަގެ ހަޔާތަށް އިރުކޮޅަކަށް އައުމަށްފަހު އަބަދުގެ އަބަދަށްޓަކާ ވަކިވެގެންގޮސްފައެވެ.\nވިޝާމްއާއި މާއިޒް އެކީގައި ހޮސްޕިޓަލުން ނުކުމެގެން އައުމަށްފަހު ވިޝާމް ކާރަށް އެރިއެވެ.\n"މާޒް. އަހަންނަށް ކަމެއްކޮށްދީބަލަ. މިސިޓީ ސަލްވާ އަތަށް ދީފާނަންތަ؟ އެހެން މީހަކަށް ނުދައްކާ. ސިއްރުން...." ވިޝާމް ހުރީ ވަރަށް ހަމަޖެހިލާފައެވެ.\n"އޯ ގޯޑް. ގިވްއަޕް ނުކުރާނީތަ؟ " މާއިޒް ބޮލުގައި އަތުން ޖަހައިލިއެވެ.\n"މިއީ އެކަހަލަ ކަމެއްނޫނޭ. އަދި ފަހުން އެނގޭނެ. ސަލްވާގެ އަތުގައި އޮތް އަހަރެންގެ އެއްޗެއް ހޯދަންވެގެން...." ވިޝާމް ހީލަމުން ބުނެލިއެވެ. އެދެލޮލުގައިވާ ރިހުން މާއިޒްއަށް ފެނުނެވެ. ލޯބިވާ މީހާ ނުލިބުމަކީ އެންމެ ބޮޑު ވޭނެވެ. ވިޝާމް ވަރަށް ހިތްވަރުގަދައެވެ. ލޯބިވާ މީހާގެ އުފަލަށްޓަކާ އެމީހަކާއި ވަކިވެގަތުމަކީ ކޮންމެމީހަކަށް ކުރަން ފަސޭހަވާނެކަމެއްނޫނެވެ.\n"ބްރޯ ބުނީމަ ގަބޫލުކުރަން ޖެހޭނީ...."\nމާއިޒް އެސިޓީ ގެންގޮސް ސަލްވާއަތަށް ދިންއިރު ނަސީބަކުން ހައިކަލް ގެއަކު ނޫޅެއެވެ.\nސަލްވާ ކޮޓަރިއަށްވަދެފާ އެނދުގައި ހަމަޖެހިލުމަށްފަހު ސިޓީ ހުޅުވައިލިއިރު އެއީ ކާކުދިން އެއްޗެއްކަމެއްވެސް ނޭގުނެވެ. އޭގެ ތެރޭގައި އޮތީ ހުދުކުލައިގެ ގަނޑެއްގައި ރަތްއަކުރުން ލިޔެފައިވާ އެންމެ ޖުމްލައެކެވެ. ދެންއޮތީ ތީރެއް ކުރަހާފައިވާ ހިތެކެވެ. ހަލާކުވެ ލޭ ތިކިތަޅަމުންދާ ވިޝާމްގެ ހިތެވެ. ސަލްވާގެ ގައިން ހީބިހި ހަލުވައިލިއެވެ.\n"ގިވް މީ މައި ހާޓް ބެކް" އިގިރޭސިން ވިޝާމް ލިޔެފައިވާ އެޖުމްލައިގެ މާނައަކީ "އަހަރެންގެ ހިތް އަނބުރާ އަހަންނަށް ދީ"އެވެ. ވިޝާމް މިހާ ދުވަސްކޮށްފައި ހަމައެކަނި އެޖުމްލަ ލިޔެފައި އޭނައަށް ފޮނުވީ ކީއްވެބާވައޭ ހިތަށް އެރިއިރު އެ ސުވާލުގެ ޖަވާބު ލިބޭނެކަމަށް ސަލްވާ ހިޔެއްނުކުރެއެވެ. އެއީ ކީއްވެކަން އެނގުނީ ތަންކޮޅެއްފަހުންނެވެ. ވިޝާމް އެދިޔައީ އަސްލު އަބަދަށްޓަކާ ވަކިވުމުގެ ސަލާމްކޮށްފައި ސަލްވާގެ ހަޔާތާއި މާދުރަށެވެ. ހިޔަނިވެސް ނެޅޭހާ ހިސާބަކަށެވެ. ލޯބީގެ ނާކާމިޔާބުގެ ރަހަދެކުމަށްފަހު ކެތްނުވެގެން އެންމެފަހުން އެޅި ފިޔަވަޅަކީ އެއީއެވެ. ސަލްވާއާއި އެކަނިއެއްނޫނެވެ. އާއިލާ އެންމެނާއި ވަކިވެގެން ދިޔަތަނެއްވެސް އަންގާނުލައި އޭނަވެސް އަޒަލްފަދައިން ގެއްލުނީއެވެ. ވިޝާމްގެ ރީތި ހިނިތުންވުމާއި އެ އުދަގޫކުރުންތައްވެސް އަބަދަށްޓަކާ ވަކިވީއެވެ. އެއްވެސް ކަމެއް އަބަދަށްޓަކާ ދެމިއެއް ނޯންނާނެއެވެ. ސަލްވާ ރޯޒްމެހެލްއަށް ދިޔުމުން ވިޝާމްއާއި އަޒަލްގެ މަތިން ހަދާންވެއެވެ. ކޮންމެވެސް ދިމާލަކުން ވިޝާމް ނޫނީ އަޒަލް ހަމަ ފެނިލާފައި އެއްޗެކޭ ބުނެލަފާނެހެން ހީވެއެވެ.\nވިޝާމް ހިތް އަނބުރާދޭށޭ އެބުނީ އޭނައަށް އޭނަގެ ހިތާއި ނުލައި ދުނިޔޭގައި ނޫޅެވޭނެތީ ހެއްޔެވެ؟\nނޫނީ ހިތާއި ނުލައި ދިރިހުންނަން އުދަގޫވެ ހިތާމައިގެ ކަނޑަކަށް ގެނބި މާޔޫސްވުމުން ބާވައެވެ. އެގެނީ އެންމެ ކަމެކެވެ. ވިޝާމް އޭނަގެ މަންމައަށްވެސް ވަދާއުގެ ސަލާމްކޮށްފައި އެންމެނާއި ވަކިވެގެން ދިޔައީއެވެ.\nކޮންމެރެއަކު ޒެލް ނިންދަވާނީ ހައިކަލްވެސް އޮވެގެންނެވެ. މަންމައާއި ބައްޕަ ދެފަރާތުގައި ތިބެގެން ނިދާލުމަށްފަހު ދޭތެރެއަކުން ހޭލެވުނަސް ޒެލް އުޅޭނީ ގާތުން ބޯންވެގެންނެވެ. ބައެއްފަހަރު ރޯންފެށިޔަސް ހައިކަލް ކޮނޑުގައި ބާއްވާއިރަށް މަސަލަސްވެ ވަރަށް އަވަހަށް ނިދާފާނެއެވެ. ސީނިއަރ ނިއުރޯ ސާޖަންއެއްނެތި ނުކުރެވޭފަދަ އިމަޖެންސީ އޮޕަރޭޝަނަކަށް ދާންޖެހުމުން އެރޭ ހައިކަލް ދިޔައީ ދިހައެއް ޖަހާއެހާކަށް ހާއިރުއެވެ. ޒެލް ހޭލެވުނުގޮތަށް ރޯންފެށިއެވެ. ސަލްވާއުޅެ އުޅެ ޒެލް ރުއްސާލެވޭނެ ގޮތެއް ނުވިއެވެ. ހައިކަލް ހަދާހެން ކޮނޑަށްލައިގެން ދެކޮޅަށް ހިނގުމުން ޒެލްގެ ރުއިން ހައްތާ ބާރުވިއެވެ.\n"ދަރިފުޅާ. ކިހިނެއްވީ؟ ތަނަކަށް ތަދުވަނީތަ؟ " ސަލްވާ ހާސްވެ ރޮވޭގޮތްވިއެވެ.\nޒެލް ހުއްޓާލާ ގޮތެއް ނުވިއެވެ.\n"ނުރޮއި މަންމި ސްވީޓްހާޓް. މަންމީ ކެން ބައި އެނީ ޓޯއި ޔޫ ވޯންޓް. ކޯންޗެއް ދަރިފުޅު ބޭނުމީ.....ބުނެބަލަ މަންމަ ކައިރީ......" ސަލްވާ ޒެލްގެ ކަރުނުން ތެމި ރަތްވެފައިވާ މޫނުކޮޅުގައި ބޮސްދިނެވެ.\n"ޑެޑީ......" ޒެލް އެހެން ބުނިވަގުތު ހައިކަލްއަށްވެސް ކޮޓަރިއާއި އަރާހަމަވީއެވެ. ސަލްވާގެ ސުވާލަށް ޒެލް ދިން ޖަވާބުން ހައިކަލްއަށް ފުން އަސަރެއްކުރުވިއެވެ. ލޯބިވާ ދަރިފުޅު އެހާ ތުއްތުއިރުވެސް އޭނަ ނެތުމުގެ އަސަރުކޮށްފައިވާވަރެވެ. އަބަދުވެސް ހޭލެވިގެން އޭނަ އޮތްތޯ ބަލާފައި ޒެލް ހަމަޖެހިގެން ނިދާނެއެވެ. ޒެލް ރޯންފަށަނީ އަބަދުވެސް ހޭލެވޭގަޑީގައި ހައިކަލް ކޮޓަރީގައި ނެތިއްޔާއެވެ. މިރޭ އެހާވަރު ދައްކައިލީ ނުފެނި މާގިނައިރުވުމުން ދެވަނަފަހަރަށްވެސް ބައްޕަ އަބަދަށްޓަކާ ވަކިވެގެން ދިޔައީކަމުގައި ހީކުރެވިފައެވެ. ހައިކަލް ގޮސް ސަލްވާއާއި އެކު ޒެލް ގެނެސް އަތުތެރެއަށްލާފައި އެތުއްތު މޫނުގައި އެތައްފަހަރު ބޮސްދިންއިރު ހައިކަލްގެ ލޮލުގައިވެސް ކަރުނަ ވިދައިލިއެވެ.\n"ސަލްވާ ބޭބީ. ތީ ކޮންކަމެއް؟ އަވަހަށް ހުއްޓާލާ. ޒެލް ރޯވަރަކަށް ސަލްވާ ރޮންޏާ ދެން ކިހިނެއްވާނީ. ބީ ސްޓްރޯން ބޭބީ. އަހަރެން ދުނިޔޭގައި ހުރިހާ ދުވަހަކު އަހަރެންގެ ވައިފް އާއި ދަރިފުޅު ދޫކޮށެއްނުލާނަން......" ހައިކަލް ޒެލް ކޮނޑަށްލުމާއިއެކު ޒެލްގެ ރުއިމުގެ އަޑު ހުއްޓުނީ ހަމަ ކުއްލިއަކަށެވެ. އެތުއްތު ދެއަތުން ހައިކަލްގެ ކަނދުރާގައި ބައްދާލީ ބާރަށެވެ. ސަލްވާވެސް ހީލިއެވެ.\n"ޒެލް މިވަރަށް ރޮނީ ކީއްވެކަން އެނގުނީ ޒެލް އެހެންބުނީމަ ކުރިން ހީކުރެވީ ބަލިވީކަމަށް. ބޮޑުކަމެއް ދިމާވީކަމަށް ހާދަ ބިރެއްގަތޭ. އެކަމަކު ދަރިފުޅު ޑެޑީ މަތިން މިސްވީ.........." ސަލްވާ ހަމަޖެހުމުގެ ނޭވާއެއް ދޫކޮށްލިއެވެ. އަދި ހިނިތުންވެލީ ޒެލްގެ މޫނުގައި ބޮސްދެމުންނެވެ.\nހައިކަލް ޒެލް މޭމަތީގައި ބާއްވައިގެން އެފަން އިސްތަށިގަނޑުގައި ފިރުމަމުން ދިޔައިރު ހައިކަލް ދަރިފުޅާއި ވާހަކަދެއްކީ އެހާ ލޯބިންނެވެ. ލޯބިވާ ވާހަކަ އެތައްފަހަރު ބުނުމުން ސަލްވާއަށް ބަލަން އިނދެވުނެވެ. ހައިކަލްއާއި ސަލްވާގެ ހަތަރުކަޅި ހަމަވުމާއިއެކު ދުރު ބަލައިލެވުނުއިރު އެ މޫނުމަތިން ހިތާމައިގެ ކުލަވަރު ހައިކަލްއަށް ފެނުނެވެ. އެ ލޮލުގައި ވި ޝަކުވާ ހައިކަލްއަށް ވިސްނުނެވެ. ހީކުރެވުނީ ރަގަޅަށްކަން ހައިކަލްއަށް ގާތްގަނޑަކަށް ޔަގީނެވެ. ސަލްވާއާއި ދޭތެރޭގައި ކިތަންމެ ރަގަޅަށް އޭނަ ކަންތައްކުރިޔަސް ސަލްވާދެކެ ލޯބިވާ ވާހަކަ އޭނަ ފަހަރެއްގައިވެސް ބުނެފައެއްނުވެއެވެ. އެކަމަކު ހައިކަލްގެ ކުދިންދެކެ ލޯބިވާވާހަކަ ކިތަންމެފަހަރަކު ހައިކަލްއަށް ބުނެވިފައިވާނެއެވެ. ސަލްވާގެ ޑައިރީގައި ކުރިން ކިތަންމެ ފަހަރަކު އެ ޝަކުވާކޮށްފައިވިއެވެ. ހައިކަލް ލޯބިވާކަން އަމަލުން ދެއްކިޔަސް ލޯބިވާކަމަށް ނުބުނަނީ ކީއްވެހެއްޔޭ ކިޔާފައި ސުވާލުކޮށްފައިވިއެވެ. އޭނަ ސީދާ ލޯބިވެޔޭ ނުބުނަންޏާ ހަމަ ސަލްވާއަށް ނޭގެނީހެއްޔެވެ؟\nޒެލް ނިދާ ހަރުވުމުން ސަލްވާ ކުރާކަމެއް ބަލައިލިއިރު އިނީ ފޯނުން ވީޑިއޯއެއް ބަލާށެވެ. އެއީ ޕެރިހުގައި ނަގާފައިވާ ކުޑަ ވީޑިއޯކޮޅެކެވެ. އެއްރޭ އަށެއްޖެހިއިރު އެމީހުން ޓަވަރު ބަލައިލަން ދިޔައިރު އެތަން ހުދާއި ރީދޫކުލައިން ވިދަމުން ދިޔައިރު ރީތިކަމުން ހައިރާންވާހާވަރުވިއެވެ. ގާތްގަނޑަކަށް ދިހަވަރަކަށް މިނިޓްވަންދެން ޓަވަރު އެގޮތަށް ހުދާއި ރަންކުލައިގެ ނީލަމުގެ އެތައް ހާސް ޖަވާހިރުތަކެއްހެން ވިދާ ބަބުޅާލާ މަންޒަރުތައް ދެކެން އެތައް ޓޫރިސްޓުންނެއް އެގަޑީގައި އެތަނަކަށް ޒިޔާރަތްކުރެއެވެ.\n"މިތަނުގަޔޯ މާޒް އާޒްއަށް ޕްރޮޕޯސްކުރީ. ހައު ރޮމެންޓިކް. ވެޑިން ސްޕްރިންގްގައި ބޭއްވީމަ އަދި ހާދަ ރީތިވާނެއޭ. ވަން ތިން މޯ. ދޭ އާ ކަޒިންސްއެއްނު. އަސްލު މީހުން ވަރަށް ނުކުރާކަމެއް އެއީ. ބޭބެ ކޮއްކޮ ފީލްވާނެތީއޯ. ކަޒިންސްވެސް އުޅޭނީ އާއްމުކޮށް ވަރަށް ފެމިލީގޮތަށްވިއްޔަ..." ސަލްވާ ފޯނު އެނދުގެ ބޯލާކޮޅުގައި ބޭއްވިއެވެ.\n"ރާއްޖޭގައި އާއްމުކަމެއްނޫން. އެކަމަކު އަހަރެމެން ޚާންދާނުގައި ކަޒިން މެރިޖް އާއްމުކަމެއް. ވީހާވެސް ދުރުން މެރީކުރީމަ ރަގަޅުކަމަށް ރިސާޗްތަކުންވެސް ދައްކަޔޯ. ގާތް މީހުން ކައިވެނިކުރީމަ ބާތު ޑިފެކްޓްސްތަކާއި ހެލްތު އިޝޫތައް ހުންނާނެޔޯ. އެމީހުންބުނާ ގޮތުން އެވެސް ނިސްބަތުން ކުޑަ މިންވަރެއް އެމައްސަލަތައް ޖެހެނީ. ވީއިރު އޭގެ މައްސަލައެއްނެތްތާ. ޑޮކްޓަރަކަށްވާއިރުވެސް ސައިންޓިސްޓުން ހޯދާ ކޮންމެ ކަމަކާއި އެއްބަހެއް ނުވެވޭ. ކަޒިން މެރިޖް އިސްލާމް ދީނުގައި ހުއްދަވެފައިވާއިރު އެކަން ހުއްދަކުރައްވާފައިވަނީ ހުރިހާ އިންސާނުން އެންމެ ރީތި ސިފައިގާ ޑިޒައިންކުރެއްވި އަދި ހުރިހާކަމެއް އެންމެ މޮޅަށް ދެންވޮޑިގެންވާ ފަރާތުން. ސޯ އެކަމާއި ދެކޮޅަށް އަޑުއުފުލަން އިންސާނުންނަކީ ކޮންބަޔެއް؟ ބައެއް ތަންތާ ކަޒިން މެރިޖް ހުއްދައެއްވެސް ނޫން. މި ފެމިލީގައި އިރާދަކުރެއްވިއްޔާ އެއްވެސް މައްސަލައެއްނުޖެހޭ. ނުކުޅެދޭކުއްޖެއްވެސް ނެތް. މާބޮޑު އަޚުލާގީ ޖިސްމާނީ އަދި ނަފްސާނީ މައްސަލަތަކެއްވެސް ނުފެނޭ. ގޯޑް ބްލެސްޑް އަސް ވިތު އެވްރީތިން. އެންޑް މާޒްއަކީ މީހަކަށް ލިބޭނެ އެންމެ ރަގަޅު ސަން އިން ލޯ. އައި ރެއިޒްޑް ހިމް އޭޒް މައި އޯން އެހެންވީމަ މާޒް އެންމެ ރަގަޅަށް އެނގޭނެ މީހަކީ އަހަރެން. އާޒް ހަވާލުކުރަން އެހާ ބޭނުންވާ އެހެން ފިރިހެނެއް މިދުނިޔެއަކު ނެތް. އެހެންމީހަކަށް އިތުބާރުނުކުރެވޭހާ ބޮޑަށް އިތުބާރުކުރެވޭ.................." ހައިކަލްގެ ވާހަކަތަކުން ސަލްވާ އުފާވިއެވެ.\n"ސައިންޓިސްޓުންނަށް ކަންތައް އެނގުނެއްކަމަކު ދެއިރު ދެދަޅައަށް އެމީހުންގެ ވާހަކަ ބަދަލުކުރާ ފަހަރުވެސް އާދޭ. އާޒް އާއި މާޒް ކުރިން ހޭޓްކުރާހެންވެސް ހީވި "\n"ހެހެ. ހޭޓް އިޒް ދަ ބިގިނިން އޮފް ލަވްއޭ ބުނަނީ އެހެންވެ. ވަރަށް ކުރިން ފެށިގެން އެދޭތެރޭގައި ތަފާތު ގުޅުމެއް އޮތީ. މަންމަގެ ބާތްޑޭ ރޭގައި އާޒް މާއިޒްއަކީ ބޭބެއެއްނޫންކަން އެންމެނަށް އަންގާދިން ހިސާބުންފެށިގެން އާޒްގެ ހިތް ކޮންމެވެސް ވަރަކަށް އެނގުނު. ކޮންމެވެސް ދުވަހަކުން އެދެކުދިން ގުޅޭނެކަން ޔަގީންވި. ފައިނަލީ ހީކުރިގޮތަށް އެވީ. ހޫމްމމް. ބޭބީ ދަމު ނަމާދަށް ތެދުވާންޖެހޭނެ ދޯ. އަރާމުކޮށް ނިދާލެވޭނީ އެންމެ ގޮތަކުން............" ހައިކަލް ގަޑި ބަލައިލާފައި ސަލްވާ ގަޔާއި ކައިރިކޮށްލީ ހިނިތުންވެލަމުންނެވެ.\nމާއިޒްއާއި އާޒީންގެ ކައިވެނިކުރަން ނިންމީ ބަހާރުމޫސުމްގައި އެމެރިކާގައެވެ. މާއިޒްވެސް އެތަނުން އިތުރަށް ކިޔަވަންވެގެން ދިރިއުޅުން އެމެރިކާއަށް އެއްކޮށް ބަދަލުކުރަން ހައިކަލްވެސް ނިންމުމާއި ގުޅިގެން އެކަމާއި އާޒީންވެސް އުފާކުރިއެވެ. އެއީ އާޒީންގެ ކުޑައިރުގެ ހަދާންތައް ގުޅިފައިވާ އުފަން ބިމެވެ. ސަލްވާއަށް ކުރެވުނީ އެހެން ކަހަލަ އިހުސާސެކެވެ. އާ ރީތި ގެއަކަށް ބަދަލުވެ ދިރިއުޅުން ފުރިހަމަވުމަށްފަހު އަނެއްކާ ޕެކްކުރަންޖެހުނީއެވެ. މާލެ ދޫކޮށްލާފައި ދާން ސަލްވާއަށް ފަސޭހަ ނުވިކަމުގައިވިޔަސް ހައިކަލްގެ އެއްވެސް ނިންމުމަކަށް ނޫނެކޭ ބުނާކަށް ސަލްވާ މިހާރު ނެތެވެ. އޭނަގެ ދިރިއުޅުން ބައްޓަންކުރާނެ ގޮތް އޭނައަށްވުރެ ރަގަޅަށް ހައިކަލްއަށް ވިސްނޭނެއެވެ. ޕެކްކުރުމުގެ ތެރޭގައި ވިޝާމް ފޮނުވާފައިވާ ސިޓީވެސް ފޮތެއްގެ ތެރެއަށް ލެވުނެވެ.\nޗެރީ ބްލޮސޮމްގެ ގަސްތަކުގައި މާ އަޅާ ބަރާވެފައިވާއިރު އެސަރަހައްދުގައި މާއިޒްއާއި އާޒީންގެ ކައިވެނީގެ ޕާޓީ ބޭއްވުނެވެ. މުޅިންވެސް ގުދުރަތީ ރީތިކަން ފެންނަ ހިތްގައިމު މާހައުލެކެވެ. މާއިޒްއާއި އާޒީންގެ ކައިވެނި ކުރެވުމަށްފަހު ދެކުދިން އަތު ގުޅުވައިލަމުން އެކަކު އަނެކަކަށް ބަލައިލި ނަޒަރުގައިވީ ފުން ލޯތްބެވެ. އެމަންޒަރު ފެނުމުން ބުނަންނޭގޭފަދަ ހިތްހަމަޖެހުމެއް ލިބުނުއިރު ހައިކަލްގެ ހިތުގައި ރިހުމެއް ހިގައިލިއެވެ. އަޒަލްއަށްވެސް މިފަދަ އުފަލެއް ހޯދައި ދެވުނުނަމައެވެ.\nރޯޒްލީންއާއި މެހެރީނާ ކައިރީގައި ހުރި ދެގޮނޑީގައި އިށީދެލައިގެން ތިބިއިރު ދެބެން ތިބީ ސިއްރު ވާހަކައެއްގައެވެ. ރޯޒްލީން މެހެރިނާ ކައިރިން މާފަށް އެދުނެވެ. އަރީންއާއި ގުޅިގެން އުޅެވުނުކަމަށްޓަކައެވެ. އެހެން އުޅެމުން އޭނައަށް ލަނޑެއް ނުލިބުނީ ހަމަކިރިޔާއެވެ. އަރީންގެ ޖާދޫގައި ޖެހިގެން މަގު އޮޅިގެން ދިޔަނަމަ މިއަދު ފާގިޔާފަދައިން އޭނަވެސް ނަހަލާލުދަރިއަކު ވިހާނެއެވެ. ނަމަވެސް އޭނަގެ ދަރިފުޅުގެ ބައްޕައަކީ ސިކިއުރިޓީގާޑަކަށް ވިޔަސް ހަލާލުގޮތުގައި ދުނިޔެއަށް އައިކަމަށްޓަކާ އޭނަ ފަޚުރުވެރިވެއެވެ.\nއަރީންފަދަ "ޕްލޭބޯއި" އެއްގެ އެފަދަ ކިތައް ނަހަލާލު ދަރިންނެއް ތިބޭނެހެއްޔެވެ؟ ދާލިޔާއާއި ކައިވެނިކުރާ މީހަކުވެސް ޖެހޭނީ ޑީއެންއޭ ޓެސްޓަހަދާށެވެ. އިސްލާމީ އުސޫލުތަކުގެ ރީތިކަން ވިސްނި ހިތަށް އަސަރުކުރި ވަގުތުކޮޅަކަށް އެވަގުތުވިއެވެ. އޭނަ ދާލިޔާ ބޮޑުކުރާނީ ސަލްވާފަދަ ރަގަޅު އަންހެންކުއްޖެއްގެ ގޮތުގައެވެ. ހަމައެކަނި ހަލާލު ފިރިމިހާއާއި ނޫން އެހެން މީހަކާއި ގުޅުމެއް ނުބާއްވާފަދަ ގޮތަކަށް އޭނަ ދާލިޔާ ގެންގުޅެން އެވަގުތު އަޒުމް ކަނޑައެޅިއެވެ.\n"އެތައް އަހަރެއްވާންދެން ސިހުރުގެ ޝިކާރައަކަށްވެ ހިތްދަތި ދިރިއުޅުމަކަށްފަހު ރޯޒްއަށްވެސް އުފަލެއް ލިބެންވާނެ. ލައިފް ޕާޓްނާއެއް ހުރުމަކީ މުހިއްމުކަމެއް. ރޯޒް އެމެރިކަން ބިޒްނަސްމޭންއަކާއި މެރީކުރަން އުޅޭ ކަމީ މިއިން ޒަމާނެއްގައި ލިބުނު އެންމެ އުފާވެރި ޚަބަރު. ޓެލް މީ މޯ އެބައުޓް ހިމް.......ދެން އޮންނާނީ ރޯޒްގެ ޕާޓީ؟ " މެހެރީނާގެ ހިތުގައި އެކި ޚިޔާލުތައް ވަކިއަޅަންފެށުމުން އޭނަ އެހެން ދިމާލަކަށް ވާހަކަ ގެންދިޔައެވެ. ރައުދާވެސް ކޮކްޓެއިލް ތަށްޓެއް ހިފައިގެން އައިސް އެދެމީހުން ކައިރީ އިށީންއިރު އެމޫނުމަތިން ހިތާމައިގެ ކުލަވަރު ފެންނާން ހުއްޓެވެ. އޭނަގެ ފޮނިކަމާއި ބޮޑާކަންވެސް ދިޔަތަނެއްނޭގެއެވެ. ދެން ދުވަހަކުވެސް އޭނައަށް ހައިކަލް ނުލިބޭނެކަން މިހާރު ޔަގީންވެ ނާކާމިޔާބުގެ ހިތިރަހަ ރައުދާގެ އަރުތެރޭގައި ލައިފިއެވެ. އަލުން ހައިކަލްއާއިއެކު ހަޔާތެއް ފެށުމަކީ ކުލައެއް ނުޖެހޭނެ ހުވަފެނެކެވެ. އޭނަވަނީ އޭނަގެ ދެއަތުން އޭނަގެ ނަސީބުގައި ހުޅުޖަހާފައެވެ. އެހެންމީހެއްދެކެ ދެން ލޯބިވެސް ނުވެވޭނެއެވެ. އެއަށްވުރެ މާބޮޑަށް އެހިތުގައި ހައިކަލްގެ ލޯބި އުފެދިއްޖެއެވެ. ނަމަވެސް އޭނައަށް ޖެހުނީ އެލޯބި ހިތުގެ އެންމެ ފުންމިނުގައި ރައްކާކޮށްފައި ބާއްވާށެވެ.\nއެ ޚާންދާނަކީ ޑޮކްޓަރުން ގިނަކަމަށް އެންމެ މަޝްހޫރު ޚާންދާނެވެ. މާއިޒްއާއި އާޒީންގެ ކައިވެނީގެ ހަފްލާގައި އެ ޚާންދާނުގެ މަޝްހޫރު އެތައް ޑޮކްޓަރުންނާއި އަންހެނުން ބައިވެރިވިއެވެ. ޑޮކްޓަރ ރިވާއު ނާދާން، ފައިޒަން ރިދާ، ދާނިޝް އަލީޒާ، ޒެވިޔަން އަލީނާ، ދާނިޔަލް އިރާ، ރަފާއިލް މިޝެލިން ފަދަ ގުޅޭ ރީތި ޖޯޑުތައް އެހާ ލޯބިން އުޅޭއިރު ދެކޭމީހުން އާޝޯޚުވާވަރުވެއެވެ. އަދި ހުސްހަށިބައި ޒުވާނުންނަށްވެސް އަންހެންކުދިންގެ ލޯތައް ހުއްޓުނެވެ. އުފާވެރި މާހައުލެއްގައި ޕާޓީގެ ކަންތައް ގޮސް ނިމުމުން ފޮޓޯ ސެޝަނެއްއޮތެވެ. ހައިކަލްއާއި ސަލްވާ ގެއަށް އައިއިރު ހައިކަލް ހުރީ ކޮންމެވެސް ކަމަކާ ދެރަވެފައިކަން ސަލްވާއަށް ވިސްނައިގަނެވުނެވެ. ސޯފާގައި ސަލްވާ ޖައްސައިލީ ވެފައި ހުރި ވަރުބަލިކަމުގެ ސަބަބުންނެވެ. ހައިކަލް ސަލްވާގެ އުނގުގައި ބޯ އަޅާލިއެވެ. ހައިކަލް ނިތްކުރީގައި އަތްއެޅިގޮތުން ދެލޯވެސް ފޮރުވުނެވެ. ބޮޑުހިތާމައެއްގައި ވާ މީހެއްފަދައެވެ. މިހާ އުފާވެރި ރެއެއްގައި ހައިކަލްއަށް މިވީ ކިހިނެއްހެއްޔެވެ؟\n"ވަޓް އިޒް އިޓް ހަބީބީ؟ " ސަލްވާ ހައިކަލްގެ އަތްމަތީގައި އަތްތިލަ ބޭއްވިއެވެ.\n"ކީކޭ ބުނާނީ. މިއަދަކީ ހަޔާތުގެ އެންމެ އުފާވެރި ދުވަސް އެކަމަކު އެހާ ހިތަށް ތަދުވެއްޖެ. އަޒަލްއާއި މިޝަލްއާއި ނުލާ މިފަދަ އުފަލެއް ހޯދަންވީމަ ކުއްލިއަކަށް ދެރަވީ. ހިތުގެ މައްޗަށް ބާރު ނުފޯރުވުނީ. ސަލްވާ ބޭބީ ހިތަކަށްވެސް ނާރާނެ. އަހަރެން އެހެންމީހުންނަށްޓަކާ ހީހީ ހުރިއިރުވެސް އަޒަލްމަތިން ހަދާންނުވާ އެންމެ ދުވަހެއް ވަގުތެއްވެސް ނުވޭ. އަޒަލް ދިޔައީ ހިތުން ބަޔެއްހިފައިގެން. މިހިތަށް ކުރާ އަސަރު ދެނެވޮޑިގެންވަނީ ހެއްދެވިފަރާތް. އޭރު ނޭގުނު ކުރިއަށްދާންވީ ގޮތެއް. ލޯބިވާމީހުންނަށްޓަކާ ނޭވާ ލީ. އެހެން ހުއްޓާ ސަލްވާ ދިރިއުޅުމަށް އައީ. ނަމަވެސް މިރޭ މާ ބޮޑަށް އަޒަލް މަތިން ހަދާންވެއްޖެ..........." ހައިކަލް އެއްދިމާލަކަށް ބަލަހައްޓައިގެން އޮވެ ވާހަކަދެއްކިއެވެ. އަދި އެރީތި ދެލޮލުން އޮހުނު ކަރުނަތިކިތައް ސަލްވާގެ ހިތަށް ބުނަންނޭގޭފަދަ އަސަރުތަކެއް ކޮށްފިއެވެ. ސަލްވާ އެދެލޮލުގައި ބޮސްދިނެވެ. ހައިކަލް ތެދުވެ އިށީނީ ސަލްވާއާއި ޖެހި ފިތިގެންނެވެ. އޭރު ސަލްވާގެ މޫނުވަނީ ފިނީގެ ސަބަބުން ރަތްވެފައެވެ. އެހެންނޫނަސް ހައިކަލްގެ އެ ކަނޑީގެ މިޔަފަދަ ތޫނު ދެލޮލުން ބަލައިލާގޮތަކުންވެސް ސަލްވާގެ މޫނު ރަތްކޮށްލާވަރުވެއެވެ.\n"ޒެލް އެކަމަކު އެންމެފަހު ވަގުތުގައިވެސް ބުނި ބީ ސްޓްރޯންގް ޑޭޑްއޭ...." ހައިކަލްގެ ތުންފަތް މައްޗަށް ލުއި ހިނިތުންވުމެއްވެރިވިއެވެ. ސަލްވާގެ ކޮލުގައި ހިފާލަމުން ހައިކަލް އެއަތްތިލަ އަތުތެރެއަށްލިއެވެ. އުނގުގައި ބާއްވާލައިގެން އިންއިރު ހައިކަލްގެ ނަޒަރު ސަލްވާގެ މޫނަކުން ނުނެއްޓެއެވެ. ހަގީގަތުގައި ސަލްވާއަކީ އޭނަގެ ހިތްވަރެވެ. ދެކުދިން ވަކިވުމުގެ ހިތާމަ އެންމެ ލުއިވަނީ ސަލްވާ ހުރުމުންނެވެ.\n"ހައިކަލް އެދުވަހު ހޮސްޕިޓަލުގައި ކިހާ އިންސްޕަޔަރިން އިސްލާމިކް ސްޕީޗެއްދިނީ. އަދިވެސް އެވާހަކަކޮޅު ހިތުގައި ފޮރުވިފައިވޭ. މިއީ ހަމަ އަސްލުވެސް ވަގުތީތަނެއް. ރިއަލް ޕާމަނެންޓް ހޯމްވަނީ ސުވަރުގޭގައި. މިއަށްވުރެ މާ ރީތި އުފާވެރި ތަނެއްގައި އެންމެން ބައްދަލުވެ ދުވަހަކު ވަކިވުމެއްނެތި އިރާދަކުރެއްވިއްޔާ އުޅޭނީ. މިހާރު ލޯބިވާމީހުންނަށްޓަކާ ލޯތްބާއި އަޅާލުން ދެވޭނެ އެންމެ ބޮޑަށް އަބަދުދިނީމަ އެއީ ލޯބިވާމީހުންނަށްޓަކާ ކޮށްދެވޭނެ ކަމަކީ. އަދި ގިނަވަގުތު ދިނުން. ޔޫ އާ ދަ ބެސްޓް ހަޒްބެންޑް ފާދަރ އެންޑް ސަން އެނީ ވަން ކެން އެވަ ހޭވް.............." ސަލްވާ ހައިކަލްގެ ކޮނޑުގައި ބޯ އަޅައިލިއެވެ. ހައިކަލް ސަލްވާ އަތްދަނޑިމައްޗަށް ލައިގެންގޮސް ބޭންދީ ހުޅުވާލެވިފައިވާ ކުޑަދޮރުގެ ދާރައިގެމަތީގައެވެ. އެހިސާބުގައި މާމެލާމެލީގެ ގަސްތައް އިންދާފައިވާއިރު ރީތިކަމުންނާއި ފިނިވައިރޯޅިތައް ޖެހޭވަރުން ފުރާނަ ތާޒާކުރުވާހާވެއެވެ. ކާނޭޝަން ލެވެންޑާ ލައިލަކް ފަދަ މާމެލާމެލީގެ މީރުވަސް އެކަންޏެއްނޫނެވެ. އާފަލުގަހުގައި ބަރާވެފައިވާ މާތަކުގެ މީރުވަސްވެސް ޖައްވުގައި ހިފާލާފައިވިއެވެ. ޗެރީ ބްލޮސޮމްގެ ގަހުގެ އޮފިގަނޑެއް އެދިމާލަށް ލެނބިފައިވާއިރު މާތައް ސަލްވާގެ ބުރަކަށީގައި ބޮސްދޭފަދައެވެ.\n"ގަލްބީ. އަހަންނަށްވެސް ހަމަ ތިހެން ބުނެވިދާނެ ދޯ ބޭބީ ގާލް. އަހަންނަށް ދިރިހުންނަން ދަސްކޮށްދިން އަންހެންކުއްޖަކީ ތިއީ. ގެއްލިފައިވާ އިތުބާރު އަލުން ހޯދަދިން ކުއްޖަކީ ތިއީ. ސަލްވާ ނުވާނަމަ އަހަންނަށް ކޮން އުފަލެއް ހިތްހަމަޖެހުމެއް އޮތީ؟ އަންހެނެއްގެ ފަރާތުން ހަގީގީ އުފަލެއް ލޯތްބެއް ނުލިބި ބާކީވެފައި ހުންނަން ޖެހުނީސް. އިޝްގީ ލޯތްބަކީ ކޯންޗެއްކަމެއްވެސް ކުރިއަކުން ނޭގޭ. ހައްތަހާވެސް އިވެނީ އެކުވެރިން އެކަހަލަ ވާހަކަދައްކާ އަޑު. ހީކުރީ އެއީ ހަމަ ފުލޯކުކަމެއް. ސަލްވާ އައުމުން އެނގުނީ ލޯތްބަކީ ލެއްވި އެއްޗެއްކަން. އެއީ ކިހާވަރުގަދަ ޖަޒުބާތެއްކަން. ލޯތްބަށްޓަކާ ރަސްކަލުން ތަޚުތާއި ތާޖުދޫކޮށްލާފައި ދަނީ ކީއްވެކަން ވިސްނުނީ. ތިއީ ހަމަ މާތް ﷲ ލެއްވި ރަހުމަތެއް. އަހަރެންގެ ދެދުނިޔެވެސް ބަދަލުކޮށްލީ ތި އަންހެންކުއްޖާ. ހުސްވެފައިވާ ހިތް ލޯބިން ފުރާލަދީ ބުނަންނޭގޭފަދަ އުފާވެރިކަން ގެނެސްދިން. ކިހިނެއް އެކަމުގެ ބަދަލުދޭނީ. ލޯބީގެ މައްޗަށް ލޯބިދިނަސް އެކަމެއްނުވާނެ. ޑޯންޓް ބީ ސްޓުޕިޑް އިނގޭ ބޭބީ. ހައިކަލް ލޯތްބެއް ނުވެއޭ. ހައިކަލް ނޫޅެއޭ ސަލްވާއާއި ހެދި. ހާދަ މޮޔައޭ ދޯ. ސިއްރުން ޑައިރީގައި ޝަކުވާކުރީމަ އެނިމުނީ ދޯ. ބޭބީ ބުނެބަލަ އަހަރެން ދުލުން ލޯބިވަމޭ ނުބުނަންޏާ ލޯބިނުވާކަމުގައި ވަނީތަ؟ އަބަދާއަބަދު ތިދެލޮލުން މަށަށް ފެންނަ ޝަކުވާއަކީ އެއީތަ؟ އަހަރެންގެ ފުރާނަޔާ. އަހަރެން ލޯބިވޭ. ވަރަށް ވަރަށް ވަރަށް ލޯބިވޭ. ތީ އަހަރެންގެ ފުރާނަ ހިތް ދިރިހުރުން އަދި ހިތުގެ މަލަކާ. އަހަރެންގެ ކާއިނާތަށް އަލިކޮށްލި ހަނދު. ހަނދުގެ ރީތިކަންވެސް ފަނޑުކޮށްލި މި ރީތި ރީތި ސަލްވާ. ލަވް ޔޫ. ލަވް ޔޫ ސޯމަޗް.....ކިތައްފަހަރު މިހެން ބުނާނީ؟ ބޭނުން އަދަދަކަށް ބުނެފާނަން. މިލިއަން ފަހަރުވެސް ލޯބިވޭ...ނައު ހެޕީ؟" ހައިކަލް ސަލްވާގެ މޫނުގައި ދެއަތުން ހިފަހައްޓާލައިގެން ހުރެ ވާހަކަދެއްކި އިރު އެއަޑުގައިވި އިޝްގީކަން ސަލްވާގެ ގައިން ހީބހިހަލުވައިލިގޮތަށް ހިތާއި ކުޅެލިއެވެ. ހިތް ލޯބުން ފުރުނުއިރު އުފާވެރިކަން ސަލްވާގެ ދެލޮލުން ކަރުނައިގެ މުތީތައް ނިރާލައިފިއެވެ.\n"ލަވް ޔޫ މޯ ހަބީބީ....." ސަލްވައަށް ދެލޯ މަރައިލެވުނީ ހައިކަލްގެ ފަރާތުން ލިބުނު ހަދިޔާތަކުން ލިބުނު އަރާމެއްގެ ބޮޑުކަމުންނެވެ. އެއިން ކޮންމެފަހަރަކު ސަލްވާ ހެއްދެވިފަރާތަށް ހަމްދުކުރެއެވެ. މިހާ ލޯބިވާ ފިރިޔަކު ލިބުނުކަމީ ނަސީބެކެވެ.\nހައިކަލްއާއި ސަލްވާ ދުންއަރަ އަރާ ހުރި ކޮފީ ބޯން ޗެރީ ގަސްދޮށުގައި ހުރި ބެންޗެއްގައި ޖައްސައިލިއެވެ. ޒެލްއާއި ދާލިޔާ އެމެރަލްޑް ފެހި ދޫލައެއްހެން ލޮލުކޮޅަށް ފެތުރިފައިވާ ރީތި ވިނަގަނޑުމަތީގައި ކުޅެންތިބި މަންޒަރުންވެސް ހިތް އުފާވާނެއެވެ. ދެކުދިން ބައެއްފަހަރު ތޮޅެލާ އެކަކު އަނެކަކަށް ކުދި އަނިޔާވެސް ކޮށްލަފައި އިރުކޮޅަކުން ރައްޓެހިވާނެއެވެ. މަޖާ ކަންތައް ކޮށް ތުއްތު ބަހުރުވައިން ވާހަކަދައްކަ ދައްކާފައި އަދި ބައްދާލާފައި ދޮނެއްވެސް ދީފާނެއެވެ. ޚާއްސަކޮށް ދާލިޔާ އެކަހަލަ ކަންތައްކުރުމުން ޒެލް ރުޅިއައިސްގެން ތުންކޮޅު ފޮހެލާނެއެވެ. ދާލިޔާ ލޯ އަޅައިލާނެއެވެ. ކުޑަކުދިންގެ ހިތުގައިވެސް ލޯބިލައްވާފައިވެއެވެ. ނަމަވެސް މައުސޫމްކޮށެވެ. ބޮޑުވެ ފުރާފުރިހަމަވަމުން ދާވަރަކަށް އެހެން ޖަޒުބާތުތައްފަދައިން އެބައިވެސް ގަދަވަނީއެވެ. އެންމެ އަޖައިބުވާ ތަންކޮޅަކީ އެދެކުދިންވެސް ވިޝާމްގެ މަތިން ހަދާންކޮށްފައި ވިޝާމްގެ ވާހަކަ ދެއްކިކަމެވެ.\nކޮޓަރިއަށް ވަދެފާ ހައިކަލް ފޮތުގެ ތެރެއިން ފެނުނުސިޓީ އުރައެއް ނަގާފައި ދައްކައިލިއެވެ. ބުމަ އަރުވައިލުމުން ސަލްވާ ކުޑަކޮށް ހީލިއެވެ. ދެން ދުވަހަކުވެސް ހައިކަލްއަށް ނާންގާ ސިއްރެއް ނުބާއްވަން ސަލްވާ ނިންމިއެވެ. އެއީ ވިޝާމް މާއިޒްއަތަށް ދީފައި ފޮނުވި ވަދާއީ ސިޓީކަމުގައި ސަލްވާ ބުނުމުން ހައިކަލް ހުރީ ބުނާނެ އެއްޗެއް ނޭގިފައެވެ.\n"ގިވް މީ މައި ހާޓް ބެކް...." ވަރަށް އަސަރުހުރި ޖުމްލައެކެވެ. ވިޝާމްގެ ހިތަށް އަނިޔާވެފައިވާވަރު އެޖުމްލަ ހެކިދީފިއެވެ. ނަމަވެސް ސަލްވާ ވިޝާމްގެ ހިތް އަނބުރާނުދީ ކުރާނެކަމެއްނެތެވެ. ސަލްވާއަކީ އެހެންމީހެއްގެ ހައްގެކެވެ. ސަލްވާ ލޯބިވަނީ ހަމައެކަނި ފިރިމީހާދެކެއެވެ. ސަލްވާ އުއްމީދުކުރަނީ ވިޝާމްގެ ހިތުން އޭނަގެ ނަން ފޮހެވި އެހިތުގައި އެހެން އަންހެންކުއްޖަކު ރަނިކަން ކުރާނެ ދުވަހަކަށެވެ. ވިޝާމް ދުނިޔޭގެ ކޮންމެތަނެއްގައި ހުއްޓަސް އޭނަގެ ހެޔޮ ދުޢާތައް ވިޝާމްއާއިއެކުވެއެވެ. އޭނަދެކެ ތެދުވެރި ލޯތްބެއްވި ވިޝާމްއަށް އުފާވެރި ހަޔާތެއް ލިބުމަށް އޭނަ އަބަދުވެސް އެދޭނެއެވެ. އަދި ސަލްވާގެ ހިތުން ވިޝާމްއަދި އަޒަލްގެ ނަންވެސް ފިލައިގެނެއް ނުދާނެއެވެ. ޒެލް ދޭތެރެއަކުން ވިޝާމް ކޮބާހެއްޔޭ ކިޔާފައި ސުވާލުކުރާއިރަށް ސަލްވާ އެހަދާންކުރަން މަޖުބޫރުވެދެއެވެ. ޒެލްގެ މައުސޫމް ހިތުން ވިޝާމް ނުފިލާއިރު ސަލްވާ އަދި ހައިކަލްއަށްވެސް ވިޝާމް މަތިން ހަދާން ނައްތައެއްނުލެވޭނެއެވެ. ނަމަވެސް މިހާރު ސަލްވާއަށްވަނީ އޭނަ ދުވަހަކު ހީނުކުރާ ތަސައްވަރު ނުކުރެވޭވަރުގެ ހުވަފެނީ ދިރިއުޅުމެއް ލިބިފައެވެ. އެންމެ ލޯބިވާ ފިރިމީހާއާއި ދަރިފުޅާއިއެކު އޭނަ އުޅެނީ ދުނިޔެމަތީގެ ސުވަރުގެކަމުގައި ސިފަކުރެވޭފަދަ އަރާމުތަނެއްގައެވެ. ރަގަޅަށް އުޅޭ އަޅުތަކުންނަށް ދުނިޔޭގައިވެސް ނަސީބު ލައްވައޭ ބުނާ ސަބަބަކީ އެއީއެވެ. ހައިކަލްއާއި ސަލްވާގެ ކޮންމެ ދުވަހެއް ހޭދަވެގެންދަނީ ހެއްދެވިފަރާތަށް ހަމްދާއި ޝުކުރުކުރާ ހާލުގައި ދެދުނިޔެ ހޯދަން މަސައްކަތްކުރަމުންނެވެ. އެދެމަފިރިންގެ ދޭތެރޭގައިވާ ލޯބީގެ ގުޅުން ދުވަހެއް ދުވަހަކަށް ފުންވެ އުފާވެރިކަން އިތުރުވެ އަބަދަށްޓަކާ އެކީގައި ހަޔާތުގެ ދަތުރުފެށިއެވެ.


ނަބިއްޔާ صلى الله عليه وسلم ގެ ޒަވާޖީ ޙަޔާތް 1 – DhiSalafiyyah\nالحمد لله رب العالمين ، والصلات والسلام والبركات على رسوله الذي أرسله رحمة للعالمين ، وعلى آله وصحبه ومن استن بسنته إلى يوم الدين.\nނަބިއްޔާ صلى الله عليه وسلم އެގާރަ ބޭކަނބަލުންނާ ކައިވެނި ބެއްލެވިއެވެ. އެއީ މާތް ﷲ ރުއްސުންލެއްވި ޚަދީޖާ އާއި ޢާއިޝާ އާއި ޙަފްޞާ އާއި ސަޥްދާ އާއި ޒައިނަބު ބިންތު ޖަޙްޝް އާއި ޒައިނަބު ބިންތު ޚުޒައިމާ އާއި ހިންދު (އުއްމު ސަލަމާ) އާއި ރަމްލާ (އުއްމު ޙަބީބާ) އާއި މައިމޫނާ އާއި ޖުވައިރިއާ އާއި ޞަފިއްޔާއެވެ.\nއޭގެ ތެރެއިން ދެ ބޭކަނބަލެއްވަނީ އެކަލޭގެފާނު ދުނިޔޭގައި ހުންނަވަނިކޮށް އަވަހާރަވެފައެވެ. އަދި ބާކީ ނުވަ ބޭކަނބަލުން އަވަހާރަވީ އެކަލޭގެފާނު ދުނިޔެ ދޫކުރެއްވި ފަހުންނެވެ.\nނަބިއްޔާ صلى الله عليه وسلم ވަނީ އެކަލޭގެފާނުގެ އަނބިއަނބި ކަނބަލުންނާއެކުގައި ވަރަށް އުފާވެރި ޙަޔާތެއް ވޭތުކުރައްވާފައެވެ. އެކަލޭގެފާނު ވަނީ ﴿وَعَاشِرُوهُنَّ بِالْمَعْرُوفِ﴾ [سورة النساء: 19]، “އަދި ތިޔަބައިމީހުން އެކަނބަލުންނާ އެކީގައި ހެޔޮގޮތުގައި ދިރިއުޅޭށެވެ”، މި އާޔަތަށް އެންމެ ފުރިހަމައަށް ޢަމަލުފުޅު ކުރައްވައި މިއަޔާތް އޭގެ އެންމެ ފުރިހަމަ ޝާމިލު މާނައިގައި އެކަލޭގެފާނުގެ ޙަޔާތްފުޅުގައި ތަންފީޒުކުރައްވާފައެވެ.\nއެކަލޭގެފާނު ވެވަޑައިގެންނެވީ މީސްތަކުންގެ ތެރެއިން އަނބީންނަށް އެންމެ ހެޔޮ ޞާހިބާކަމުގައެވެ.\nއެހެން ނުވާންވީ ކީއްވެތޯއެވެ؟ ފަހެ އެކަލޭގެފާނަކީ ހެޔޮކަމަކަށް އަމުރުފުޅު ކުރައްވައިފިނަމަ އެކަމެއްގައި އެންމެ ކުރިއަރައިވަޑައިގަންނަވާ ފަރާތެވެ. އަދި ނުބައި ކަމެއް މަނާކުރައްވައިފިނަމަ އެކަމަކާ އެންމެ ދުރުގައި ހުންނަވާ ފަރާތެވެ. އެކަލާގެފާނު ހަދީޘްފުޅު ކުރެއްވިއެވެ.\n((خيركم خيركم لأهله، وأنا خيركم لأهلي)) [الترمذي 3895]\nމާނައީ: “ތިޔަބައިމީހުންގެ ތެރެއިން އެންމެ ހެޔޮ މީހަކީ އެމީހެއްގެ އަހުލުވެރިންނަށް އެންމެ ހެޔޮ މީހާއެވެ. ފަހެ ތިޔަބައިމީހުންގެ ތެރެއިން އަހުލުވެރީންނަށް އެންމެ ހެޔޮވެގެންވަނީ ތިމަންކަލޭގެފާނެވެ”.\nނަބިއްޔާ صلى الله عليه وسلم ވެވަޑައިގެންނެވީ އަނބިއަނބި ކަނބަލުންނާ އެކުގައި ދިރިއުޅުއްވުމުގައި ހެޔޮ އުފާވެރި ޙަޔާތުގެ ފޮނިކަމާއި މީރުކަން ގެނެސްދެއްވި ބޭކަލެއް ކަމުގައެވެ. އެކަލޭގެފާނަކީ، ޒަވާޖީ އަދި ޢާއިލީ ޙަޔާތުގެ ފޮނިކަން އޭގެ ޙަޤީޤީ މާނައިގައި އެކަލޭގެފާނުގެ އަހުލުވެރިންނަށާއި އެކަލޭގެފާނަށް ތަބާވާ ބަޔަކަށް އޭގެ އެންމެ ލާމަސީލު ގޮތުގައި ޢަމަލީގޮތުން ދައްކުވައިދެއްވި ބޭކަލެކެވެ. އަޅުގަނޑުމެންނަކީ އަޅުގަނޑުމެންގެ ދިރިއުޅުމުގައި އެކަލޭގެފާނަށް އިޙްސާންތެރިކަމާއެކު ތަބާވާ ބައެއްކަމުގައި ވާނަމަ، ޢާއިލީ ގޮތުން ކުރިމަތިވާ އެތަކެއް މައްސަލަތަކެއް، އެމައްސަލަތައް ކުރިމަތިވުމުގެކުރިން ސަލާމަތްވެވޭނެއެވެ. އަދި އެމައްސަލަތައް ކުރިމަތިވުމަށް ފަހުގައިވެސް ކާމިޔާބުކަމާއެކީ ޙައްލުވެސް ކުރެވޭނެއެވެ. އަދި މިއަދުގެ މުޖުތަމަޢުތަކުން މިފެންނަހާ ޢާއިލީ މައްސަލަތަކެއްވެސް ނުފެންނާނެއެވެ. ފަސޭހަކަމާއެކު ޢާއިލާތައް ރޫޅި، ދަރީންނާއި ގާތްތިމާގެ މީހުންނަށް އޭގެ ނޭދެވޭ އަސަރެއް ނުކުރާނެއެވެ. ޢާއިލާގެ ފަރުދުންގެ މެދުގައި އޮންނަންޖެހޭ އަޅާލުމާއި ކުލުނާއި އޯގާތެރިކަމުން މަޙުރޫމެއް ނުވާނެއެވެ. މިއަދު އަޅުގަނޑުމެންގެ ވަށައިގެން މިފެންނަ ފަދައިން، އަޅުގަނޑުމެންގެ ދަރީން މުޖުތަމަޢުގައި ކުށްތަކަށް އަރައިގަނެ ޖަރީމާތައް ހިންގަމުންނެއް ނޫޅޭނެވެ.\n(ނޯޓް: މިއީ އައްޝައިޙް މުޙައްމަދު ޞާލިޙް އަލްމުނައްޖިދު حفظه الله ލިޔުއްވާފައިވާ ފޮތް “كيف عاملهم صلى الله عليه وسلم” މިފޮތް އަޞްހަލަކަށް ބަލައިގެން ލިޔެފައިވާ މަޢުލޫމާތުކޮޅެކެވެ. މި ލިޔުމުގެ ބޭނުމަކީ އަޅުގަނޑާއި ތިޔަ އެންހެމާ އަޚުންގެ ޒަވާޖީ ޙަޔާތުގައި ޖެހޭ ކުނިބުންޏާއި ހެދޭ ގޯސްތަކަށް ނަބަވީ ފަރުވާއެއް ލިބޭނެ މަގެއް ކޮށައިދިނުމެވެ. އަދި އެމަގުގައި ހިނގާ އަޅުގަނޑުމެންގެ ޒަވާޖީ ޙަޔާތަށް ދިރުން ގެނައުމެވެ. އަދި އެ ޙަޔާތުގައި އިންދޭ އޮށްތަކުން ދުޅަހެޔޮ ކުރިތައް ފަޅައި ހެޔޮ ޞިއްޙަތުގެ މަތީގައި އެކުރިތަކުން ގަސްތައް ހެދިބޮޑެތިވުމަށް ރާސްތާ ހެދިގެން ދިއުމެވެ. ދުޢާއަކީ ނިކަމެތި މިއަޅާގެ މިމަސައްކަތް ﷲ ތަޢާލާ ޤަބޫލުކުރައްވައި އަދި ބަރަކާތްލައްވައި މީގެން ދިވެހި މުސްލިމް އުއްމަތައް ފައިދާއާއި މަންފާ މިންވަރު ކުރެއްވުމެވެ).


Budget bahus: "Budget ge sahha kamaamedhu suvaalu, gaanoonaa dhimaa idhikolhu" | Jazeera\tބަޖެޓް ބަހުސް: "ބަޖެޓްގެ ސައްހަކަމާދު ސުވާލު، ގާނޫނާ ދިމާ އިދިކޮޅަށް"! - Jazeera\nބަޖެޓް ބަހުސް: "ބަޖެޓްގެ ސައްހަކަމާދު ސުވާލު، ގާނޫނާ ދިމާ އިދިކޮޅަށް"!\nނާޒިމް ހަސަން November 18, 2020 193 views0\nސަރުކާރުގެ ފަރާތުން އަންނަ އަހަރަށް ލަފާކޮށް ހުށަހަޅާފައިވާ ބަޖެޓާމެދު އެމްޑީޕީގެ އިސް މެންބަރުން ވެސް ސުވާލު އުފައްދައި ނުރުހުން ފާޅު ކުރައްވާފައިވާތީ، އެ ބަޖެޓް އަނބުރާ ގެންދިޔުމަށް މާވަށު ދާއިރާގެ މެންބަރު މުހައްމަދު ސައީދު ގޮވާލައްވައިފިއެވެ. އަންނަ އަހަރަށް ލަފާކޮށްފައިވަނީ 34.7 ބިލިއަން ރުފިޔާގެ ބަޖެޓެކެވެ. އަދި މި ބަޖެޓަކީ ދަރަނި ބޮޑު ބަޖެޓެއް ވެސްމެއެވެ. އެގޮތުން އަންނަ އަހަރުގެ ބަޖެޓަކީ 15.5 ބިލިއަން ރުފިޔާއިން ޑެފިސިޓް ބަޖެޓެކެވެ.\nބަޖެޓްގައި ދަރަނި ބޮޑުވުމާއި ސަރުކާރުގެ ހަރަދު ބޮޑުވުމާ ގުޅިގެން މަޖިލީހުގެ ރައީސް، ރައީސް މުހައްމަދު ނަޝީދާއި ނައިބު ރައީސް، އީވާ އަބްދުﷲ ވެސް ވަނީ ސުވާލު އުފައްދަވާފައެވެ. ރައީސް ނަޝީދު ވަނީ ވޯޓު ދެއްވޭނަމަ، ބަޖެޓް ފާސްކުރުމަށް ވޯޓު ނުދެއްވާނެ ކަމަށް ވެސް ވިދާޅުވެފައެވެ. އީވާ ވިދާޅުވެފައިވަނީ ސަރުކާރު ފުޅާވެ، ދައުލަތް ހަނިވުމުން އުނދަގޫވާ ކަމަށެވެ. އެހެން ވިދާޅުވީ މިނިވަން މުއައްސަސާތަކުގެ ބަޖެޓް ކުޑަކޮށް، ސަރުކާރުގެ ހަރަދު ބޮޑުކޮށްފައިވާތީއެވެ.\nބަޖެޓް ބަހުސް ވަރަށް ހޫނުކޮށް މިއަދު ކުރިއަށްދާއިރު، އިދިކޮޅަށް ނިސްބަތްވާ މެންބަރު މުހައްމަދު ސައީދު މިއަދު ބަހުސް ކުރައްވަމުން ވިދާޅުވީ ރައީސް ނަޝީދު ބަޖެޓަށް ވޯޓު ނުދެއްވާނެ ކަމަށް ވިދާޅުވެފައިވުމަކީ ވިސްނަންޖެހޭ ކަމެއް ކަމަށެވެ. ބަޖެޓްގެ ސައްހަކަން މިއަދު ވަނީ ގެއްލިފައި ކަމަށާއި އެ މައްސަލަ ހައްލު ކުރަން ޖެހޭ ކަމަށެވެ. ވެރިކަން ކުރަން ކޯލިޝަނެއް އޮތްއިރު ކަމެއް ގޯސްވާއިރަށް އެކަމުން އެމްޑީޕީ އެބަ ރެެކޭ ކަމަށެވެ. މިހާރު ހުށަހަޅާފައިވާ އޮތް ބަޖެޓަކީ ކޮން ޕާޓީއެއްގެ ކޮން ސަރުކާރެއްގެ ބަޖެޓަކާމެދުކަމާމެދު ސުވާލު އުފެދިއްޖެ ކަމަށެވެ.\n"ކަމެއް ގޯސްވާއިރަށް އެއީ އެމްއާރްއެމްއިން ހެދި ބަޖެޓެއް، އެއީ ޖުމްހޫރީ ޕާޓީއިން ހެދި ބަޖެޓެއް، އަޅުގަނޑުމެންނަށް އެނގޭ އެއްޗަކީ މި ބިޔަ މަޖިލީހުން ބަޖެޓްގެ ސައްހަކްން އެބަ ޖެހޭ ހޯދަން، ގާނޫނު އަސާސީ އާއި މާލިއްޔަތު ގާނޫނާއި ހަރަދަށް ޒިންމާވުމުގެ ގާނޫނާ ދިމާ އިދިކޮޅަށް މި ބަޖެޓް މިއޮތީ،" ސައީދު ވިދާޅުވިއެވެ.\nއެމްއެމްއޭއިން ބަޖެޓާމެދު ކަންބޮޑުވާ ކަމާއި އެކަށީގެންވާ މަޝްވަރާ ކޮށްފައިނުވާކަން ފާހަގަ ކުރައްވަމުން ސައީދު ވިދާޅުވީ ފިޗްއިން ވެސް ދަރަނި ބޮޑު ބަޖެޓެއް ހުށަނޭޅުމަށް ލަފާ ދީފައިވާ ކަމަށާއި ރިޔާސަތުން ވެސް ބަޖެޓަށް ތާއިދު ނުކުރައްވާކަން ހާމަކުރައްވާފައިވާ ކުރެއްވުމަށް ތާއިދު ކުރައްވާ ކަމަށެވެ. މެންބަރު ސައީދު ވިދާޅުވީ ދުނިޔޭގެ އިގުތިސޯދު ތަޅުލެވިފައިވާ މި ހާލަތުގައި ރާއްޖޭގައި ހާރަކަށް ވިޔަސް ތަރާވީހަކަށް ވިޔަސް އެނބުރެނީ 57.9 ބިލިއަން ރުފިޔާ ކަމަށާއި ރައްޔިތުންގެ އަތްމަތި ދަތިވެ، ގޭގެ ކުލި ނުދެއްކޭ ހިސާބަށް ގޮސްފައިވާ ކަމަށެވެ. މިހާރު އޮތް ދަރަނި ބަޖެޓަށް އެއްވެސް ބަޔަކު ތާއިދު ނުކުރަނީ އެހެންވެ ކަމަށް ސައީދު ވިދާޅުވިއެވެ.\n"މިއަދު 35 ބިލިއަން ރުފިޔާގެ ބަޖެޓެއް، 23 ޕަސެންޓްގަ ހަރަދު އޮތްއިރު 62 ޕަސެންޓް ރިކަރެންޓް ހަރަދު އޮތްއިރުގަ، އަނެއްކާވެސް މި ބަރޯސާވާން މި ޖެހެނީ ޓެކްސްއަށް، 9.8 ބިލިއަން ޓެކްސް، ޓެކްސް ނޫން ފައިސާގެ ގޮތުގައި 5.8، އެއީ ރިސޯޓްގެ ކުލީގެ ގޮތުގައި ފަދަ ލިބޭ އާމްދަނީ، އެމްއެމްއޭ ލަފާގައި މިއޮތީއޭ ބުނެފަ އަންނަ އަހަރު ވެސް އެ ކުލި މާފުކުރަން ޖެހިދާނެ ކަމަށް،" ސައީދު ވިދާޅުވިއެވެ.\nމެންބަރު ސައީދު ވިދާޅުވީ އިހުގައި ސަރުކާރުން ފޮނުވާ ގޮތަށް ބަޖެޓް ފާސްކުރަން މެންބަރުން ތާއިދު ކުރައްވާ ކަމަށާއި މިއަދު ވެސް އިމާރާތް ބަދަލުވެފައި ހުއްޓަސް ފެންނަނީ ހަމަ އެ މަންޒަރު ކަމަށެވެ. ތަނާއި އަހަރު ބަދަލު ވިޔަސް ސިކުނޑީގައި ހަމަ ހުރީ އެކައްޗެއް ކަމަށެވެ.\n"ދެން ކީއްކުރަންތޯ 65 މެންބަރުން މި ބުނަނީ، ތިޔަ މެންބަރުންގެ ގާތުގައި ރައްޔިތުން އެ ބުނަނީ ތިހެން ނުހަދާށޭ،" ސައީދު ވިދާޅުވިއެވެ.\nސައީދު ވިދާޅުވީ 2021 ވަނަ އަހަރު ނިމޭއިރު 82.8 ބިލިއަން ރުފިޔާގެ ސްޓޮކެއް ޖަމާވާ ކަމަށާއި ރައީސް އަބްދުﷲ ޔާމީންގެ ސަރުކާރު ނިމުނުއިރު ހުންނާނީ 40 ބިލިއަން ރުފިޔާ ކަމަށެވެ. އެއީ އުމްރާނީ ބޮޑެތި މަޝްރޫއުތައް ވެސް ކުރިއަށް ގެންދިޔުމާ އެކުގައި ކަމަށެވެ. ބޮލުގައި ދަރަނި ނާޅުވާނެ ކަމަށް ވިދާޅުވެ ވެރިކަމަށް ވަޑައިގެންނެވުމަށްފަހު، މުޅި ހަތަރެސް ފައިގައި ދަރަނި އަޅުވާފައިވާ ކަމަށެވެ. އެހެންވީއިރު މި ބަޖެޓްގެ ސައްހަކާމެދު ވާހަކަ ދެއްކުމުގެ ފުރުސަތެއް ނެތް ކަމަށެވެ.


Dhivehin Syria Ah Dhin 1800 Mas Dhalhu Case Roadha Mahaai Dhimaakoh Bahanee - Vaguthu\nދިވެހިން ސީރިއާއަށް ދިން މަސްދަޅު ކޭސްތައް\nސިރިއާގައި ހާލުގައި ޖެހިފައިވާ މުސްލިމުންނަށް އެހީުމަށް ފިނިމޫސުމުގައި އެހީވުމަށްޓަކައި ދިވެހިންގެ ފަރާތުން މަސްދަޅު ހަދިޔާކުރުމުގެ ހަރަކާތުގައި ލިިބުނު 1800 މަސްދަޅު ކޭސްތައް ރޯދަ މަހާއި ދިމާކޮށް ބެހުމަށް ނިންމައިފިއެވެ.\nދިވެހިންގެ ފަރާތުން ހާލުގައި ޖެހިފައިވާ ސީރިއާގެ ރައްޔިތުންނަށްދޭ މަސްދަޅުގެ މިހަދިޔާ ބެހުމަށް ހަމަޖެހިފައިވަނީ، އިންސާނީ އެހީދޭ ތުރުކީގެ ޖަމިއްޔާ އެއް ކަމުގައިވާ، އިންސާނީ ޔަރްދިމް ވަޤުފީ (އައިއެޗްއެޗް) މެދުވެރިކޮށެވެ.\nމިގޮތުން މަސްދަޅުކޭސްތައް މިހާރު ގުދަން ކުރެވިފައި ވަނީ އެޖަމިއްޔާ އިން ތުރުކީގައި ޤާއިމްކޮށްފައިވާ ގުދަނެއްގައައި ކަމަށް އިންޓަނޭޝަނަލް އެއިޑް ކެމްޕޭން (އައިއޭސީ)ން މައުލޫމާތު ދެއެވެ.\nއެ ޖަމިއްޔާއިން ބުނީ، އެންމެ ފުރަތަމަ މަސްދަޅު ބެހުމަށް ނިންމާފައި އޮތީ، ފިނިމޫސުމުގައި ކަމަށް ވީނަމަވެސް، މިމަސްދަޅު ކޮންޓެއިނާ އެޤައުމަށް ފޯރާފައި ވަނީ ފެބުރުވަރީމަހުގައި ކަމަށެވެ. އަދި އެގޮތަށް ދިމާވެފައި ވަނީ ފެތުރެމުންދާ ކޯވިޑް-19 ރޯގާގެ ސަބަބުންނާއި، ސިއްހީގޮތުން ބޭނުންވާ ލިޔެކިޔުންތައް ލިބުމުގައި ދިމާވި ދަތިތަކަކުގެ ސަބަބުން ކަމަށެވެ.\nއަދި ކުރިން މަސްދަޅު ބަހަން ނިންމާފައި އޮތީ ފިނިމޫސުމާއި ދިމާކޮށް ކަމުގައި ވީނަމަވެސް، ފިނިމޫސުމްވެސް ނިމުމަކަށް އައުމާއި ކުރިޔަށް އޮތީ ރަމަޟާންމަސް ކަމުގައި ވާތީ، މަސްދަޅު މިހާރު ބެހުމަށް ހަމަޖެހިފައިވަނީ މި ރޯދަމަހާއި ގުޅިގެން ކަމަށް އެ ޖަމިއްޔާއިން ބުންޏެވެ.\nސީރިއާގައި ދަތި ހާލުގައި ދިރިއުޅެމުންދާ އަޚުންނާއި އުޚުތުންނަށް ދިވެހިރައްޔިތުންގެ ފަރާތުން މީގެ ކުރިންވެސް ވަނީ އެކި ފަހަރު މަތިން ފައިސާގެ ގޮތުންނާއި ތަކެތީގެ ގޮތުން އެހީތެރިކަން ފޯރުކޮށްދީފައެވެ.\nއައިއޭސީގެ ފަރާތުން މި ރަމަޟާން މަހާއި ދިމާކޮށް ވަނީ ހަރަކާތްތަކެއް ކުރިއަށް ގެންދަން ނިންމާފައެވެ.\nއިސްރާއިލް އިން ސީރިޔާއަށް ހަމަލާދީފި\nހާލުގައި ޖެހިފައިވާ ފަރާތްތަކަށް ރޯދަ ވިއްލުމެއް ދިނުމުށް އެހީވަމާ!\nހާލުގައި ޖެހިފައިވާ ކުދިންނަށް ތައުލީމް ފޯރުކޮށްދިނުމަށް އެހީތެރިވުމުގެ ފުރުސަތު ހުޅުވާލައިފި\nމާޗް 31, 2020 20:04\nރާއްޖޭގެ ފަތުރުވެރިކަން އިދަޖެހި މީހުންގެ ވަޒިފާތައްގެއްލި ކަންބޮޑުވެގެންދާއިރު އެއްބަޔަކު މިއުޅެނީ ކޮންގަނޑެއްގަންނާކަށްހޭ މާ މުއްސަދިބަޔަކަވެގެން ތިތަކެއްޗަށް މިހާރު މިއޮތީ ދިވެހިންނަށް މާބޮޑަށް ބޭނުންޖެހިފާ..\nމާޗް 31, 2020 20:49\nއިޚްލާސްތެރިންނަކީ ދަތިހާލުގައިވެސް އަނެކުންގެ ބޭނުންތައް ފުއްދާދީ ޞަދަގާތްކުރާ މީހާ!\nމާޗް 31, 2020 20:54\nދިވެހިންގެ ވަކި ބައެއްގެ ވަޒީފާ ގެއްލުނީ އިއްޔެ. ސީރިޔާގެ މުސްލިމް އަހުންނާއި އުހުތުން ހާލުގައި ޖެހުނުތާ9އަހަރު ވީ. ވަންނާގެ ގެދޮރެއް ތިން އިރު ހަމަ އަށް ކާނެ އެއްޗެއް ދަރިންނަށް ތައުލީމެއް ބަލި ވީމަ ބޭސް ފަރުވާ ނުލިބެ. ތި ގޮތަށް ތިހެން ބުނާ އިރު ޓެންޓެއްގައި ތިބޭފުޅާ އަށް ކިތައް ދުވަސް ކެތްކޮށްލެވޭނެތޯ. ފިނި މޫސުމުގައި ވިއްޔާ ގަދަ ފިނީގައި ވާރޭ ވެހެންޔާ ވާރޭގައި ހޫނު މޫސުމުގާއި ގަދަ ހޫނުގައި. ކޮންބައެއްތޯ ބޮޑަށް ހާލުގައި ޖެހިފަ ތިބީ. ހާލުގައި ޖެހިފައިވާ ބަޔަކަށް އެހީ ވީމައި ﷲ އެމީހެއްގެ މުދަލުގައި ބަރަކާތް ލައްވާ އެކަމުގެ އަޖުރު ދެއްވާނެ އިންޝާﷲ އެއީ ގެއްލި ދާނެ އެއްޗެއް ނޫން\nމާޗް 31, 2020 22:12\nވަރައް އުފާވެރި މަންޒަރެއް. ސަދަގާތް ކުރުން އިތުރު ކުރީމަ މުސީބާތް ތަކުން ސަލާމާތް ވާނީ.


SunOnline: Coach ah bas engun muhimmeh noon: Fasir\nކޯޗަށް ބަސް އެނގުން މުހިއްމެއް ނޫން: ފާސިރު\nޢަބްދުﷲ އައިމަން 07 Nov 2021, 19:36\nސެންޓޭ މިއަދު ބޭއްވި ޕްރެސްގައި --- ފޮޓޯ: އެފްއޭއެމް\nރާއްޖޭގެ ގައުމީ ޓީމުގެ ކޯޗުކަމާ އަލަށް ހަވާލުވި އިޓަލީގެ ފްރެންޗެސްކޯ މޮރިއޭރޯއަށް ދިވެހިން ވާހަކަ ދައްކަން އެނގުން މުހިއްމު ނޫން ކަމަށާއި، އޭނާ ކިޔައިދޭ އެއްޗެހި ނަގައިގަންނަން ފަސޭހަ ކަމަށް ގައުމީ ޓީމުގެ ފޯވާޑް އަލީ ފާސިރު ބުނެފިއެވެ.\nލަންކާ މުބާރާތުގައި މާދަމާރޭ ރާއްޖެ ކުޅޭނީ ލަންކާއާއެވެ. ދެ ވަނަ މެޗުގައި މި މަހުގެ 11 ވަނަ ދުވަހު ބަންގްލަދޭޝްއާ ބައްދަލުކުރާނެއެވެ. އަދި ތިން ވަނަ މެޗުގައި ސީޝެލްސްއާ ކުޅޭނީ މި މަހު 14 ވަނަ ދުވަހުއެވެ. ފައިނަލަށް ގޮސްފިނަމަ އެ މެޗު އޮންނާނީ މި މަހު 19 ވަނަ ދުވަހުއެވެ.\nމި މުބާރާތަށް ރާއްޖެ ކުރިމަތިލާއިރު، ރާއްޖޭގެ ކޯޗަކަށް ހުރި މޮރިއޭރޯ އަކީ އޭޝިއާ ސަރަހައްދަށް އައު ކޯޗެކެވެ. އަދި އެހެންމެ އޭނާއަށް އިނގިރޭސި ބަހުން ވެސް މާރަނގަޅަށް ވާހަކަ ދައްކާކަށް ނޭންގެއެވެ.\nއެހެން ކަމުން އެފްއޭއެމުން ވަނީ ކޯޗުގެ ޓްރާންސްލޭޓަރެއްގެ ވަޒީފާއަށް މީހަކު ހަމަޖައްސައިފައެވެ. އެއާއެކު ކޯޗާއި، ކުޅުންތެރިންނާ ދެމެދު ކުރާ މުއާމަލާތްތަކުގެ މެދުވެރިއަކީ ޓްރާންސްލޭޓަރެވެ.\nނަމަވެސް ކޯޗާއެކު ގިނަ ވާހަކަތަކެއް ނުދެކެވުނަސް ކުޅުންތެރިންނާއި މޮރިއޭރޯއާ ދެމެދު އޮތީ ރަނގަޅު ގުޅުމެއް ކަމަށް ގައުމީ ފޯވާޑް ފާސިރު ވަނީ ބުނެފައެވެ. މިއަދު އޮތް ޕްރި މެޗު ނޫސް ކޮންފަރެންސްގައި ފާސިރު ބުނީ ކޯޗަށް ބަސް އިނގުން މުހިއްމުކަމުގައި ނުދެކޭ ކަމަށެވެ.\n"މީގަ ކޮންމެހެން ބަހެއް ނޫން މުހިއްމީ. ފީލްޑްގައި [ދަނޑުމަތީގައި] ކިޔައިދޭ އެއްޗެހި ކޮންމެ ގޮތެއް ވިޔަސް ވަރަށް ފަސޭހަވާނެ. ދެން ޓްރާންސްލޭޓަރެއް ވެސް އެބަހުރި،" ފާސިރު ބުންޏެވެ.\nފާސިރު ބުނީ ޕްރެކްޓިހުގައި މޫވްތައް ފެށުމުގެ ކުރިން ކޯޗު ވަރަށް ރަނގަޅަށް އެ ކަންތައް ކުރާނެ ގޮތް ކިޔައިދޭ ކަމަށެވެ. އަދި ފުޓުބޯޅައިގައި ހުންނަނީ އެއްގޮތް ގިނަ ކަންތައްތަކެއް ކަމަށާއި، ކޯޗު ކިޔައިދޭ އެއްޗެހި ފަސޭހަކަމާ އެކު ނަގައިގަނެވޭ ކަމަށެވެ.\nފާސިރު ބުނީ ކުރިން ލަންކާއާ ދެކޮޅަށް ކުޅޭ މެޗުތަކުގައި ފަސޭހައިން މޮޅުވެވުނު ނަމަވެސް މިހާރު އެގައުމުގައި އޮތް ޓީމު ތަފާތު ކަމަށެވެ. އަދި އެކަން ސާފް ޗެމްޕިއަންޝިޕު މުބާރާތުން އިނގުނު ކަމަށެވެ.


ފަސާދަ ކުރުމުގެ ނުބައިކަން – Sheikh Fikree Sheikh Fikree\nކީރިތި ޤުރްއާންގައި ﴿ وَاللَّهُ لَا يُحِبُّ الْمُفْسِدِينَ ﴾ “ފަސާދަކުރާ މީހުންދެ ﷲ ލޯބިވެވޮޑިގެން ނުވެތެވެ.” މިފަދައިން ދެ އާޔަތެއްގައި ވަޙީކުރައްވާފައިވެއެވެ. މި ދެއާޔަތާ މެދު ވިސްނައިލުމުން ފިލާވަޅުތަކެއް ލިބެއެވެ.\nމާތް ﷲ ވަޙީކުރައްވާފައިވެއެވެ. ﴿ وَقَالَتِ الْيَهُودُ يَدُ اللَّهِ مَغْلُولَةٌ غُلَّتْ أَيْدِيهِمْ وَلُعِنُوا بِمَا قَالُوا بَلْ يَدَاهُ مَبْسُوطَتَانِ يُنْفِقُ كَيْفَ يَشَاءُ وَلَيَزِيدَنَّ كَثِيرًا مِنْهُمْ مَا أُنْزِلَ إِلَيْكَ مِنْ رَبِّكَ طُغْيَانًا وَكُفْرًا وَأَلْقَيْنَا بَيْنَهُمُ الْعَدَاوَةَ وَالْبَغْضَاءَ إِلَى يَوْمِ الْقِيَامَةِ كُلَّمَا أَوْقَدُوا نَارًا لِلْحَرْبِ أَطْفَأَهَا اللَّهُ وَيَسْعَوْنَ فِي الْأَرْضِ فَسَادًا وَاللَّهُ لَا يُحِبُّ الْمُفْسِدِينَ ﴾ [المائدة: 64]\nމާނައީ: “ޔަހޫދީން ބުންޏެވެ. اللَّهގެ އަތްޕުޅުވަނީ ބަންދުވެގެންނެވެ. (ޔަހޫދީން މިހެންބުނީ اللَّهއަށް ދަހިކަން ނިސްބަތްކުރުމުގެ ގޮތުންނެވެ.) އެއުރެންގެ އަތްތައް ބަންދުވާށިއެވެ! އަދި އެއުރެން އެހެން ބުނުމުގެ ސަބަބުން އެއުރެންނަށް ލަޢްނަތް ލެއްވިއެވެ. އަދި ކިއެއްތަ! އެކަލާނގެ އަތްފުޅުވަނީ ހުޅުވި ތަނަވަސްވެގެންނެވެ. އެކަލާނގެ އިރާދަކުރައްވާ ފަދަޔަކުން ހޭދަކުރައްވަތެވެ. ކަލޭގެފާނުގެ ވެރިރަސްކަލާނގެ ޙަޟުރަތުން ކަލޭގެފާނަށް ބާވައިލެއްވި ތަކެތި އޭގެތެރެއިން ގިނަމީހުންގައި ދެކޮޅުވެރިކަމާއި، ކާފިރުކަން އިތުރުކުރާނެކަން ކަށަވަރެވެ. އަދި ޤިޔާމަތަށް ދާނދެން ޢަދާވަތް ތެރިކަމާއި، ރުޅިވެރިކަން އެއުރެންގެ މެދުގައި ތިމަންރަސްކަލާނގެ ލެއްވީމެވެ. އެއުރެން ހަނގުރާމައަށް އަލިފާންގަނޑެއް ރޯކޮށްފި ކޮންމެހިނދެއްގައި، اللَّه އެ އަލިފާންގަނޑު ނިއްވަވަތެވެ. އަދި ބިމުގައި ފަސާދަ ކުރުމުގެ ގޮތުން އެއުރެން މަސައްކަތް ކުރެތެވެ. ފަހެ، ފަސާދަ ކުރާ މީހުންދެކެ اللَّه ލޯބިވެވޮޑިގެނެއް ނުވެތެވެ.”\nމާތް ﷲ ގެ މައްޗަށް ދޮގު ބަސްތައް ރައްދުކުރުން: ޔަހޫދީންގެ ސިފަތަކުގެ ތެރެއިން މިއާޔަތުގައި ބަޔާންވެގެންވާ އެއްކަމަކީ މާތް ﷲ އާމެދު ހިތުހުރި އެއްޗެއް ކިޔަން އެމީހުން ޖެހިލުންނުވުމެވެ. އެމީހުން ބުނެފައިވާ އެފަދަ ބަސްތަކުގެ ތެރޭގައި، “މާތް ﷲ ގެ އަތްޕުޅުވަނީ ބަންދު ކުރެވިފައި” އޭ ބުނުން ހިމެނެއެވެ. މިއީ ވަރަށް ނުބައިވެގެންވާ ބަހެކެވެ. ޚާލިޤުވަންތަ އިލާހުގެ މައްޗަށް މިފަދަ ބަހެއް ބުނަން ކެރުނު ބަޔަކަށް، އެއިލާހު ހެއްދެވި މަޚްލޫޤުންގަކަށް ކޮންމެފަދަ އެއްޗެއްވެސް ކިޔާކަށް ޖެހިލުންނުވާނޭ ކަން ކަށަވަރެވެ. އިންސާނުންކުރެ އެންމެ މާތް ބޭކަލުންކަމުގައިވާ ރަސޫލުންނާއި ނަބީބޭކަލުންނާ މެދުވެސް އެމީހުންގެ ޢަމަލުތައް ހުރީ އެފަދައިންނެވެ. އެބައިމީހުންގެ ތެރެއަށް މާތް ﷲ ފޮނުއްވެވި ނަބީބޭކަލުންނާ ދެކޮޅުވެރިވެ، އެއިން ބައެއް ބޭކަލުން ޤަތުލުކޮށްވެސް ހަދާފައިވެއެވެ.\nމާތް ﷲ ވަޙީކުރައްވާފައިވެއެވެ. ﴿ إِنَّ قَارُونَ كَانَ مِنْ قَوْمِ مُوسَى فَبَغَى عَلَيْهِمْ وَآتَيْنَاهُ مِنَ الْكُنُوزِ مَا إِنَّ مَفَاتِحَهُ لَتَنُوءُ بِالْعُصْبَةِ أُولِي الْقُوَّةِ إِذْ قَالَ لَهُ قَوْمُهُ لَا تَفْرَحْ إِنَّ اللَّهَ لَا يُحِبُّ الْفَرِحِينَ * وَابْتَغِ فِيمَا آتَاكَ اللَّهُ الدَّارَ الْآخِرَةَ وَلَا تَنْسَ نَصِيبَكَ مِنَ الدُّنْيَا وَأَحْسِنْ كَمَا أَحْسَنَ اللَّهُ إِلَيْكَ وَلَا تَبْغِ الْفَسَادَ فِي الْأَرْضِ إِنَّ اللَّهَ لَا يُحِبُّ الْمُفْسِدِينَ ﴾ (القصص: 76، 77) މާނައީ: “ހަމަކަށަވަރުން، ޤާރޫނަކީ މޫސާގެފާނުގެ ޤައުމުގެމީހުންގެ ތެރެއިންވީ މީހެކެވެ. ފަހެ، އޭނާ އެއުރެންގެ މައްޗަށް ބޮޑާވެގަތެވެ. އަދި ތިމަންރަސްކަލާނގެ އޭނާއަށް ގިނަވެގެންވާ (މުދާތަކުގެ) ޚަޒާނާތައް ދެއްވީމެވެ. ހަމަކަށަވަރުން، ވަރުގަދަ ޖަމާޢަތެއްގެ މީހުންނަށް، އެ ޚަޒާނާތަކުގެ ތަޅުދަނޑިތައް އުފުލުންވަނީ ބުރަވެފައެވެ. އޭނާގެ ޤައުމުގެމީހުން އޭނާއަށް ބުނިހިނދެވެ. (ކިބުރުވެރިވުމުގެގޮތުން) އުފާ ނުކުރާށެވެ! ހަމަކަށަވަރުން، ބޮޑާވުމުގެގޮތުން އުފާކުރާ މީހުންދެކެ اللَّه ލޯބިވެވޮޑިގެނެއް ނުވެތެވެ. * އަދި ތިބާޔަށް اللَّه ދެއްވި ތަކެތިން (ހެޔޮގޮތުގައި ހޭދަކުރުމުން) އާޚިރަތުގެ ގޮވައްޗަށް އެދޭށެވެ! (އެބަހީ: އާޚީރަތުގެ ދިންނެވުމާއި، ރަޙުމަތާއި ސަވާބަށް އެދޭށެވެ!) އަދި ދުނިޔެއިން ތިބާޔަށް ލިބެންވީބައި ހަނދާން ނައްތައިނުލާށެވެ! އަދި اللَّه، ތިބާޔަށް އިޙްސާން ތެރިވެވޮޑިގަތް ފަދައިން، ތިބާވެސް (اللَّهގެ އަޅުތަކުންނަށް) އިޙްސާންތެރިވާށެވެ! އަދި ބިމުގައި ފަސާދަ އުފެއްދުމަށް ތިބާ އެދިނޫޅޭށެވެ! ހަމަކަށަވަރުން، ފަސާދަކުރާ މީހުންދެކެ، اللَّه ލޯބިވެވޮޑިގެނެއް ނުވެތެވެ.”\nޤާރޫނުގެ ނިމުން އައި ގޮތާމެދު، އިބްނު ޢައްބާސް رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. “މޫސާ ޢަލައިހިއްސަލާމް ބަނީ އިސްރާއީލު މީހުންނަށް ވިދާޅުވަމުން ދިޔައެވެ. “މާތް ﷲ ތިޔަބައިމީހުންގެ މައްޗަށް އެވެނި މިވެނިކަމަކަށް އަމުރު ކުރެއްވިއެވެ.” ދެން ބަނީ އިސްރާއީލު މީހުންނަށް ތަނަވަސްކަމާއި މުދާވެރިކަން ލިބެން ފެށުމުން، މޫސާގެފާނުގެ ބަސްތަކަށް ޤާރޫނަށް ކެތް ނުކުރެވުނެވެ. އޭނާ ބަނީ އިސްރާއީލް މީހުންގެ ކައިރީގައި ބުންޏެވެ. “މޫސާގެފާނު އެވިދާޅުވަނީ ޒިނޭކުރާ މީހުން ރަޖަމު ކޮށްގެން ޤަތުލު ކުރުމަށް ނޫންހެއްޔެވެ! ވީއިރު އަހަރުމެން ކަސްބީ އަންހެނަކަށް ފައިސާދީގެ، މޫސާގެފާނު އެފަދަ ކަމެއް ކުރިމަކަށް ބުނުވަމާ ހިނގާށެވެ. އޭރުން މޫސާގެފާނު ޒިނޭކުރީކަމަށް ބުނެ އެކަލޭގެފާނު ރަޖަމްކުރީމާ، އަހަރެމެންނަށް އެކަލޭގެފާނުގެ ކިބައިން ސަލާމަތް ވެވުނީ ނޫން ހެއްޔެވެ!” ދެން އެމީހުން އެފަދައިން ޢަމަލު ކުރިއެވެ.\nދެން މޫސާގެފާނުގެ އަރިހުގައި އެމީހުން ދެންނެވިއެވެ. “ޒިނޭ ކުރާމީހާއަށް އޮތީ ރަޖަމުކޮށް ޤަތުލު ކުރުން ތޯއެވެ؟” އެކަލޭގެފާނު އާއެކޭ ވިދާޅުވުމުން ދެންނެވިއެވެ. “އެއީ ކަލޭގެފާނު ވިޔަސް އޮތް ޙުކުމް ހެއްޔެވެ؟” އެހިނދު ވިދާޅުވިއެވެ. “އެއީ ތިމަންކަލޭގެފާނު ކަމުގައިވިޔަސް އޮތް ޙުކުމެވެ.” އެހިނދު އެމީހުން ބުންޏެވެ. ކަލޭގެފާނުވަނީ ޒިނޭކޮށްފައެވެ. ދެން މޫސާގެފާނުގެ މައްޗަށް ހެކި ދިނުމަށް އެ ކަސްބީ އަންހެނާ ގެނައެވެ.\nއެ އަންހެނާ ގެނައުމުން، އެމީހުން ބުނި ބަހުގެ ނުބައިކަން މޫސާގެފާނަށް ނުހަނު ބުރަކަމެއް ކަމުގައިވެ، އެ ކަނބުލޭގެއާ ސުވާލު ކުރެއްވިއެވެ. “ބަނީ އިސްރާއީލް މީހުންނަށްޓަކައި ކަނޑު ދެފަޅިކުރެއްވި އިލާހުގެ ނަންފުޅުން ސުވާލު ކުރަމެވެ. ތެދުބުނާށެވެ!” އެހިނދު، އެ އަންހެނާ ތެދުބަހުން ހެކިދީ، ޤާރޫނުގެ ނުބައި ރޭވުމަށް އެއްބަސްވިއެވެ. ދެން މޫސާގެފާނު ކީރިތި ކުރައްވަމުން ސަޖިދައަށް ތިރިވެވަޑައިގަތެވެ. އެހިނދު މާތް ﷲ އެކަލޭގެފާނަށް ވަޙީ އިއްވެވިއެވެ. “ކަލޭގެފާނު އެދޭ ކަމެއް ކުރުމަށް، ކިޔަމަން ގަތުމަށް ތިމަން އިލާޙު ބިންގަނޑަށް އަމުރު ކުރައްވައިފީމެވެ. އެދިލައްވާކަމަކަށް އަމުރު ކުރައްވާށެވެ.” އެހުނދު މޫސާގެފާނުގެ އެދިލެއްވުމަށް ޤާރޫނު ނެތިކުރެއްވިއެވެ.” (الروايات التفسيرية في فتح الباري، عبد المجيد الشيخ عبد الباري، ج: 2، ص: 902)\nއެވާހަކަ ބަޔާންކުރައްވައި މާތް ﷲ ވަޙީކުރެއްވިއެވެ. ﴿ فَخَسَفْنَا بِهِ وَبِدَارِهِ الْأَرْضَ فَمَا كَانَ لَهُ مِنْ فِئَةٍ يَنْصُرُونَهُ مِنْ دُونِ اللَّهِ وَمَا كَانَ مِنَ الْمُنْتَصِرِينَ ﴾ (القصص: 81) މާނައީ: “ފަހެ، ތިމަންރަސްކަލާނގެ އޭނާއާއި، އޭނާގެ (ޚަޒާނާތަކާއި) ގެއާއެކުގައި، ބިންގަނޑު ގަންބަވައިގެންނެވީމެވެ. ފަހެ، اللَّهއާ ދެކޮޅަށް އޭނާޔަށް ނަޞްރުދޭނޭ އެއްވެސްބަޔެއް ނުވިއެވެ. އަދި ނަޞްރު ލިބޭނޭ މީހުންގެ ތެރެއިންވެސް އޭނާ ނުވިއެވެ.”


Ithuru 1000 Ticket Vihkkan FAM In Nimmaifi އިތުރު 1000 ޓިކެޓް ވިއްކަން އެފްއޭއެމް އިން ނިންމައިފި – Huvadhoo News Ithuru 1000 Ticket Vihkkan FAM In Nimmaifi Huvadhoo News\nއިތުރު 1000 ޓިކެޓް ވިއްކަން އެފްއޭއެމް އިން ނިންމައިފި\nއުރީދޫ ސާފް ޗެމްޕިއަންޝިޕުގައި ރާއްޖެއާއި ލަންކާ ބައްދަލުކުރާ މެޗަށް ހާއްސަކޮށް އިތުރު ޓިކެޓްތަކެއް ވިއްކަން އެފްއޭއެމް އިން ނިންމައިފިއެވެ.\nއިތުރު 1000 ޓިކެޓް ވިއްކަން އެފްއޭއެމް އިން ނިންމީ މާދަމާ ހަވީރު ރާއްޖެ އާއި ސްރީ ލަންކާ ކުޅޭ މެޗުގެ ޓިކެޓް ނުލިބި ގިނަ ބަޔަކު ހިތްހަމަނުޖެހުން ފާޅުކޮށް މުޒާހަރާ ކުރަން ފެށުމުންނެވެ. އެގޮތުން އެފްއޭއެމުން ބުނީ އިތުރު 1،000 ޓިކެޓް ވިއްކަން ނިންމީ ރާއްޖެ މެޗު ބަލަން ދަނޑަށް ވަންނަން ގިނަ އަދަދެއްގެ ބަޔަކު އެދެމުންދާތީ އެކަމަށް ހައްލެއް ހޯދައިދިނުމަށް ކަމަށެވެ.\nއެފްއޭއެމުން ނެރުނު ބަޔާނެއްގައި ބުނީ މިއީ ސްޕޮންސަރުންނާއި ކުޅުންތެރިންގެ އާއިލާތަކާއި ކްލަބްތަކަށް ހާއްސަކޮށްފައިވާ 2،500 ޓިކެޓްގެ ތެރެއިން އާންމުންނަށް ވިއްކަން ނިންމި 1،000 ޓިކެޓް ކަމަށާއި މި ޓިކެޓްތައް ވިއްކަން ފަށާނީ މިރޭ 8:00 ގައި ސޯޝަލް ސެންޓަރުން ކަމަށެވެ.\nއަދި މިރޭ ޓިކެޓް ވިއްކާ އިރު މީހަކަށް ވިއްކާނީ އެންމެ ޓިކެޓެއް ކަމަށްވެސް އެ ބަޔާނުގައި ބުނެފައިވެއެވެ.\nއެފްއޭއެމްގެ ރައީސް ބައްސާމް އަދީލް ޖަލީލް ފޭސްބުކްގައި ކުރި ޕޯސްޓްއެއްގައި ވިދާޅުވެފައިވަނީ ގައުމީ ޓީމަށް ސްޕޯޓަރުންގެ ސަޕޯޓްވަރަށް މުހިންމުކަމަށާއި މެޗުން މޮޅުވުމަށް 12ވަނަ ކުޅުންތެރިޔާގެ ރޯލް އަދާކޮށްދިނުމަށް ބައްސާމް ވަނީ އެދިވަޑައިގަންފައެވެ.


ހޮޅުދޫގައި ފުޓްސަލް މުބާރާތެއް ފަށަނީ | Miladhoo\nހޮޅުދޫގައި ފުޓްސަލް މުބާރާތެއް ފަށަނީ\n4 އަހަރު ކުރިން 311\nމުސާ އިންވިޓޭޝަނަލް ފުޓްސަލް ޓޯނަމަންޓް 1 ގެ ނަމުގައި ނ.ހޮޅުދޫގައި ފުޓްސަލް މުބާރާތެއް ކުރިޔަށްގެންދަން ނިންމައިފިއެވެ. މައި ޔުޓައިލް ސްޕޯޓްސް އެކަޑަމީ އަކީ ސްކޫލްކުދިންނަށް ކުޅިވަރު ދަސްކޮށްދިނުމަށާއި ކުރިއެރުވުމަށް ހޮޅުދޫގައި ގާއިމް ކޮށްފައިވާ ހިންގުންތެރި އެކަޑަމީއެކެވެ. ކުޅިވަރު ކުރިއެރުވުމަށް އަގުހުރި މަސައްކަތްތަކެއް ކުރަމުން އަންނަ “މައި ޔުޓައިލް ސްޕޯޓްސް އެކަޑަމީ” މުސާ އިން މަޢުލޫމާތު ދެއްވާގޮތުގައި މިމުބާރާތް ކުރިޔަށްގެންދިއުމަށް ހަމަޖެހިފައިވަނީ އޮގަސްޓް 15 އިން 22 އަށް ހޮޅުދޫގައެވެ. މުސާ އިން ފާހަގަކުރައްވާ ގޮތުގައި މިއީ އެކަޑަމީއަށް ދޮޅުއަހަރު ފުރުމާއި ގުޅުވާލައިގެން މިއަތޮޅުގެ ރިސޯޓުތަކުގައި މަސައްކަތް ކުރާ ޒުވާނުންނަށް ކުޅިވަރު ފުރުޞަތުތައްގެއްލިފައިވާތީ އެފަރާތްތަކަށް ޚާއްސަކޮށް ބާއްވާ މުބާރާތެކެވެ. މީގެ އިތުރުން މިމުބާރާތުގައި ވާދަކުރާ ނ.މިލަދޫ ޓީމަށް އެފުރުޞަތުދީފައިވަނީ އެކަމަށް ނ.މިލަދޫ ޓީމުން އެދިފައިވާތީ ކަމަށްވެސް އޮފިޝަލް ވިދާޅުވިއެވެ.\nމީގެ އިތުރުން ހަމަ މިޓައިޓަލްގެ ދެވަނަ މުބާރާތެއް މިއަންނައަހަރު ބޭއްވުމަށް މަސައްކަތް ކުރައްވާ ކަމަށާއި އެމުބާރާތް ވެގެންދާނީ މުޅި ނ.އަތޮޅަށް ހުޅުވާލެވިގެން ބޭއްވޭ މުބާރާތެއްކަމަށްވެސް އޮފިޝަލް ފާހަގަކުރެއްވިއެވެ.\nމިމުބާރާތުގައި މިހާތަނަށް7ޓީމް ބައިވެރިވެފައިވެއެވެ. ބައިވެރިވެފައިވާ ޓީމްތަކަށް ބަލާއިރު ސޮނެވާ ޖަނީ، ޝިވަލް ބްލާންޗް ރަންދެލި، ނ.މިލަދޫ، ބާފާ، ބޭސް، އެޗް.އެސް.ސީ އަދި ދަސިޓީ ހިމެނެއެވެ. މީގެތެރޭން ނ.މިލަދޫ ފުޓްސަލް ޓިމަކީ އެންމެފަހުން ނ.އަތޮޅަށް ހުޅުވާލައިގެން ނ.ލަންދޫގައި ކުރިޔަށްގެންދިޔަ ފުޓްސަލް މުބާރާތުގެ ޗެމްޕިއަންކަން ހޯދާފައިވާ ޓީމެވެ.\nމުސާ އިން ވާހަކަދެއްކެވި އޮފިޝަލް ވިދާޅުވީ މުބާރާތުގެ ގުރުއަތުލުން މިމަހުގެ5ވަނަދުވަހުގެރޭ އޮންނާނެ ކަމަށާއި މި މުބާރާތުގެ ޗެމްޕިއަން ޓީމަށް ފައިސާގެ އިނާމުގެ ގޮތުގައި ދިހަހާސްރުފިޔާ ހުށައަޅާފައިވާކަމަށެވެ. މީގެ އިތުރުން މި މުބާރާތުގެ މީޑިއާ ޕާޓްނަރަކަށް މުސާ އިން ހަމަޖައްސާފައިވަނީ ވީމީޑިއާއެވެ.


Anbimeehaa Ves Trump Aai Dhekolhu Vehjje - Vaguthu\nއަނބިމީހާ ވެސް ޓްރަމްޕް އާއި ދެކޮޅުވެއްޖެ\nއެމެރިކާގެ ރައީސް ޑޮނަލްޑް ޓްރަމްޕްގެ އަނބިމީހާ، މެލާނިއާ ވެސް ޓްރަމްޕް އާއި ދެކޮޅަށް ފާޅުގައި ވާހަކަދައްކައިފިއެވެ.\nމެލާނިއާ ޓްރަމްޕް އާއި ދެކޮޅު ވެފައި ވަނީ ހިޖުރަކުރާ މީހުން އެމެރިކާ ވަނުން ހުއްޓުވަން ޓްރަމްޕް ކުރަމުން ގެންދާ މަސައްކަތްތަކުގެ ސަބަބުންނެވެ.\nމެލާނިއާ އޭނާގެ ތަރުޖަމާން މެދުވެރިކޮށް މީޑިއާ އަށް ފޮނުވި މެސެޖެއްގައި ވިދާޅުވީ ހިޖުރަކުރާ އާއިލާތަކާއި ތުއްތު ކުދިން އެމެރިކާ ބޯޑަރު ސަރަހައްދުން ވަކިކުރުވުމަކީ މެލާނިއާ ވަރަށް ކަންބޮޑުވާ މައްސަލައެއް ކަމަށާއި އެކަން ކުރާ މީހުންގެ އަމަލުތައް މެލާނިއާ ހަރުކަށިކޮށް ކުށްވެރިކުރާ ކަމަށެވެ.\n"އާއިލާތަކާއި ކުޑަކުދިން ވަކިކުރުވާ މީހުންގެ އަމަލުތަކާއި މެދު މެލާނިއާ ވަރަށް ބޮޑަށް ހިތްހަމަނުޖެހުން ފާޅުކުރޭ. އިމިގްރޭޝަން މައްސަލަތައް ހައްލު ކުރަން ހުރިހާ ފަރާތްތަކަކުން ވެސް މަސައްކަތް ކުރަން ޖެހޭ." މެލާނިއާގެ ތަރުޖަމާން މެލާނީއާ އާއި ހަވާލާދީ ވިދާޅުވިއެވެ.\nތަރުޖަމާން ވިދާޅުވީ މެލާނިއާ ގަބޫލުކުރާ ގޮތުގައި ހުރިހާ ޤާނޫނަކަށް ވެސް އެމެރިކާ އިން ބޯލަނބަން ޖެހޭނެ ކަމަށާއި އަދި ހެޔޮ ހިތަކާއިއެކު ހުރިހާ ފަރާތްތަކަކަށް ވެސް އެހީތެރިކަން ފޯރުކޮށްދޭން ޖެހޭނެ ކަމަށެވެ.\nމެލާނިއާގެ ވާހަކަތައް މިފަދަ ގޮތަކަށް ހުރި ނަމަވެސް ޓްރަމްޕް ބުނެފައި ވަނީ ހިޖުރަކުރާ މީހުންގެ ކޭމްޕަކަށް އެމެރިކާ ނުވާނެ ކަމަށެވެ.\nގަވާއިދާ ޚިލާފަށް އެމެރިކާ އަށް އެތެރެވާ މީހުންގެ މައްޗަށް އެމެރިކާ ސަރުކާރުން މިހާރު ވަނީ ދައުވާ ކުރަން ފަށާފައެވެ. އެއާއި އެކު އެ ފަދަ މީހުންނާ އެކު އެމެރިކާ އަށް އެތެރެވާ ތުއްތު ކުދިން، އެކުދިންގެ އާއިލާތަކާ ވަކިވާ މައްސަލަ ވަނީ ބޮޑުވެފައެވެ.\nޓްރަމްޕް އަކީ މީގެ ކުރިން ވެސް ރެފިއުޖީން އެމެރިކާ އަށް އެތެރެވުމާއި ވަރަށް ގިނައިން ދެކޮޅު ހަދާފައިވާ މީހެކެވެ.\nއިންތިޚާބަށްފަހު މެލާނިއާ ފުރަތަމަ ފަހަރަށް ވާހަކަދައްކައިފި\nމެލަނިއާ ޓްރަމްޕްގެ ސިއްރު ލޯބިވެރިޔަކީ ކާކުކަން އެނގޭތަ؟\nކޮވިޑް-19: ޓްރަމްޕް ފައްސިވުމުން އޭނާއަށް އެކަމުގެ އަގު ލިބިއްޖެ: ޗައިނާ މީޑިއާ\nޖޫން 19, 2018 13:01\nޓްރަމްޕްކީ ކުރިން ރެފިއުޖީއެއްތަ؟ ޕާކިސްތާނުގެ ބަލޫޗިސްތާނުގަ ހުންނަވައިގެންތަ ބޮޑުފުޅުވީ ؟ އެހެވެތަ ؟ ކުއްޅަވައްފަލު ރަނިންނަށް ވީހެން ވެގެން މި އުޅެނީ\nޖޫން 19, 2018 15:40\nއެ މެރި ކާ؛ ނަމުން ވެސް އެނގޭ މިމީހުންގެ ނުބައިކަން\nޖޫން 21, 2018 07:56\nޓްރަމްޕް އަކީ މިގައުމުގައި ފާލުން ނެއްޓިގެން އެއުޅޭ ބުރުމާ ގާސިމު ކަހަލަ ބޮޑާ ކިބުރުވެރި މީހެއް.\nޖޫން 21, 2018 08:02\nހަހަހަ ބޯޑަރުގައި ތުއްތުކުދިން މައިން ބަފައިންނާ ވަކިކުރާތީ މެލާނިއާ ކަންބޮޑުވިއިރު ފަލަސްޠީން ގައި ކަލޭމެން ދޭ ހަތިޔާރުން ޔަހޫދީ ސިފައިން މުސްކުޅިއެއް އަންހެނެއް ތުއްތު ކުއްޖެއް ނުބަލާ މަރާ ދުނިޔެ އިން ވަކިކުރަމުންދާ ކަމެއް މެލާނިއާ ހަނދާނެއް ނެތްބާ.....؟


Nidhi hama nuvanyaa bali vaane! – Iru\nނިދި ހަމަ ނުވުމަކީ ބަލިވާން ދިމާވާ ކަމެއް: ދިރާސާ\nނިދި މަދުވެއްޖެ ނަމަ ވަރަށް ގިނަ އުނދަގޫތައް ކުރިމަތިވެ އެވެ. ފަސޭހައިން ބަލި ވެސް ވެ އެވެ. މިއީ ކިހިނެއް ދިމާވާ ކަމެއްކަން އާ ދިރާސާއެއްގައި ވަނީ ހޯދައިފައެވެ\nދިރާސާގައި ބުނަނީ ނިދި މަދުވުމުން ދިފާއީ ނިޒާމު ބަލިކަށިވާ ކަމަށެވެ.\nމި ދިރާސާ ކުރުމަށް ބޭނުންކޮށްފައި ވަނީ އެއްމާބަނޑު މީހުންނެވެ. މިއިން ކޮންމެ އެއްމާބަނޑު ދެ މީހެއްގެ ވެސް ނިދުމުގެ އާދަ ހުންނަނީ މުޅިން ތަފާތުކޮށެވެ. އެގޮތުން، އެއްމާބަނޑު ދެބެއިންގެ ތެރެއިން ނިދި މަދު މީހާގެ ދިފާއީ ނިޒާމު ބަލިކަށި ކަމަށާއި ފަސޭހައިން ބަލިވާ ކަމަށް ދިރާސާއިން ހާމަވި އެވެ.\nޔުނިވަސިޓީ އޮފް ވޮޝިންޓަން މެޑިސިން ސްލީޕް ސެންޓަރުގެ ޕްރޮފެސަ އޮފް ނިއުރޮލޮޖީ ޑރ. ނަތަނިއަލް ވޮޓްސަން ވިދާޅުވީ މިއީ ނިދި މަދުވުމުގެ ސަބަބުން ދިފާއީ ނިޒާމަށް މައްސަލަތައް ކުރިމަތިވާކަން ހާމަވި ފުރަތަމަ ދިރާސާ ކަމަށެވެ. އޭނާ ވިދާޅުވީ ނިދި މަދުވެފައި ހުންނަ މީހާ އަރިދަފުސް ރޯގާގެ ވައިރަހަށް ހުށަހެޅުމުން އެ ވައިރަހުގެ އަސަރު ފަސޭހައިން ކުރާ ކަމަށް މީގެ ކުރިން ހާމަވެފައިވާ ދިރާސާތަކަށް، އާ ހޯދުމުން ވަރަށް ބޮޑަށް ބާރު ލިބިއްޖެ ކަމަށެވެ.\nޖެނެޓިކް ކަންކަމާއި މާހައުލާ ގުޅުން ހުރި ކަންކަމާއި މި ނޫނަސް ވަރަށް ގިނަ ކަންތައްތައް ނިންޖާ ގުޅިފައިވެ އެވެ. އަލަށް ކުރި ދިރާސާގައި ބަލާފައި ވަނީ ޖެނެޓިކް ކަންކަމާ ގުޅުން ނުހުންނަ ސަބަބުތަކަށެވެ. އަދި މިކަމާ، ދިފާއީ ނިޒާމާ ގުޅުން ހުރި ކަންކަން ވެސް ދިރާސާގައި ފާހަގަކުރެވުނެވެ.\nދިރާސާގައި ބައިވެރިކުރި މީހުންގެ ލޭގެ ސާމްޕަލްތައް ނަގައިގެން ޓެސްޓުކުރި އިރު، ދިފާއީ ނިޒާމުގެ އިޖާބަ ދިނުމުގެ ގާބިލްކަން ރަނގަޅަށް ނިދި މީހުންގެ ކިބައިގައި އިތުރެވެ. ވޮޓްސަން ވިދާޅުވީ ދިފާއީ ނިޒާމަށް ބޭނުންވާ ޕްރޮޓީން އުފައްދައި މަރާމާތުކޮށްދިނުމަށް ނިދި ވަރަށް މުހިންމު ކަމަށެވެ. އެހެންވެ ނިދި މަދުވި ވަރަކަށް ދިފާއީ ނިޒާމުގެ ފުރިހަމަކަން ކުޑަވަމުން ދަނީ ކަމަށް ވޮޓްސަން ވިދާޅުވި އެވެ.\nއޭނާ ވިދާޅުވީ ރަނގަޅު ކާނާ އާއި ކަސްރަތަކީ ދިފާއީ ނިޒާމު ވަރުގަދަކުރުމަށް ކޮންމެހެން ބޭނުންވާ ކަންކަމަށް ވާއިރު ނިދި ވެސް ހަމަ އެހާ މުހިންމު ކަމަށެވެ. އަދި ވިދާޅުވީ ފުރިހަމަ ސިއްހަތަކަށް ނިދީގެ މުހިންމުކަން މި ދިރާސާއިން ކަށަވަރުވާ ކަމަށެވެ.